މެރިޓައިމް ޓްރާންސްޕޯޓް ޑިޕާރޓްމަންޓް / މެރިޓައިމް އެންޑް ޕޯޓްސް\nކަނޑުގައި ދުއްވާ އުޅަނދުފަހަރު ދުއްވުމާބެހޭ ގަވާއިދުތައް އެކުލަވާލުމުގެ މަސައްކަތް ކަނޑަ އެޅިފައިވާ ތަރުތީބުންކުރުމާއި މިހާރު ހެދިފައިވާ ޤަވާއިދުތައް ރިވިއުކޮށް ގެންނަންޖެހޭ ބަދަލުތައް ގެނައުމާއި އިތުރަށް ހަދަންޖެހޭ ޤަވާއިދުތައް ހެދުމުގެ މަސައްކަތް އަހަރު ދުވަހަށް ބަހާލައިގެން ކުރުން.\nކަނޑުދަތުރުފަތުރުކުރާ އާގުބޯޓް ފަހަރުގެ ޕޯޓް ސްޓޭޓް އަދި ފްލޭގް ސްޓޭޓް އިންސްޕެކްޝަންތައް މިކަމަށް ހަދާފައިވާ ޤާނޫނުތަކާއި ޤަވާއިދުތަކުގެ ދަށުން ދުވަހުން ދުވަހަށް ކުރަންޖެހޭ މަސައްކަތްކޮށް ނިންމުން.\nއާގުބޯޓްފަހަރު އޮޕަރޭޓްކުރާ ކުންފުނި އަދި ބޯޓްފަހަރުގެ ISPS އަދި ISM އޮޑިޓްތައް ކުރުމާއި އެކަމާގުޅޭ ލިޔެކިއުންތައް ތައްޔާރުކުރުމާއި، މިކަމަށް ހަދާފައިވާ ޤާނޫނުތަކާއި ޤަވާއިދުތަކުގެ ދަށުން ދުވަހުން ދުވަހަށް ކުރަންޖެހޭ މަސައްކަތްކޮށް ނިންމުން.\nކަނޑުގެ އުޅަނދު ފަހަރު ރެޖިސްޓްރީ ކުރުމާއި އުޅަނދުފަހަރުގެ ދަފުތަރު ބެލެހެއްޓުމާއި އުޅަނދުފަހަރުގައި ފަޅުވެރިން ތިބެންޖެހޭ ސަލާމާތީ މިންގަނތައް ހެދުން.\nކަނޑު އުޅަނދު ފަހަރަށް ދޭންޖެހޭ ސަލާމަތީ ސެޓްފިކެޓާއި ސްޓެޓިއުރީ ސެޓްފިކެޓް ދިނުމަށް ކުރަންޖެހޭ މަސައްކަތްތައް ކުރުވުން.\nކަނޑުދަތުރުކުރާ އުޅަނދުފަހަރު ރަޖިސްޓްރީ ކުރުމަށްޓަކައި ހުށަހަޅާ މާވަޑި ސެޓްފިކެޓާއި ކުރެހުންތައް ޗެކްކޮށް އޮތޯރިޓީގައި ހަދާފައިވާ ޤަވާއިދުތަކާއި އުސޫލުތަކާއި އެއްގޮތަށް ދުވަހުން ދުވަހަށް އެޕްރޫވް ކުރުން.\nކަނޑުމަތީގައި ދިމާވާ އެކްސިޑެންޓްތައް އިންވެސްގޭޓްކުރުމާއި، އެކަމާ ގުޅިގެން އަޅަންޖެހޭ އިސްލާހީ ފިޔަވަޅުތައް އެޅުމާއި، އިންވެސްޓިގޭޝަން ރިޕޯޓް ޝާޢިއުކުރުމާއި، އާގުބޯޓްފަހަރަށް ދިމާވާ އެކްސިޑެންޓްތައް އެކަމަށްޓަކައި ހަދާފައިވާ ބައިނަލްއަޤްވާމީ މުއާހަދާތަކާއެއްގޮތަށް އިންވެސްޓިގޭޓްކޮށް ރިޕޯޓް ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުން.\nކަނޑު އުޅަނދުފަހަރާއި،އެ އުޅަނދުފަހަރުގައި ހުންނަންޖެހޭ އާލަތްތަކާއި ސާމާނުތައް އިންސްޕެކްޓްކޮށް ސާރވޭކުރުމާއި އުޅަނދުފަހަރުން ޚިދުމަތް ދިނުމުގެ ކެޓަގަރީތައް ކަނޑައެޅުން.\nއާގުބޯޓު ފަހަރުގައި ވަޒީފާ އަދާކުރާ ދިވެހިންނަށް ދޭންޖެހޭ ސެޓްފިކެޓް އޮފް ކޮމްޕިޓެންސީ އާއި ކޮންޓިނިއުއަސް ޑިސްޗާޖް ސެޓްފިކެޓް ދޫކުރުމާއި މިފަދަ ސެޓްފިކެޓާއު ގުޅިގެން އަޅަންޖެހޭ ފިޔަވަޅުތައް އެޅުމުގެ މަސައްކަތް ކުރުން.\nގައުމީ އެޖެންސީތަކާއި ގުޅުން ހުރި ފަރާތްތަކާއި ގުޅިގެން ޒަމާނީ ވަސީލަތްތަކާއި މެނޭޖްމަންޓް ޕްރޮސެސްތަކާއި ޕްރެކްޓިސްތައް ތައްޔާރުކުރުން.\nމެރިޓައިމް ދާއިރާގެ ސަލާމަތީ ކަންތައްތައް ރަނގަޅު ކުރުމަށްޓަކައި:\n(ހ) މެރިޓައިމް ދާއިރާއާއި ގުޅޭ ތަމްރީން ޕްރޮގްރާމްތައް ތައްޔާރުކުރުމާއި، ސަލާމާތާއި ގުޅޭ މައުލޫމާތު މެނޭޖް ކުރާނެ ސިސްޓަމް ތައްޔާރުކުރުމާއި، މެނޭޖްކުރާނެ އެންމެ ރަނގަޅު ގޮތްތައް ހޯދުން.\n(ށ) ޒަމާނީ ވަސީލަތްތައް ބޭނުންކޮށްގެން ސަލާމަތީ ކަންކަން ހަރުދަނާ ކުރުން.\n13. މެރިޓައިމް ދާއިރާގެ ސެކިއުރިޓީ ކަންތައްތައް އިތުރަށް ހަރުދަނާ ކުރުމަށްޓަކައި:\n(ހ) މެރިޓައިމް ދާއިރާއާއި ގައުމީ ލެވެލްގައި މެރިޓައިމް ޑޮމެއިންގެ ހޭލުންތެރިކަން އިތުރުކުރުމަށް މަސައްކަތް ކުރުން.\n(ށ) މެރިޓައިމް ދާއިރާއިން ނުކުންނަ ސަލާމަތީ ކަންކަމާއި ބެހޭ މައްސަލަތައް ދެނެގަނެ އެޑްވައިޒަރީތައް ތައްޔާރުކުރުން.\n(ނ) ކަނޑުދަތުރު ކުރާ އުޅަނދު ފަހަރަށް ބޭނުންވާ ސެކިއުރިޓީ އަދި ސަލާމަތީ ތަމްރީނު ޕްރޮގްރާމްތައް ހިންގުން.\n14. ދެމެހެއްޓެނިވި ގޮތަކަށް މެރިޓައިމް ދާއިރާގެ ތިމާވެށްޓާއި ގުޅުންހުރި މަސައްކަތްތައް ހަރުދަނާ ކުރުމަށްޓަކައި:\n(ހ) މެރިޓައިމް ދާއިރާއަށް ބޭނުންވާ ތަފާތު ފިއުލާއި ޓެކްނޮލޮޖީގެ ޕަރފޯމަންސް ދެނެގަތުން.\n(ށ) ކަނޑު އުޅަނދުފަހަރުން ނުކުންނަ ވައިގެ ޕޮލިއުޝަން ދަށްކުރުމަށް ސްރެޓްޖީތައް ހޯދައި ތަފާތު ހަކަތަތަކާއި ޓެކްނޮލޮޖީ އެވެލުއޭޓް ކުރުން.\n(ނ) މެރިޓައިމް ދާއިރާއިން ދިމާވެދާނެ ހިރާސްތައް ދެނެގަތުމަށް ބޭނުންވާ ދިރާސާތައްކޮށް އެކަމުން ރައްކާތެރިވުމަށް ކުރެވިދާނެ ކަންކަން ދެނެގަތުން.\n15. މެރިޓައިމް ސޭފްޓީ ސެކްޝަން ހިންގުމުގެ ގޮތުން ކުރަންޖެހޭ މަސައްކަތްތައް ކުރުން.\n16. ސޮލާސް ކޮންވެންޝަން ( އިންޓަނޭޝަނަލް ކޮންވެންޝަން ފޯ ދަ ސޭފްޓީ އޮފް ލައިފް އެޓް ސީ ) ދަށުން ކުރަންޖެހޭ ކަންކަން ރާވާ ހިންގުން\n17. މުވައްޒަފަކު ޗުއްޓީގައި ހުރުމުގެ ސަބަބުން ނުވަތަ ވަގުތީ ގޮތުން މުވައްޒަފަކު މަދުވުމުގެ ސަބަބުން އެމުވައްޒަފަކު ކުރާ މަސައްކަތެއް ޙަވާލުކޮށްފި ޙާލަތެއްގައި އެމަސައްކަތެއް ޙަވާލުކުރި މުއްދަތެއްގައި ޒިންމާދާރުކަމާއިއެކު ކުރުން.\nމެރިން ޓެކްނޮލޮޖީ ނުވަތަ މެރިޓައިމް ސްޓަޑީސް އާއި ގުޅޭ ތައުލީމީ ރޮނގަކުން ދިވެހި ރާއްޖޭގެ ޤައުމީ ސަނަދުތަކުގެ އޮނިގަނޑެގެ ލެވެލް7ނުވަތަ 8 ގެ ސަނަދެއް ޙާސިލްކޮށްފައިވުމާއެކު، މެރިޓައިމް ޓްރާންސްޕޯޓް ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބަފައިވުން.\nމެރިން ޓެކްނޮލޮޖީ ނުވަތަ މެރިޓައިމް ސްޓަޑީސް އާއި ގުޅޭ ތައުލީމީ ރޮނގަކުން ދިވެހި ރާއްޖޭގެ ޤައުމީ ސަނަދުތަކުގެ އޮނިގަނޑެގެ ލެވެލް 09 ގެ ސަނަދެއް ޙާސިލްކޮށްފައިވުމާއެކު، މެރިޓައިމް ޓްރާންސްޕޯޓް ދާއިރާއެއްގައި މަދުވެގެން 02 އަހަރު ދުވަހުގެ ތަޖުރިބާ ލިބަފައިވުން.\nމިމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 ފެބްރުވަރީ 2020 ގެ 14:00 ގެ ކުރިން، މޯލްޑިވްސް ޓްރާންސްޕޯޓް އޮތޯރިޓީ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެވެ. އަދި އިޢުލާނުގެ ސުންގަޑި ހަމަވުމުގެ ކުރިން އަދި ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


އެ ހަނދާނުގައި... "ޖަމީލާ ޙަސަން" - DhiDaily\n1442 ވަނަ އަހަރުގެ ރަމަޟާން މަހު ދިޑެއިލީގެ ކިޔުންތެރިންނަށް ”އެ ހަނދާނުގާ“ ގެ ނަމުގައި ކޮންމެ ހޮނިހިރު ދުވަހަކު ގެނެސްދޭ ރާއްޖޭގެ ތާރިޙުން ފާހަގަކޮށްލެވޭ ޝަޙުސިއްޔަތުންގެ ތެރެއިން މި ހަފްތާގައި ވެސް މިގެނެސް ދެނީ މިއުޒިކުގެ ދާއިރާ އިން ފާހަގަކޮށްލެވޭ ބޭކަނބަލެކެވެ. އާދެ! މަރުޙޫމާ ޖަމީލާ ޙަސަން އެވެ.\nމާނައި ފުރިގެން ވާ ލަވައެކެވެ. އަސަރުން ފުރިގެން ވާ އެ އަޑެކެވެ. އުމުރުން 23 އަހަރުގައި ހިތާމަވެރި ހާދިސާއެއްގައި މި ދުނިޔެއަށް އަލްވަދާއު ކިޔާފައިވާ އަލްމަރުހޫމާ ޖަމީލާ ޙަސަން އެންމެ ފަހުން ރެކޯޑުކޮށްފައި ވާ ލަވަތަކުގެ ތެރެގައި ހިމެނޭލައެކެވެ.\nއެއީ ކޮންކަހަލަ އިއްތިފާގެއްކަމެއް ނޭނގެއެވެ. އެ ލަވައިގައި ޖަމީލާ ޙަސަން ވެސް އެކުރަނީ އޭނާއަށް ވެސް ޖަވާބުދޭން ނޭނގޭ ސުވާލުތަކެވެ. އުފާވެރިކަމުން ފުރިފައިވާ ހިތަށް ހިތްދަތިކަމެއް ދޭންޖެހުނީ ކިއްވެގެން ބާއެވެ. ލޯބިވާއަށް ވީ ކިހިނެއްހެއްޔެވެ. އަދި ބޭވަފާތެރި ވީ ކިއްވެހެއްޔެވެ.\nއެކަމަކު ޝާއިރެއްގަ ހިނގާ ގަލަމަކުން ފުރާނަ އަޅުވައިދީފައިވާ މިޅެމުގައި އެބުނާ އެއްޗަކަށް ޖަމީލާ ޙަސަންގެ ހަގީގީ ދިރިއުޅުމާއި އެއް ވެސް ގުޅުމެއް ވާހެނެއް ހިޔެއް ނުވެއެވެ. ޖަމީލާ ޙަސަންއަށް ލޯބި ލިބުނު، އުފާ ވެސް ލިބުނެވެ. އަދި ފިރިމީހާ އާއި އާންމުންގެ ހިތްވަރު ވެސް ލިބިފައިވެއެވެ.\nއުމުރުން 20 އަހަރު ވެސް ނުފުރެނީސް ޖަމީލާ ޙަސަން އޭނާގެ އަލަތު ކައިވެނި ކުރިއެވެ. އަދި އެ ކައިވެންޏަށް ކުއްޖަކު ވެސް ލިބުނެވެ. ނަމަ ވެސް މާ ގިނަ ދުވަސްތަކެއް ނުވެ، އެ ކައިވެނި ރޫޅުނެވެ. އޭގެ ފަހުން ޖަމީލާ ޙަސަން ކައިވެނި ކުރީ ލަވަ ކިޔުމުގެ ދާއިރާއަށް އޭނާ ނެރެދިނުމުގައި އެންމެ ބޮޑަށް އެހީތެރިވި މަޝްހޫރު ކީބޮޑު ކުޅުންތެރިޔާ މުޙައްމަދު މަނިކު ނުވަތަ ރަޖީނާ މޮހޯދީޔާއެވެ. އެ ދެމަފިރިން އުޅެމުންއައީ ވަރަށް އުފާވެރި އަދި ހަމަ އެހެންމެ ހިތްހަމަޖެހޭ ދިރިއުޅުމެކެވެ. ނަމަ ވެސް އެދިރި އުޅުމާއި ޖަމީލާ ހަސަން ވަކިވާން ޖެހުނީ ހަމަ ކުއްލިއަކަށެވެ. އަބަދަށްޓަކައި ޖަމީލާ ޙަސަންގެ އަޑު ކެނޑިގެން ދިޔައީ ވެސް ހަމަ ކުއްލިޔަކަށެވެ. އޭނާ ލަވަކިޔާތަން ބަލަން އެއްވެފައި ތިބި އެތަށްބައެއްގެ ލޯމަތީގައެވެ.\nއެއީ މީގެ 29 ވަރަކަށް އަހަރު ކުރިންނެވެ. ބޮޑު ޢީދު ދުވަހު މައްޗަންގޯޅި ބޯޅަކިންކިރިމާގޭގައި ލަވަކިޔަން ތައްޔާރުވެގެން މައިކް ހިފައިގެން ހުއްޓާ ޖަމީލާ ޙަސަން މި ދުނިޔެ އާއި އަބަދަށް ވަކިވެގެން ދިޔައީ ޝޯބަލަން އެއްވެފައި ތިބި އެތަށް ލޯތަކެއްގެ ކުރިމަތީގައެވެ.\nމައިކް ހިފައިގެން ހުއްޓާ ޖަމީލާ ޙަސަން ވެއްޓުނު މަންޒަރުދުށް ވަރަށް ގިނަ ބަޔަކު އަދި ވެސް ދުނިޔޭގައި ތިބޭނެއެވެ. ނަމަ ވެސް އެ މީހުންނަށް ވެސް އަދި ވެސް ޖަވާބު ނުލިބޭ ސުވާލެއްވެއެވެ. އެއީ ޖަމީލާ ޙަސަން ނިޔާވީ މައިކް ހިފައިގެން ހުއްޓާ ކަރަންޓުގައި ޖެހިގެން ތޯ ނޫނީ ޖަމީލާ ހަސަންއަށް ކުއްލި ޝޮކެއް ތޯ ކުރެވޭ ސުވާލެވެ.\nއެންމެން ވެސް ގަބޫކުރަމުން އައީ އަދި ވާހަކަ ދެކެވުމުން އަންނަނީ ވެސް ޖަމީލާ ޙަސަން ނިޔާވީ ލަވަކިޔަން ގެންގުޅުނު މައިކަށް ކަރަންޓު އައިސްގެން ކަމަށެވެ. ނަމަ ވެސް މީހަކު މަރުވާ ވަރުގެ ބާރުގަދަ ކަރަންޓެއް މައިކަކަށް އަތުވެދާނެ ތޯ އެއީ ކުރެވޭ ސުވާލެކެވެ.\nޖަމީލާ ޙަސަން ނިޔާވީ ކަރަންޓުގައި ޖެހިންގެން ކަމަށް އޭރުގެ ނޫސްތަކުގައި ލިޔެފައި ވިޔަސް ޖަމީލާ ޙަސަންގެ ފިރިކަލުން މުޙައްމަދު މަނިކު ވެސް އެކަމަކާއި އެއްބަހެއް ނުވެއެވެ. އޭނާ ބުނަނީ ޖަމީލާ ނިޔާވީ ކޮންމެ ވެސް އެހެން ގޮތެއް ދިމާވެގެން ހެން ހީވާ ކަމަށެވެ.\nމުޙައްމަދު މަނިކު ބުނާ ގޮތުގައި އޭނާގެ ހަޔާތަށް ހިޔަނި އެޅިގެން ދިޔައީ އެ ހިތާމަ ވެރި އެ ހާދިސާ ހިނގީ އެދުވަހުގެ ފުރަތަމަ ލަވަ ކިޔުމަށްޓަކައި ޓެސްޓު ކުރުމަށްޓަކައި ޖަމީލާ ޙަސަންގެ އަތުން މައިކުގައި ދެތިން ފަހަރު ޖަހާލުމާއެކު ކަމަށެވެ. ވަރައިގެން އެއްވެފައި އޮތް މީހުންނަށް އެ ވަގުތު ބޮޑު ސިހުމެއް ލިބިގެން ދިޔައެވެ. އޭރު ޖަމީލާ ޙަސަން ދިޔައީ މަޑުމަޑުން ބިންމައްޗަށް ތިރިވަމުންނެވެ. އެކަމަކު ޖަމީލާ ޙަސަން މުޅިންވެއްޓި ގައިން ވާރު ހުސްވުމުގެ ކުރިން ކައިރީގައި ތިބި މީހުން ޖަމީލާ ޙަސަން ހިފެއްޓިއެވެ. ޖަމީލާ ޙަސަންގެ ވިންދު މުޅިން ހުއްޓިގެން ދިޔައީ އެންބިއުލާސްގައި އޭނާ ހޮސްޕިޓަލަށް ގެންދިޔަ މަގުމަތީގައި ކަމަށް ބުނެވެއެވެ.\nއަރަމުން އައި ލަވަ ކިޔުންތެރިޔާ އާއި މިއުޒިކް ކުޅުންތެރިޔާ ކައިވެނި ކުރީ މިއުޒިކީ ދާއިރާއިން ވެސް ގުޅިގެން ކުރިއަށް ދިއުމުގެ ފޮނި ހުވަފެންތައް ދެކެމުންނެވެ. އެކަމަކު އެ ހުރިހާ ކަމެއް ހާސިލް ނުވެ، މުޙަމަދު މަނިކުގެ ކުރިމަތީގައި އެ ހިތާމަވެރި ހާދިސާ ހިނގައި ދިޔައީ ޖަހާލި ހޮނު ގުގުރިއެއް ފަދައިންނެވެ.\nޖަމީލާ ޙަސަންގެ މަރާ ގުޅިފައިވާ ސިއްރު އެއްވެސް މީހަކަށް ނޭނގުނު ނަމަ ވެސް މިއަދު ވެސް ގަބޫލުކުރެވޭ އެއްކަމެއް އެބަ އޮތެވެ. އެއީ ޖަމީލާ ޙަސަންގެ މަރާ އެ މައިކާ ގުޅުން ވާ ކަމެވެ. އެއީ އެތަށް ޝޯތަކެއްގައި ޖަމީލާ ޙަސަން ލަވަ ކިޔާފައިވާ މައިކެކެވެ. އެތަށް އުފާތަކެއް ޖަމީލާ ޙަސަންއަށް ދީފައިވާ މައިކެއް ވެސް މެއެވެ. އެހެން ވުމުން އެ ލަވައިގައި ޖަމީލާ ޙަސަންކޮށްފައި ވާ ސުވާލުތައް ވެސް އެންމެ ބޮޑަށް އަމާޒު ވަނީ އެ މައިކަށެވެ. ހަގީގަތުގައި ޖަމީލާ ޙަސަންގެ އަޑާއި ހިތްފަރުދާ ކުރީ ވެސް އެ މައިކެވެ. ކުރީ ކިއްކަން ނޭނގުނު ބިޔަރަކީ ވެސް ޔާރަކީ ވެސް ހަމަ އެ މައިކެވެ. އަދި ކޮބައި ތޯއެވެ. ޖަމީލާ ޙަސަންއަށް ބޭވަފާތެރި ވީ ވެސް މުށުތެރޭގައި ވަރަށް ލޯބިން ގެންގުޅުނު އެ މައިކެވެ.\nއެ ހިތާމަވެރި ހާދިސާއަށް ފަހު ޖަމީލާ ޙަސަން ވަނީ އަޅުގަނޑުމެންނާއި ތާ އަބަދަށްޓަކައި ވަކިވެގެން ގޮސްފައެވެ. އެ އުފާވެރި މޫނުގެ ހިނިތުން ވުމެއް ދެނެއް ދުވަހަކު ވެސް ދެން އަޅުގަނޑުމެންނަކަށް ނުފެންނާނެއެވެ. ނަމަ ވެސް ޖަމީލާ ޙަސަންގެ ހިތްގައިމު އަޑު އަދި ވެސް ވަނީ އަޅުގަނޑުމެންނާއި އެކުގައެވެ. މަދު ދުވަސްކޮޅެއްގެ ތެރޭގައި ޖަމީލާ ޙަސަން ކިޔާދީފައި ވާ ލަވަތަކުގެ އަދަދު ނިސްބަތުން ގިނައެވެ.\nޖަމީލާ ޙަސަން ކިޔާދީފައި ވަނީ ހަމަ އެކަނި ލޯބީގެ ލަވައެއް ނޫނެވެ. ޖޯޝުން ފުރިގެންވާ ޤައުމީ ލަވަ ވެސް އޭނާ ކިޔާ ދީފައިވެއެވެ. އޭގެ ތެރެއިން ވެސް ބޮޑަށް ފާހަގަ ކުރެވެނީ ށަވިޔަނިން ފެށޭ ހަމައެކަނި ލަވައިގެ ގޮތުގައި ހަމަ އެކަނި ލަވަބާޒީތަކުގައި ރަސްކަން ކުރާ “ ށޭ ޤައުމަށް ވާ ގުރުބާން“ އެއީ ޤައުމަށްޓަކައި ގުރުބާން ވުމަށް ޤައުމުގެ ނޯޖަވާނުން ނުވަތަ ޒުވާނުނަށް ހިތްވަރު ދިނުމަށް ގޮވާލާފައިވާ ލަވައެކެވެ. އެއީ ޤައުމުގެ ކޮންމެ ދަރިއަކު ވެސް އެ އިން އިބުރަތެއް ހާސިލް ކުރަން ޖެހޭ ގޮވާލުމެކެވެ.\nމިއުޒިކާއި ލަވައިގެ ފެންވަރު ރާއްޖޭގައި އެހާ ތަރައްޤީވެފައި ނެތް ޒަމާނެއްގައި ވެސް ޖަމީލާ ޙަސަން ރެކޯޑްކޮށްފައިވާ ލަވަތަކުގެ ފެންވަރު ރަނގަޅުކަން ފާހަގަވެއެވެ. ހިތާމާއަކީ ޖަމީލާ ޙަސަންގެ އެއްވެސް ވީޑިޔޯއެއް ނެތްކަމެވެ.\nޖަމީލާ ޙަސަންއަށް ގުޅިފައި ވާ އަނެއް އިއްތިފާގަކީ އޭނާގެ ނެގިފައި ވަނީ ހަމަ އެންމެ ފޮޓޯއެއް ކަމެވެ. އެއީ މުޙައްމަދު މަނިކާއެކު ނަގާފައި ވާ ކަޅާއި ހުދުގެ ފޮޓޯއެކެވެ. އެ ނޫން ފޮޓޯއެއް މުޙައްމަދު މަނިކުގެ އަތުގައި ވެސް ނެތެވެ. ޖަމީލާ ޙަސަންގެ ހަމައެކަނި ހުރި ދަރިފުޅުގެ އަތުގައި ވެސް އޭނާގެ މަންމަގެ ފޮޓޯއެއް ނެތެވެ. މުޙައްމަދު ބުނާގޮތުން މަންމަގެ ފޮޓޯއެއް އެނަމެ ފުރަތަމަ އޭނާއަށް ފެނުނީ ވެސް 2001 ވަނަ އަހަރުގެ ޖަނަވަރީގައި ނުކުން ހުވާސް މަޖައްލާ އިންނެވެ.\nޒަމާން ބަދަލުވެއްޖެއެވެ. ކަޅާއި ހުދުގެ ދުވަސްތައް ފަރުދާގެ ފުރަގަހުގައި ނިވާވެއްޖެއެވެ. ނަމަ ވެސް އެއީ ވަކިވެވޭނެ ހަނދާންތަކެއް ނޫނެވެ. އެ އަސަރު ގަދަ އަޑުން ކިޔާފައި ވާ ހިތްގައިމު ލަވަތައް ޒަމާންތަކަކަށް ދެމިންގެ ދާނެކަމާއިމެދު ކަށަވަރެވެ. އެ ލަވަތައް ދިރުވަން މިހާރުގެ ފަންނާނުން މަސައްކަތް ކުރާ ފަދައިން އަންނަން އޮތް ޖީލުން ފަންނާނުން ވެސް މަސައްކަތް ކުރާނެކަން ޔަގީންނެވެ. ޖަމީލާ ޙަސަންގެ އެ ލަވަތައް ރައްކާކުރެވިގެން ދާނީ ދިވެހި މިއުޒިކް އަގު ހުރި ތަރިކައެއްގެ ގޮތުގައެވެ. ދިރި ހުރި ރަން އަޑެއްގެ ގޮތުގައެވެ.\nމާތް ރަސްކަލާންގެ އެ މަރުޙޫމާގެ ފާފަތައް ފުއްސަވައި ސުވަރުގެ މިންވަރު ކޮށްދެއްވާށި!\nއެ ހަނދާނުގައި… ”ޖޭމު ދޮންކަމަނަ“\nއޭޕްރިލް 24, 2021\nޤައުމަށް ރީތިނަން ހޯދައި ދިނުމުގެ އުންމީދުގައި ހުރި ބިލިޔާޑުގެ ރާއްޖޭގެ ނަންބަރު 1 ”ޝާޒު“\nއެއީ ވަރަށް މޮޅު މީހެއް


Covid-19: Vilimale Ferry Terminal Disinfect Kurumuge Massaakkai Fashaifi - Vaguthu\nކޮވިޑް-19: ވިލިމާލެ ފެރީ ޓާމިނަލް ޑިސްއިންފެކްޓް ކުރުމުގެ މަސައްކަތް ފަށައިފި\n1 މަސް ކުރިން ( މެއި 6, 2020 )\nވިލިމާލެ ފެރީ ޓާމިނަލްގައި މަސައްކަތް ކުރާ އެމްޓީސީސީގެ މުވައްޒަފަކު މިއަދު ކޮވިޑް-19 އަށް ފައްސިވުމާއި ގުޅިގެން އެ ޓާމިނަލް އާއި މާލެ ވިލިމާލެ ޓާމިނަލް ޑިސްއިންފެކްޓް ކުރުމުގެ މަސައްކަތް ފަށައިފިއެވެ.\nއެ މަސައްކަތް ފެށީ މިރޭ 7:30 ހާއިރުއެވެ.\nއެ މަސައްކަތާއި ހަވާލުވެ ހުރި އޮފިޝަލަކު "ވަގުތު" އަށް ވިދާޅުވީ، ފުރަތަމަ މަސައްކަތް ކުރަމުން ދަނީ މާލެ ވިލިމާލެ ޓާމިނަލް ޑިސްއިންފެކްޓް ކުރުމުގެ މަސައްކަތް ކަމަށެވެ. އަދި މިހާރު އެ މަސައްކަތް ފަށާފައިވާކަމަށާއި، އޭގެ ފަހުން ދެން ކުރާނީ މަލޭގައި ހުރި ވިލިމާލެއަށް ދަތުރު ކުރާ ފެރީތައް ޑިސްއިންފެކްޓް ކުރުމުގެ މަސައްކަތް ކަމަށް އޭނާ ވިދާޅުވިއެވެ.\nއަދި އޭގެ ފަހުން ވިލިމާލެ ޓާމިނަލް ޑިސްއިންފެކްޓް ކުރުމުގެ މަސައްކަތް ކުރިއަށްދާނެ ކަމަށާއި، މިރޭ އެ ޓާމިނަލް ޑިސްއިންފެކްޓްކޮށް ނިންމާލެވޭނެ ކަމަށް އޭނާ ވިދާޅުވިއެވެ.\nއޮފިޝަލް ވިދާޅުވިގޮތުގައި، ނުވަ ފެރީއެއްވެސް ޑިސްއިންފެކްޓް ކުރުމަށް ވަނީ ނިންމާފައެވެ.\nޑިސްއިންފެކްޓް ކުރުމަށްފަހު ދެ ޓާމިނަލްވެސް ހުޅުވާނީ އެޗްޕީއޭ އިން ހުއްދަ ދިނުމުންނެވެ.\nWe have commenced disinfection and sanitization procedures at both ferry terminals used in Vilimale’ ferry operations, along with all ferries used for operations subsequent to one of our frontline workers testing positive for #Covid19.\n— MTCC Plc (@MTCCPlc) May 6, 2020\nކޮވިޑް-19 އަށް ފައްސިވެފައި ވަނީ އެތަނުގައި މަސައްކަތް ކުރާ ދިވެހި މުވައްޒަފެކެވެ. އޭނާ ފައްސިވެފައި ވަނީ ކިހިނެއްކަން އަދި އެނގިފައިނުވާއިރު، އޭނާއާއެކު މަސައްކަތް ކުރަމުންދިޔަ ހަތް މުވައްޒަފަކު ވަނީ އެކަހެރިކޮށްފައެވެ.\nއެމްޓީސީސީން ބުނީ އަލުން ފެރީތަކުގެ ޚިދުމަތް ފަށާނީ ޓާމިނަލްތަކުގައި މަސައްކަތް ކުރާ ހުރިހާ މުވައްޒަފުން ބަދަލު ކުރުމަށް ފަހު ކަމަށެވެ.


Mira ah 70million Rufiyaa dhakkan Mega Maldives ge mahchah amurukohffi\nމީރާއަށް 70 މިލިއަން ރުފިޔާ ދައްކަން މެގަ މޯލްޑިވްސްގެ މައްޗަށް އަމުރުކޮށްފި\n6 މަސް,4ހަފްތާ, 1 ދުވަސް, 14 ގަޑި, 39 މިނެޓް, 29 ސިކުންތު ކުރިން 251 1 އަނާ އަހްމަދު\nމެގަ ގްލޯބަލް އެއަރ ސަރވިސަސް (މޯލްޑިވްސް) ޕްރައިވެޓް ލިމިޓެޑްއިން މީރާއަށް 70 މިލިއަނަށްވުރެ ގިނަ ރުފިޔާ ދެއްކުމަށް ސިވިލް ކޯޓުން ޙުކުމްކޮށްފިއެވެ.\nމެގަ މޯލްޑިވްސް އެއަރލައިން ހިންގަމުން އަންނަ މެގަ ގްލޯބަލް އެއަރ ސަރވިސަސް (މޯލްޑިވްސް) ޕްރައިވެޓް ލިމިޓެޑްގެ މައްޗަށް ވިތުހޯލްޑިންގ ޓެކްސް އަދި އެ ފައިސާ އާއި ގުޅޭ ޖޫރިމަނާ އަދި އިންޓްރެސްޓް ދެއްކުމަށް ސިވިލް ކޯޓުން މިއަދު ވަނީ ޙުކުމް ކޮށްފައެވެ.\nމެގަ މޯލްޑިވްސްގެ މައްޗަށް ޙުކުމް ކޮށްފައިވަނީ ވިތުހޯލްޑިންގ ޓެކްސް އަދި އެ ފައިސާ އާއި ގުޅޭ ޖޫރިމަނާ އަދި އިންޓްރެސްޓްގެ ގޮތުގައި ދައްކަންޖެހޭ ޖުމްލަ 70،226،280 ރުފިޔާ 12 މަސް ދުވަހުގެ ތެރޭގައި މީރާއަށް ދައްކާ ޚަލާޞް ކުރުމަށެވެ.\nދުނިޔޭގެ 13 މަންޒިލަކަށް ދަތުރުކުރި މެގަ މޯލްޑިވްސް ވުޖޫދުވެފައިވަނީ 2010ވަނަ އަހަރުއެވެ. ނަމަވެސް މާލީ ތަނަވަސްކަން ނެތުމުން މިދިޔަ އަހަރުގެ މެއިމަހު އެ ކުންފުނިވަނީ އުވާލާ އެއަރލައިންގައި ބޭނުންކުރި ތިން ބޯޓު އަނބުރާ ފޮނުވާލާފައެވެ.\nއެލެކްސް 27 ނޮވެމްބަރު 2018 - 04:43\nމީހަކު ބުނި މެގަ އަކީ މާރިޔާ ދައްތަ ހިއްސާވާ ކުންފުންޏެކޭ ތެދެއްބާ\n18 ގަޑި ކުރިން 11 0\n4 ދުވަސް ކުރިން 67 0\nމޯލްޑިވިއަންއިން ބެންކޮކް ދެކޮޅު ޓިކެޓު 318 ޑޮލަރަށް ލިބޭ ޕްރޮމޯޝަނެއް ފަށައިފި\n1 ހަފްތާ ކުރިން 48 0


Poker Game Kulhumakee Haraam Kameh, Ei Juvaa: Ali Rameez - Vaguthu\nމޮބައިލް ފޯން އެޕްލިކޭޝަނެއް ބޭނުންކޮށްގެން ކުޅެމުން އަންނަ "ޕީޕީ ޕޮކާ" ގޭމަކީ ޖުވާ ކަމަށާއި އެ ކުޅިވަރު ކުޅުމަކީ ހަރާމް ކަމެއް ކަމަށް ރާއްޖޭގެ ކުރީގެ މަޝްހޫރު ލަވަ ކިޔުންތެރިޔާ އަލީ ރަމީޒް ބުނެފިއެވެ.\nއަލީ ރަމީޒް ފޭސްބުކްގައި ކުރި ޕޯސްޓެއްގައި ވަނީ ޕޮކަ ގޭމް ކުޅުމަކީ ހަރާމް ކަމެއް ކަމަށް ބުނެފައެވެ. އަދި އެ ގޭމް ކުޅެގެން ލިބޭ ފައިސާ ވާނީ ހަރާމް ފައިސާއަކަށް ކަމަށް އޭނާ ލިޔެފައިވެއެވެ. އަލީ ރަމީޒްގެ ޕޯސްޓުގައި ޖަމްއިއްޔަތުއް ސަލަފުން ދެކޭ ގޮތް ވެސް ހިމަނާފައިވެއެވެ.\nމި ގޭމަކީ ފޯން އެޕްލިކޭޝަން މެދުވެރިކޮށް ކުޅޭ ޕޮކާ ގޭމެކެވެ. ޖުވާ ޓޭބަލް ހިންގާ މީހާ އަށް ފައިސާ ޓްރާންސްފާ ކުރުމުން އެ ފައިސާ އަށް ވާވަރަށް ޗިޕް ލައިދެއެވެ. މިފަދަ ގޭމްތައް ކުޅުމުގެ ހުކުމަކީ ކޮބައިތޯ ސުވާލު ކުރުމުން ސަލަފުން ވެސް ވަނީ އެއީ ޖުވާ ކަމަށް ބުނެފައެވެ.\nސަލަފުން ބުނީ ޕޮކާ ގޭމް ކުޅުމަކީ އިސްލާމް ދީން ނަހީ ކުރައްވާފައިވާ ކަމެއް ކަމަށެވެ. މިފަދަ ގޭމްތައް ކުޅުން ހަރާމް ވާނެ ކަމަށް ވެސް ބުނެފައިވެއެވެ. އަދި ޖުވާއާ ބެހޭ ގޮތުން މާތް ﷲ ގެ ވަހީ ބަސްފުޅު ވެސް ސަލަފުން ހަނދާންކޮށް ދިނެވެ.\nމާނައީ: "އޭ އީމާންވެއްޖެ މީސްތަކުންނޭވެ! ހަމަކަށަވަރުން ރަލާއި ޖުވާކުޅުމާއި، އަޅުކަންކުރަން ހަދާފައި ހުންނަ ބުދުތަކާއި ނަސީބު ހުރިގޮތް ބަލަން ގެންގުޅޭ ދުނިދަނޑިތަކަކީ ޝައިތާނާގެ އަމަލުތަކުގެ ތެރެއިންވާ މުޑުދާރު ތަކެއްޗެވެ. ފަހެ، ތިޔަބައިމީހުން އެކަންތަކާ ދުރުވެގަންނާށެވެ! (އެއީ) ތިޔަބައިމީހުން ދިންނަވައި ކާމިޔާބު ލިބުމަށްޓަކައެވެ. (90) ޝައިތާނާ އެދޭކަން ކަށަވަރީ، ރަލާއި ޖުވާގެ ސަބަބުން، ތިޔަބައިމީހުންގެ މެދުގައި އަދާވާތްތެރިކަމާއި، ރުޅިވެރިކަން އުފެއްދުމަށެވެ. އަދި ﷲ ހަނދުމަކުރުމާއި ނަމާދުކުރުމަށް ތިޔަބައިމީހުންނަށް ހުރަސްއެޅުމަށެވެ. ފަހެ ތިޔަބައިމީހުން ތިޔަތިބީ އެކަންތައްތައް ހުއްޓާލަން ހެއްޔެވެ؟ (އެބަހީ: ހުއްޓާލާށެވެ!) (91)"\nމިފަދަ ކުޅިވަރުތަކުގެ ތެރޭގައި އިހުޒަމާނުގައްޔާއި މިޒަމާނުގައި އެތައް ކަމެއް ހިމެނިގެންދެއެވެ. އިހުޒަމާނުގައި ޖުވާގެ ގޮތުގައި ކުޅެ އުޅުނު ކުޅިވަރުތަކުގެ ތެރޭގައި ޑައިސްގެ ކުޅިވަރުތަކާއި ރާޒުވާއާ އަދި ހިލައިންނާ އެނޫން އާލާތްތައް ބޭނުންކޮށްގެން ކުޅުނު ކުޅިވަރުތައް ހިމެނެއެވެ.\nމިޒަމާނުގައިވެސް އެފަދަ ކުޅިވަރުތައް ފައިސާއަށް ކުޅެއުޅެއެވެ. އަދި އޭގެ އިތުރަށްވެސް މި ޒަމާނުގައި ޢާންމުވެފައިވާ ކުޅިވަރުތަކުގެ ތެރޭގައި: ވާދަޖަހައިގެން ކުރާ ކަންތައްތަކުގައި ބެޓް ކުރުމާއި ޖުވާކުޅޭ ތަންތަނުގައްޔާއި އެނޫން ތަންތަނުގައި އެކި ނަންނަމުގައި ކުޅޭ ކުޅިވަރުތައް ހިމެނެއެވެ.\nއޭގެ ތެރޭގައި "ރޫލެޓް"، "ބްލެކް ޖެކް" އަދި "ޕޮކާ" ފަދަ މިނޫނަސް އެތައް ނަންނަމުގައި ކުޅޭ ކުޅިވަރުތަކެއްވެއެވެ. މިޒަމާނުގައި މިފަދަ ވަރަށް ގިނަ ގޭމުތައް އޮންލައިންކޮށްވެސް ކުޅެއެވެ. އަދި އޮންލައިންކޮށް، ފައިސާ ދައްކައިގެން އެޕްލިކޭޝަންތައް މެދުވެރިކޮށް މިފަދަ ގޭމުތައް މީސްތަކުން ކުޅެ އުޅެއެވެ.\nއަލީ ރަމީޒްގެ މިއުޒިކް ލަވަތަކާއި، ފޮޓޯތައް ބޭނުން ނުކުރަން އެދިއްޖެ\nސެޕްޓެމްބަރު 23, 2020 09:19\nދީނީ ފަތުވާދީ ދީނުގެ ޙުކުމްތައް ބުނެދޭން ޢަލީ ރަމީޒު އެއީ ކޮންފެންވަރެއްގެ ދީނީ ޢިލްމުވެރިއެއްތޯ؟\nސެޕްޓެމްބަރު 23, 2020 09:40\nދީނީ ފަތުވާ ދޭކަށް ވަކި ފެންވަރަކަށްދާކަށް ނުޖެހޭ. ނަބިއްޔާ ސައްލަﷲ ޢަލައހި ވަސައްލަމް ހަދީޘްކުރައްވާފައިވަނީ ތިމަންކަލޭގެފާނުގެ ކިބައިން އެންމެ ހަދީޘެއްގެ މިންވަރު އިނގޭމީހާވެސް މީސްތަކުންނަށް އެބަޔާންކޮއްދޭށޭ.\nސެޕްޓެމްބަރު 23, 2020 10:32\nތިކަހަލަ އިލްމުވެރިން ގިނަވީމާ، އަގީދާ ބަލިމީހުން ކަސިޔާރުވަނީ. އަލީ ރަމީޒަކަސް، ކާސިމަކަސް، ފާތިހަކަސް، އެބުނިއެއްޗެއް ބުއްދި ބޭނުންކޮށްގެން ދީނާއި ޤުރުއާނުގެ އަލީގައި، އެކުޅިވަރުގެ އަސްލާއިމެދު ވިސްނައިފިނަމަ ހެޔޮ ނުބައި އިންގޭނެ. ނޭގޭކަމުގައި ވާނަމަ އެންމެ ހިންއެދޭ އިލްމުވެރިއެއްކައިރީން އަހާބަލަ. ނޫނީ ދެންތިބިމީހުންގެ ހިތުތެރޭ ވަހުމު ނުއުފައްދާ ކަލޭ ކަލޭގެމަގުން ކުރިއަށް ދޭބަލަ.\nސެޕްޓެމްބަރު 23, 2020 11:13\nކަލޭ ތި ކުރި ކޮމެންޓުން ކިތައް މީހުން މަގުފުރެދޭނެބާ؟ އޭރުން ކަލެއަށް ހާދަ ފާފަވެރި ވާނޭ ހާދު..\nއަލީ ރަމީޒްވެސް އެހެން މީހުންވެސް ހެޔޮ ނަސޭހަތެއް ދެނީ އެމީހުން ސުވަރުގެއަށް ދާން މަސައްކަތް ކުރާއިރު އެހެން މީހުންވެސް ގޮވައިގެން ދާން.\nސެޕްޓެމްބަރު 23, 2020 10:39\nމިއީ ވަރަށް ގިނައިން ހުކުރު ހުތުބާގައިވެސް ގެނެސްދެވިފައިވާ މައުލޫއެއް. ދެން މިވަރު ވާހަކައެއް ދައްކަން ކޮށްމެހެން ޝޭހަކަށް ވާކަށް ނުޖެހޭ. އެއޮތީ ސަލަފުން ދެކޭގޮތްވެސް ގެނެސްދީފައި.\nގަބޫލުކުރަން ބޭނުން ނުވާމީހާއާށް ވަރަށް ގިނަ ސުވާލު ކުރެވިދާނެ. ބަޓް ދަ ރިައަލިޓީ އިޒް އިޓްޒ ހަރާމް.\nސެޕްޓެމްބަރު 23, 2020 11:05\nއެއޮތީނޯންތޯ ބުނެފަ، ކުރީގެ މަޝްހޫރު ލަވަކިޔުންތެރިޔާ އޭ!\nސެޕްޓެމްބަރު 23, 2020 13:49\nއެއީ ލަވަކީކީނުން ޝޭހަކަށްވެފައި ހުރި ބޭފުޅެއް!\nސެޕްޓެމްބަރު 23, 2020 15:08\nލަދުކުޑޭ، ކަލޭ ކުޑައިރު ވައްކަންވެސް ކުރާނެ. މިހާރު ފަހަރެއްގަ ނުކޮށްވެސް ހުރެދާނެ ހަމަވިސްނުން ލިބުނީމާ.! އެހެންވީމަ މީހުންގެ މާޒީ ނުކިޔާ\nސެޕްޓެމްބަރު 23, 2020 10:06\nމަޝްހޫރު ލަވަކިޔުންތެިޔާ ޢަލީ ރަމީޒަކީ ދީނީ ކަންކަމުގަ ފަތުވާ ދެވޭ ފެންވަރުގެ ދީނީ ފިޤުޙީ ޢިލްމުވެރިއެއްތަ؟\nސެޕްޓެމްބަރު 23, 2020 10:48\nކަލެއަށް ތިގޮތަށް ސުވާލު ކުރެވެންޏާ، އަލީ ރަމީޒަށް ދީނީ ފިގުހީ ފަތުވާ ނުދެވޭނެ ސަބަބެއް ކޮބާ؟\nސެޕްޓެމްބަރު 23, 2020 10:52\nކަން އޮއިގޮތް ބުނެވޭނެ އެކަން އެގޭ މީހަކަށް. ސަލަފުން އެއޮތީ ބުނެފަ އެއީ ޖުވާއޭ.\nސެޕްޓެމްބަރު 23, 2020 11:22\nޔޫ ހާދަ އަސާސީ އޭ ދޯ\nވަރަށް ބޮޑަށް ޝުކުރިއްޔާ އިސްތިހާރުކޮށް ދެއްވީތީ.\nސެޕްޓެމްބަރު 23, 2020 10:47\nއަލީ ރަމީޒު ބުނީ ރަގަޅު ވާހަކައެއް އެކަމަކު އަލީ ރަމީޒަކީ ދީނީ އިލްމުވެރިއެއް ނޫން.\nސެޕްޓެމްބަރު 23, 2020 10:50\nއަލީ ރަމީޒުގެ މިވާހަކަ އަށް 200% ތާއީދެވެ. ޕޮކާ ގޭމް އަކީ ޝައިތާނީ ނެޓްވާރކުން ޖުވާކުޅުމަށް ޒުވާނ ޖީލު އަހުލުވެރިކުރުމަށް ނެރެފައިވާ އެއްޗެއް ކަމާއިމެދު ޝައްކެއްވެސް ނެތް.\nއަދި ބުނެލަން ބޭނުން އަޅުގަނޑަކީ އަލީ ރަމީޒަށް ވަރަށް އިހްތިރާމް ކުރާ އެހެނަސް އަލީ ރަމީޒު ތުރުކުރައްވާ ފަޓާނީ ހެދުމަށް އިންތިހާ އަށް ނަފްރަތު ކުރާ މީހަކީމުއެވެ. އިސްލާމް ދީނަކީ ވަކި ހެދުމެއް ލީމައި އިސްލާމްކަން ގަދަވެފައި ވަކި ހެދުމެއް އެޅީމަ އިސްލާމް ކަން ކުޑަވާ ދީނެއް ނޫން. ތިޔަ ހެދުން އެޅީމައި އިންސާނާގެ ތާހިރުފާހިރުކަން ވެސް ވަޒަން ކުރާކަށް ނޭގޭ. ހީވަނީ ޕީޑޯފީލިއާގެ އަހުލުވެރިަކު ފެންނަހެން. އައްޔަ ކަހަލަ އަޚްލާގު ރަންގަޅު މީހަކު ލާން ތިޔަ ހެދުން ކަމަކު ނުދޭ!\nސެޕްޓެމްބަރު 23, 2020 11:21\nވަޓް؟؟ އެއީ ދީނީ ވާން ލާ އެއްޗެއް ނޫނޭ ޑޫޑް.. ތި ޖާހިލުކަން ކަނޑުވާފަ އެއްޗެއް އެނގިގެން ކިޔާބެ. އެމީހަކު ލާނެ ހެދުމެއް އެނގޭނީ އެމީހަކަށް. ހަރާން އެއްޗެްް ނުލަންޏާ ކަލެއަށް ކީއް؟ ކަލޭ އަނެއްކަ ޕީޑޮފައިލެއްތަ؟\nސެޕްޓެމްބަރު 23, 2020 11:49\nހަމަ އެގޮތަށް އެމެރިކާއާއި އިޒުރޭލުގެ ރައީސުން ކޯޓު ފަޓުލޫނުގައި ތިބީމާ ބަލާބެލުމަށް އެމީހުންނަކީ ޓެރަރިސްޓުންކަމަށް ނުވެދާނެއެވެ. އެކަމަކު މީހަކު ލާހެދުމަކުން އެމީހާގެ ހަގީގަތެއް ނޭނގޭނެއެވެ. އެހެންވެ ގުރުއާނުގައި މީސްތަކުންނަށް މާތްﷲ އަންގަވާފައިވަނީ ހީތަކާ ދުރުވެގަންނަން. އެއީ ބައެއް ހީތަކުގެ ސަބަބުން މީހާ ފާފަވެރި ވާނެތީއެވެ.\nސެޕްޓެމްބަރު 23, 2020 12:27\nރީތިކަމަކީ މީހާގެ އަޚުލާގު ލާހެދުމަކުން އެކަނި ވާކަމެއް ނޫން\nސެޕްޓެމްބަރު 23, 2020 13:12\nތީ ކަލޭގެ ވިސްނުމަށް ފެންނަ ގޮތެވެ. އަދި ތިޔަހެން ފެންނަ އެތައް ބަޔަކުވެސް އުޅެދާނެ. މީހަކު އަޅާ ހެދުމަކުން ތިމާއަށް އެމިހާގައިގަ ވަކި ސިފައެއް އެކުލެވޭކަމަށް ފެނުމަކީ ތިމާގެ ވިސްނުމުގައި ހުރި އުނިކަމެއް.\nބުނާ މީހަކަށް ނުބަލާށޭ ބުނާއެއްޗަކަށް ބަލާށޭ ކިޔާއަޑެއް މޯދީ ނާންސަވަމުތޯ.\nކިތައްމެ ދެރަ މީހަކުވެސް ރަނގަޅު ވާހަކައެއް ބުނެފިއްޔާ ކީއްވެތޯ ޤަބޫލު ނުކުރައްވީ.\nކަނބުލޮއަށް ލޯބިދިނީ ހިބައިންތާ ކަނބުލޮށް ހިތްކިޔުނީ ލޯބިންތާ\nސެޕްޓެމްބަރު 23, 2020 11:03\nޒިނޭ ކުރުމާއި ، ޖުވާކުޅުމާއި ، މީހުންމެރުމާއި ، ވައްކަންކުރުމާއި ، މަކަރާހީލަތް ހެދުމާއި ، ފޭރުމާއި . ދޮގުހެދުހެކި ދިނުމާއި ، ރޭޕްކުރުމާއި ގަޒްފުކުމާއި ، ޝަރީކް ކުރުމާއި ،\nމިހެންގޮސް އެންމެހާ ބޮޑު ފާފަތަކަކީ ބޮޑު އިލްމުވެރިޔަކަށް ނުވިޔަސް އިންސާނާގެ ބުއްދީގެ ދަލީލުން ދެނެގަނެ ވަކު ކުރަން އިންގޭނެ ކަންކަން.\nޒަމާން ބަދަލުވެ ކުރިއަރާ ދިއުމުން ކަން އެކަމެއް ކުރާނެ ގޮތް ބަދަލުވުމުން އެކަމަކީ ހަލާލުކަމަކަށް ބަދަލެއް ނުވޭ.\nޕީޕީޕޮކާ ކުޅުން ޙަރާްކަމަށް އޮތް ޙަދީޘް އެގޭތަ ޝިޔާމަށް؟ އެގެންޏާ ކޮމެންޓެއްގައި ލިޔެލާދީބަލަ! ރަސޫލާގެ ޙަދީޘްފުޅެއްގައި މިހެން އޮވޭ! " ތިމަންކަލޭފާނު ޙަދީޘްކުރެއްވިޔޭބުނެ ދޮގެއް އުފައްދައިފިމީހާ ދަންނާށެވެ، އެމީހާ ހަމަ ކަށަވަރުން ނަރަކައިން އޭނާ ހުންނާނެ ތަނެއް ހޯދައިފިއެވެ." ވީމާ ދީނުގެ ޢިލްމާ ޤުރުއާނުގެ މާނަޔާ ޙަދީޘް ރޯނުފިލައިހުރެ އަދި މިސްކިތެއްގެ މުދިމަކަށްހުއްޓަސް އެއީ ދީނުގެ ޙަރާމް ޙަލާލު ފަތުވާ ނެރެވޭނޭ މީހެއްނޫންކަން މަށަށް އެނގޭ!\nސެޕްޓެމްބަރު 23, 2020 11:27\nފޭސްބުކު ބޭނުންކުރުމަކީ ހަރާމް ކަމެއް ނޫންތަ\nސެޕްޓެމްބަރު 23, 2020 11:51\nތިކަހަލަ ގޭމްތަކަކީ ޖުވާއާއި ގުޅުމެއް ހުރި އެއްޗެއް.އެކަމަކު ހުކުމެއް ކުރެވޭއިރު މިއަށްވުރެ ދީނީ ގޮތުން ތަސައްރަފު ފުދިފައިވާމީހުން އެއްޗެއް ބުނަންވާނީ.ސަލަފަކީ މިކަމަށް އެކަށީގެންވާ ބައެއްނޫން.\nރާޒުވާވެސް މިކެޓަގަރީ އަށް ލެވިފައިވާކަމީ މިމީހުންގެ ތަންދޮރު ނޭންގޭ މިންވަރު.\nސެޕްޓެމްބަރު 23, 2020 12:08\nޢަލީ ރަމީޒު ބުނީ ރަނގަޅުވާހަކައެއްކަމަށް ޤަބޫލުކުރަން. ނަމަވެސް ދީނަށް ގޮވާލުމާއި ދީނީ ފަތުވާދިނުންފަދަ ކަންކަން ރާއްޖޭގައި ކުރެވެނީ އިސްލާމިކް މިނިސްޓްރީން ހުއްދަ ނަގައިގެން. އެހުއްދަ ދެނީ ވަކި ތަންތަނުން ވަކި ފެންވަރަކަށް ދީނީ ޢިލްމު ޙާޞިލް ކޮށްފައިތިބޭ މީހުންނަށް. އެހެންވެގެން މިއަހަނީ ޢަލީ ރަމީޒަކީ އެފަދަ ދީނީ ޢިލްމުވެރިޔެއްހޭ؟\nރަނގަޅު ވާހަކަ ބުނީމާ ޢަލީ ރަމީޒަކަސް އިލްޔާހަކަސް ވާނީ ރަގަޅުކަމުގައެވެ. ހުރިހާ އެންމެނަށްވެސް ދީނުގެ ކަންކަން މިހާރު އެކަށީގެންވާ ވަރަށް އެނގެއެވެ. މައްސަލައަކީ އެގޮތަށް ޢަމަލުކުރުމުގައި ފަހަތު ފަޔަށް ބުރަވުމެވެ. ރާއްޖޭގެ ދީނީ ޢިލްމު ވެރިންނަށް އަހަރެން ޤަދަރު ކުރަމެމެވެ.\nސެޕްޓެމްބަރު 23, 2020 13:02\nމީ ސިޔާސީ ގޭމެއް!!!\nސެޕްޓެމްބަރު 23, 2020 13:08\nކުޅިވަރާއި ޖުވާ ވަކިވާންޖެހޭ. ކޮންމެ ކުޅިވަރަކީވެސް ޖުވާއަށް ބަދަލުކުރެވިދާނެ ކުޅިވަރެއް. އޭގެ ބައިވެރިން އެއަށް ފައިސާ ލުމަށްފަހު މޮޅުވާ މީހަކަށް ދޭނަމަ ޖުވާއަށް ނުވާނެ އެއްގޮތެއްވެސް ނޯންނާނެ. ހަމަ އެގޮތަށް ފައިސާ ބެހެއްޓުމަށްފު އެމީހަކަށް ލިބޭ އެއްޗަކީ ނަސީބާ ގުޅިފަވާ އެއްޗެއްނަމަ އެއީ ޖުވާ. މޮބައިލް ގޭމުތަކުގައި މި ސިފަ ޖައްސާފަ ހުރުމަކީ އާންމު ކަމެއް. އަދި އެފަދަ ކަމެއް އެކުލެވޭ ގޮތަށް އެއްވެސް ކުޅިވަރެއް ނުވަތަ ގޭމެއް ކުޅުމަކީ ހަރާމްކަމެއް.\nސުވާލު އުފެދެނީ ރާޒުވާފަދަ ކުޅިވަރެއް އޭގައި ޖުވާ ނުހިމެނޭގޮތަށް ކުޅުން ހަރާމްވަނީ ކީއްވެތޯ؟ އެކަމުގެ ދަލީލަކީ ކޮބައިތޯ؟\nސެޕްޓެމްބަރު 23, 2020 13:48\nމޯދީ އެވެ.... އަލީ ރަމީޒު އެއީ......އި ސްލާމްދީން ކުރިއަރުވަން މަ ސައްކަތް ކުރަމުން ެެެެެެެެެ އަންނަ ފަހުލަވާނެ....އޭނަ އެއޮތީ އިލުމުވެރިންގެ ރައުޔު ގެނެ ސްދީފަ...މި ާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާާގައމުގަ ފެންވަރު ހުރިމީހުންބާ ގައުމުގެ ކަންތަކުގަ ކުރީ ސަފުގަ އުޅެނީ\nސެޕްޓެމްބަރު 23, 2020 13:55\nައަލީ، ތީތި ކަޑައޭ!\nސެޕްޓެމްބަރު 23, 2020 14:03\nއަމިއްޔާއި، މަނޫޅެން ކުޅޭކަށް ގޭމެއް\nސެޕްޓެމްބަރު 23, 2020 14:06\nސަލަފް ހިލެނީ ދޯ! އަނެއްކާ. އެހެން ކަމަކާ އުޅެބަލަ..\nސެޕްޓެމްބަރު 23, 2020 14:10\nގަދަރު ވެސް އަނދާދެ އެވެ.\nސެޕްޓެމްބަރު 23, 2020 14:26\nއަލީ ރަމީޒޫ! ހައުދަހާ ވާ ޙަރާމް ގިނަ ދުވަސް ކޮޅެކޭ،\nސެޕްޓެމްބަރު 23, 2020 14:46\nއެލީ ރަމީޒު ބުންޏަސް ތެދެއްވާނީ ތެދަކަށް! ދެން ތައުބާވަމާ ބަހީ!\nސެޕްޓެމްބަރު 23, 2020 15:02\nކޮންމެ މީހަކު ބުންޏަސް ހަރާމްކަމެއް ހަލާލެއްކުކުރެވޭނެ. ދެން އަޅުގަނޑު މިބުނަނީ އިސްލާމުން ބަނގުރާ ބުޔުމަކީ ހަރާމްކަމެކޭ މިހިސާބުން އަޅުގަނޑު ޝެއިހަކަށް ވާންޖެހޭތޯ؟\nސެޕްޓެމްބަރު 23, 2020 15:24\nފަހު ޒަމާނުގައި އުޅޭނެ ކަމަށް ބެލެވޭ އުސްތާޒެއް!\nސެޕްޓެމްބަރު 23, 2020 16:14\nދުނިޔޭގަ އުޅޭނެ ވަރަށް ހަރާން މަސައްކަތެއްކޮށްގެން ލާރި ހޯދާފަ ދެން ކޮންވާހަކައެއް ދައްކާކަށް!


MPL Ga Higi Haadhisaa Ga Zahamvi Meehaa India Ah Gengosfi - Vaguthu\nމޯލްޑިވްސް ޕޯޓްސް ލިމިޓެޑް (އެމްޕީއެލް) ގެ ދަށުގައި އޮންނަ މާލޭގެ ވިޔަފާރި ބަނދަރުގައި ކާޕެޓް ރޯލެއް ގައިމައްޗަށް ވެއްޓި ހިނގި ނުރައްކާތެރި ހާދިސާގައި ސީރިއަސް ޒަހަމްތަކެއް ލިބުނު މީހާ އިންޑިއާ އަށް ގެންގޮސްފިއެވެ.\n"ވަގުތަށް" އެނގިފައިވާ ގޮތުގައި އެމީހާ އަށް އައިޖީއެމްއެޗްގައި ފަރުވާ ދިނުމަށް ފަހު އިތުރު ފަރުވާ އަށް އިންޑިއާ އަށް ގެންދިޔައީ އިއްޔެގެ ވަގުތެއްގައެވެ. އެމީހާ އިންޑިއާ އަށް ގެންދިޔަ އިރު ވެސް ހާލު ވަރަށް ބޮޑަށް ސީރިއަސް ކަމަށްވެއެވެ. އެގޮތުން އޭނާ އަށް ފަރުވާދެމުން ގެންދިޔައީ އައިޖީއެމްއެޗް އައިސީޔޫގައެވެ.\nކާޕެޓް ރޯލެއް ގައިމައްޗަށް ވެއްޓިގެން އަނިޔާވި ހދ. ނޮޅިވަރަމް، ނައިޓްޑްރީމް އިމްރާން އަލީ 28، ގެންގޮސްފައި ވަނީ އިންޑިއާގެ އަމްރިތާ ހޮސްޕިޓަލަށެވެ. އަދި މިދިޔަ ހުކުރު ދުވަހު އިންޑިއާ ހައި ކޮމިޝަނުން ވަނީ އެ ޒުވާނާ އިންޑިއާ އަށް ގެންދިއުމަށް ވިސާ ވެސް ހަމަޖައްސައި ދީފައެވެ.\nމި މަހުގެ ކުރީކޮޅު އަނިޔާވި އިމްރާންގެ ގިނަ އޮޕަރޭޝަންތަކެއް ފުރިހަމަ ކުރި ނަމަވެސް އޭނާގެ ހާލު ސީރިއަސްއެވެ. މިނާ އިންވެސްޓްމެންޓް ކްލިއަރެންސް ގްރޫޕުގައި މަސައްކަތްކުރަމުން އައި މަޖޫރީއަށް ލިބުނު ގެއްލުންތަކާ ބެހޭ ތަފުސީލެއް އައިޖީއެމްއެޗް އިން ހާމައެއް ނުކުރެއެވެ.\nމަޖޫރީގެ ގައިމައްޗަށް ކާޕެޓް ރޯލް ވެއްޓުނީ މި މަހުގެ ފަސް ވަނަ ދުވަހުގެރޭ ދަންވަރު ކްރޭނެއް ބޭނުންކޮށްގެން ދޯންޏަކަށް އެ އަރުވަނިކޮށެވެ.\nފެބުރުއަރީ 16, 2021 10:40\nއަަވަސް ޝިފާއެއް މިންވަރުކުރައްވާށި.އާމީން


އަދާލަތު ޕާޓީއަކީ ވުޖޫދުން ފޮހެލަން ޖެހޭ ޕާޓީއެއް ކަމަށް ރައީސް ޔާމީން ތަކުރާރުކޮށް ވިދާޅުވިMikal News\nބަންދު ކުރެވިފައިވާ އަދާލަތު ޕާޓީގެ ރައީސް ޝެއިޚް އިމްރާނު އަބްދުﷲ.\nއަދާލަތު ޕާޓީއަކީ ވުޖޫދުން ފޮހެލަން ޖެހޭ ޕާޓީއެއް ކަމަށް ރައީސް ޔާމީން ތަކުރާރުކޮށް ވިދާޅުވި\n21 ޖެނުއަރީ 2016, 1:10 |\nއަދާލަތު ޕާޓީ އަކީ ވުޖޫދުން ފޮހެލަން ޖެހޭ ޕާޓީއެއް ކަމަށް ރައީސުލް ޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމް ތަކުރާރުކޮށް ވިދާޅުވި ކަމަށް ކުރީގެ ނާއިބު ރައީސް މުހައްމަދު ޖަމީލު އަހުމަދު ހާމަ ކުރައްވައިފިއެވެ. ޖަމީލު މިކަން ހާމަ ކޮށްފައި ވަނީ އަމިއްލަ އަށް އިގިރޭސިވިލާތަށް އަރުވާ ލެވިފައި ހުންނަވައި އެމަނިކުފާނުގެ ރަސްމީ ފޭސްބުކް ޕޭޖް މެދުވެރި ކޮށެވެ.\nމީގެ އިތުރުން އިލެކްޝަންސް މިސްރާބު ހުރީ އަދާލަތު ޕާޓީ އުވާލުމަށް ކަމަާއި މެދު ވެސް ޖަމީލު ވަނީ ސުވާލު އުފައްދަވާފަ އެވެ. “އަދާލަތު ޕާޓީއަކީ ވުޖޫދުން ފޮހެލަން ޖެހޭ ޕާޓީ އެއް ކަމަށް ރައީސް ޔާމީން ވަނީ ވިދާޅުވެފައި، އީސީ މިސްރާބު ޖަހާފައި ވަނީ އެ މަގަށްބާ؟” ޖަމީލްގެ ފޭސްބުކް ސްޓެޓަސް ގައި ލިއުއްވާފައި ވެއެވެ.\nއަދާލަތު ޕާޓީ އަކީ ރައީސް ޔާމީން ވެރިކަމަށް ވަޑައިގަތުމަށް ހެއްދެވި ކޯލިޝަނުގައި ޝަރުތަކާއި ނުލާ ބައިވެރިވި ޕާޓީއެކެވެ. ނަމަވެސް، ވަކި ހިސާބަކުން އެކޯލިޝަނުން އެޕާޓީ ވަނީ ނިކުމެފައެވެ. އަދި ސިޔާސީ މަގާމު ތަކުގައި ތިއްބެވި އެޕާޓީގެ ބައެއް ބޭފުޅުން ވަނީ އިސްތިއުފާ ދެއްވާފައެވެ. މޭޑޭގެ އެއްވުމާއި ގުޅިގެން އެޕާޓީގެ ރައީސް ވަނީ ބަންދު ކުރެވިފައެވެ.


Cruise liner thakun raajje ai ehves meehaku qurantineh nukurey-HPA - AO News\nކުރޫޒްލައިނާތަކުން ރާއްޖެ އައި އެއްވެސް މީހަކު ކަރަންޓީނެއް ނުކުރޭ-އެޗްޕީއޭ\nވީއައިއޭގައި ކޮރޯނާވައިރަސް އަށް ފަސިންޖަރުން ސްކްރީންކުރުމަށް ބެހެއްޓިފައިވާ ތާމަލް ކެމެރާ - ފޮޓޯ: ޓްވިޓާ (އެޗްޕީއޭ)\nކުރޫޒްލައިނާތަކުން ރާއްޖެ އައި 4،478 ފަތުރުވެރިން ސްކޭން ކުރެވުނު ކަމަށާއި އޭގެ ތެރެއިން އެއްވެސް މީހަކު ކަރަންޓީން ކޮށްފައި ނުވާކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން ބުނީ ރާއްޖެއައި ކްރޫޒްލައިނާ ތަކުގައި ހުން އައިސްފައިވާ 22 މީހުން ތިބި ކަމަށެވެ. އެ އޭޖެންސީ އިން ވަނީ އިއްޔެ މާލެއަށް ބަނދަރުކުރި2ކްރޫޒްލައިނާއެއްގައި ތިބި މީހުން ސްކްރީން ކޮށްފައެވެ.\nއިއްޔެ މާލެއަށް ބަނދަރުކުރި މިސް މާކޯ ޕޯލޯ ނަމަކަށް ކިޔާ ކްރޫޒްލައިނާ އިން 984 މީހަކު ސްކްރީން ކުރިއިރު އޭގެ ތެރެއިން 8 މީހެއްގެ ގައިން ހުމުގެ އަސަރު ފެނިފައި ވެއެވެ. އަދި ނޯޓިކާ ނަމަކަށް ކިޔާ ކްރޫޒްލައިނާ އިން 1،034 މީހަކު ސްކްރީން ކުރިއިރު އޭގެ ތެރެއިން2މީހެއްގެ ގައިން ހުމުގެ އަސަރު ފެނިފައި ވެއެވެ.\nއެޗްޕީއޭއިން ބުނީ މިމަހުގެ 20 ވަނަ ދުވަހު ރާއްޖެއައި މިސް ކޯސްޓާ ވިކްޓޯރިއާ ނަމަކަށް ކިޔާ ކްރޫޒްލައިނާ އިން 2،460 މީހަކު ސްކްރީން ކުރިކަމަށާއި އޭގެ ތެރެއިން 12 މީހެއްގެ ގައިން ހުމުގެ އަސަރު ފެނިފައިވާ ކަމަށެވެ. އަދި ރާއްޖެއައި ކްރޫޒްލައިނާ ތަކުން އެއްވެސް މީހަކު 14 ދުވަސް ކުރިން ޗައިނާއަށް ދަތުރުކޮށްފައި ނުވާކަމަށް އެޗްޕީއޭ އިން ބުނެއެވެ.\n(ހެލްތު ޕްރޮޓެކްޝަން އެޖެންސީ (އެޗްޕީއޭރާއްޖެ އަށް ޒިޔާރަތްކުރާ ފަތުރުވެރިންކޮރޯނާ ވައިރަސްކޮވިޑް-19ޗައިނާ


Kylie ah instagram inn aa recordeh | Mihaaru\nކައިލީ އަށް އިންސްޓަގްރާމުން އާ ރިކޯޑެއް\n15 ޖެނުއަރީ 2022 - 06:59\nއިންސްޓަގްރާމް ބޭނުންކުރާ އަންހެނުންގެ ތެރެއިން މިހާތަނަށް 300 މިލިއަން ފޮލޯވަރުން ހަމަކުރި ފުރަތަމަ މީހަކަށް އެމެރިކާގެ މަޝްހޫރު ސެލެބްރިޓީ، ކައިލީ ޖެނާ ވެއްޖެ އެވެ.\nމެޓަގެ ދަށުން ހިންގާ އިންސްޓަގްރާމަކީ މަޝްހޫރު ވަރަށް ގިނަ ސެލެބްރިޓީން އެންމެ ގިނައިން ބޭނުންކުރާ ޕްލެޓްފޯމެވެ. އޭގައި 300 ފޮލޯވަރުން ހަމަކުރި ފުރަތަމަ އަންހެނާގެ ޝަރަފު ވިޔަފާރިވެރިއެއްގެ ގޮތުގައި ވެސް ކާމިޔާބު ކައިލީ އަށް ލިބުނިއިރު މީގެ ކުރިން އިންސްޓަގްރާމްގައި އެންމެ ގިނަ ފޮލޯވަރުންގެ ރިކޯޑް އޮތް އަންހެން ފަންނާނަކީ އެމެރިކާގެ ލަވަކިޔުންތެރިޔާ/ބަތަލާ އަރިއަނާ ގްރަންޑޭ އެވެ. އޭނާގެ ފޮލޯވަރުންގެ އަދަދަކީ މިހާރު 289 މިލިއަނެވެ.\nKylie 🤍 on Instagram: “date night 🌹”\n7m Likes, 35.3k Comments - Kylie 🤍 (@kyliejenner) on Instagram: “date night 🌹”\nއިންސްޓަގްރާމުން އާ ރިކޯޑެއް ލިބުނުއިރު، 24 އަހަރުގެ ކައިލީ މިހާރު އިނީ ދެވަނަ ދަރިއަކަށް ބަލިވެ އެވެ. އޭނާ އަކީ މަޝްހޫރު ކަޑޭޝިއަން/ޖެނާ އާއިލާގެ އެންމެ މަޝްހޫރު އެކެކެވެ. ކައިލީ އަކީ ކުރިން ވެސް އިންސްޓަގްރާމްގައި ރިކޯޑެއް ހެދި މީހެކެވެ. އޭނާގެ ފުރަތަމަ ދަރިފުޅު ސްޓޯމީ ވެބްސްޓާ ފެބްރުއަރީ، 7، 2018 ގައި އުފަންވި ވާހަކަ ހިއްސާ ކުރި ޕޯސްޓަށް ރިކޯޑް އަދަދަކަށް ލައިކްސް ލިބުނެވެ. އެއީ 18 މިލިއަނެވެ.\nއެ ރިކޯޑް "ވޯލްޑް ރިކޯޑް އެގް" ގެ ނަމުގައި އިންސްޓަގްރާމްގައި ހަދާފައިވާ އެކައުންޓަކުން ކުރި ބިހެއްގެ ފޮޓޯ މުގުރައިލީ 2019 ގަ އެވެ. އަދިވެސް އެންމެ ގިނަ ލައިކްސްގެ ރިކޯޑް އޮތް އެ ޕޯސްޓަށް 55 މިލިއަނަށް ވުރެ ގިނަ ލައިކްސް ލިބިފައިވެ އެވެ.\nKylie Jenner ge record muguraalee kukulhu biheh\nއިންސްޓަގްރާމްގައި އެންމެ ގިނަ ފޮލޯވަރުންގެ ރިކޯޑް އޮތް މީހަކީ އެ ރިކޯޑް ދަމަހައްޓަމުން އަންނަތާ ގިނަ ދުވަސްތަކެއްވެފައިވާ ޕޯޗުގަލްގެ މަޝްހޫރު ފުޓްބޯޅަ ތަރި ކްރިސްޓިއާނޯ ރޮނާލްޑޯ އެވެ. އޭނާގެ ފޮލޯވަރުންގެ އަދަދަކީ 389 މިލިއަނެވެ.\nފޭސްބުކް ސެލެބްރިޓީން ސޯޝަލް މީޑިއާ\nތީގެންވެސް އެންގެނީ ދުނިޔޭގައި މޮޔައިން އުޅޭލެއް ގިނަކަން. މުޅި މިހާ ހުރިގޮތައް އެއި ޕްލާސްތީކުގަނޑެއް. އެކަމަކުވެސް އޭނަ ފޮލޯ ކުރޭ އެބަ.


Qudus garaaru 128 vote in faas koffi | Mihaaru\nގުދުސާ މެދު އެމެރިކާގެ ނިންމުން ބާތިލު ކަމަށް އދ. އިން ފާސްކޮށްފި\n21 ޑިސެމްބަރ 2017 - 22:19\nގުދުސަކީ އިޒްރޭލުގެ ވެރިރަށް ކަމަށް އިއުތިރާފްވެ، އިޒްރޭލުގައި ހުންނަ އެމެރިކާގެ އެމްބަސީ ގުދުސަށް ބަދަލުކުރަން އެމެރިކާ އިން ނިންމި ނިންމުމަކީ ޣައިރު ގާނޫނީ ނިންމުމެއް ކަމަށް އދ.ގެ އާންމު މަޖިލީހުގެ ބޮޑު އަޣުލަބިއްޔަތަކުން ދެންމެ ފާސްކޮށްފި އެވެ.\nޔަމަނުން އދ.ގެ އާންމު މަޖިލީހަށް ހުށަހެޅި ގަރާރަށް އާންމު މަޖިލީހުގެ މިއަދުގެ ބައްދަލުވުމުގައި ބަހުސް ކުރި ގައުމުތަކުގެ ތެރެއިން އެމެރިކާ އާއި އިޒްރޭލު ފިޔަވައި ހުރިހާ ގައުމުތަކުން ވެސް ތާއީދު ކުރި އެވެ. އެމެރިކާގެ ސަފީރު ކަލަ ގޮވުމުގެ ވާހަކަތަކެއް ދެއްކެވުމަށް ފަހު، އިޒްރޭލުގެ ސަފީރު ވިދާޅުވެ ދެއްވީ އަންޒަމާނުއްސުރެ ގުދުސަކީ ޔަހޫދީންގެ ބިމެއްކަމުގަ އެވެ.\nފަލަސްތީނުގެ ސަފީރު ރިޔާޟް އަލް މާލިކީ ވިދާޅުވި ގޮތުގައި މި ބައްދަލުވުމަކީ އެމެރިކާއާ މެދު އަދާވާތްތެރިކަމެއް އޮވެގެން ބާއްވާ ބައްދަލުވުމެއް ނޫނެވެ. ނަމަވެސް މި ބައްދަލުވުން ބާއްވަން ޖެހުނީ އެމެރިކާ އިން ގުދުސްގެ މައްސަލައިގައި ނިންމި ބޭއިންސާފު ނިންމުމެއްގެ ސަބަބުން އެ ނިންމުމާ ދެކޮޅު ހެދުމުގެ ގޮތުންނެވެ.\nއޭނާ ވިދާޅުވީ އެމެރިކާގެ ނިންމުމުގެ ސަބަބުން ގުދުސްގެ ގާނޫނީ ހައިސިއްޔަތަށް އެއްވެސް ބަދަލެއް ނާންނާނެ ކަމަށާއި، ވަކި ފަރާތަކަށް ގުދުސް ހިބަކޮށްދިނުމަށް އެމެރިކާ އިން މަސައްކަތް ކުރުމުން އެމެރިކާ ވަނީ ގުދުސްގެ މައްސަލައިގައި ފެއިލްވެފައި ކަމަށެވެ. އެމެރިކާގެ އެ ނިންމުމުގެ ހަމައެކަނި ނަތީޖާއަކަށް ވާނީ އިޒްރޭލުގެ އިސްތިއުމާރީ ހަރަކާތްތައް ފުޅާކުރުމަށް ހިތްވަރު ލިބުމާއި ސަރަހައްދީ ހަމަނުޖެހުންތައް ފުޅާ ކުރުމަށް ބާރު ލިބުމެވެ.\nއޭނާ ވިދާޅުވި ގޮތުގައި އެމެރިކާގެ އެންމެ ގާތް އެކުވެރިން ވެސް ގުދުސްގެ މައްސަލައިގައި ވަނީ އެމެރިކާއާ ފެއަށް ޖެހި އެމެރިކާ އެކަހެރިކޮށްލައިފަ އެވެ.\nތުރުކީގެ ޚާރިޖީ ވަޒީރު މައުލޫދު ޝާވޫޝް އޯގްލޫ ވިދާޅުވީ ފަލަސްތީނު މީހުންނަށް ލިބިގެންވާ ދިރިއުޅުމުގެ ހައްގާއި އުފާވެރި ހަޔާތެއް ބިނާކުރުމުގެ ހައްގާއި ފަލަސްތީނު މީހުންގެ އިންސާނީ ހައްގުތަކާ ބެހޭ ގޮތުން އދލގެ ތަފާތު ބައްދަލުވުންތަކުގައި ކިތަންމެ ފަހަރަކު ވާހަކަ ދެކެވިއްޖެ ކަމަށާއި ނަމަވެސް މިއަދާ ހަމައަށް ވެސް އެ ހައްގުތައް ކަށަވަރުކޮށްދެވިފައި ނުވާ ކަަމަށެވެ.\nއޭނާ ވިދާޅުވީ އެ މީހުންގެ ބިމުގައި މިނވިަން ދައުލަތެއް ގާއިމު ކުރުމަކީ ފަލަސްތީނު މީހުންނަށް ވެސް ލިބިގެންވާ ހައްގެއް ކަމަށާއި އަދި މެދުއިރުމަތީގައި ސުލްހަ ގާއިމުކުރުމަށް އޮތް ހަމައެކަނި ފުރުސަތަކީ ވެސް އެފަދަ މިނިވަން ދައުލަތެއް ގާއިމުކުރުން ކަމަށް ވެސް އޭނާ ވިދާޅުވި އެވެ.\nތުރުކީގެ ޚާރިޖީ ވަޒީރު ވިދާޅުވީ އެމެރިކާގެ ގަރާރަކީ ބާތިލު ގަރާރެއް ކަމަށާއި އިރުމަތީ ގުދުސަކީ ފަލަސްތީނުގެ މިނިވަން ދައުލަތުގެ ވެރިރަށް ކަމަށް އޯއައިސީގެ ހާއްސަ ބައްދަލުވުމުގައި ވެސް އިއްތިފާގުން ނިންމާފައިވާ ކަމަށެވެ. އަދި ފަލަސްތީނު މީހުންގެ ހައްގުތައް ގެއްލި މެދުއިރުމަތީގެ ސުލްހައިގެ އުންމީދު ގެއްލިގެން ދަނީ އދ.ގެ ސަލާމަތީ މަޖިލީހުގައި އެމެރިކާ އިން ވީޓޯގެ ބޭނުން ކުރަމުންދާތީ ކަން ވެސް އޭނާ ފާހަގަ ކުރެއްވި އެވެ.\nއެމެރިކާ އިން ފަލަސްތީނުގެ މައްސަލަތަކުގައި މީގެ ކުރިން ވެސް 34 ފަހަރަކު ވީޓޯގެ ބޭނުން ކޮށްފައިވާ އިރު، ތުރުކީން އެއްވެސް ހާލެއްގައި ފަލަސްތީނު ރައްޔިތުން އެކަނި ދޫކޮށްނުލާނެ ކަމަށް ވެސް އޭނާ ވިދާޅުވި އެވެ.\nއެމެރިކާގެ ސަފީރު ނިކީ ހޭލީ ވިދާޅުވީ އދ. މަޖިލީހުގައި އިޒްރޭލާ މެދު އަބަދުވެސް ގެންގުޅެމުން އައީ އަދާވާތްތެރި ސިޔާސަތެއް ކަމަށާއި މިފަދަ އަދާވާތްތެރި ސިޔާސަތެއް ގެންގުޅޭއިރު ވެސް އދ.ގެ މެމްބަރެއްގެ ގޮތުގައި އިޒްރޭލު ދެމި އޮންނަނީ ކީއްވެގެންބާވައޭ ހިތަށް އަރާ ކަމަށެވެ.\nއެމެރިކާ އިން ގައުމުތަކަށް އެހީވެދޭ ވާހަކަ ސަލާމަތީ މަޖިލީހުގައި ދެއްކެވި ފަދައިން މިރޭގެ ބައްދަލުވުމުގައި ނިކީ ދެއްކެވީ އެމެރިކާ އިން އދ. މަޖިލީހަށް ދޭ އެހީތަކުގެ ވާހަކަތަކެވެ.\nއޭނާ ވިދާޅުވީ އެމެރިކާ އަކީ އދ.ގެ ބަޖެޓަށް އެންމެ ބޮޑަށް އެހީތެރިވެދޭ ގައުމު ކަމަށާއި ދުނިޔޭގެ ފަގީރުންގެ އެތައް ބަޔަކަށް އެމެރިކާ އިން ކާންބޯންދީ ކިޔަވައިދީ ބޯހިޔާޥަހިކަން ވެސް ފޯރުކޮށްދޭ ކަމަށެވެ. އެމެރިކާ އިން އދ. އަށް ވެދޭ އެހީގެ ބަދަލުގައި އދ.ގެ ތެރެއިން ކޮންމެވެސް އިހްތިރާމަކާއި އަގުވަޒަން ކުރުމެއް ލިބޭނެ ކަމަށް އެމެރިކާ އުންމީދު ކުރި ކަމަށް ވެސް ވިދާޅުވި އެވެ.\nހޭލީ ވިދާޅުވީ އެމެރިކާ އިން ގުދުސްގެ މައްސަލައިގައި ނިންމި ނިންމުމަކީ އެމެރިކާ ރައްޔިތުން ބޭނުންވާ ގޮތް ކަމަށާއި އެމެރިކާގެ އެމްބަސީ ގުދުސަށް ބަދަލުކުރުމަކީ ވެސް އެމެރިކާގެ ރައްޔިތުން ބޭނުންވާ ގޮތް ކަމަށެވެ. އަދި މިއަދު އދ. މަޖިލީހުގައި އެމެރިކާ އަށް ކުރިމަތިވި ހަމަލާތަކުގެ މަތިން އެމެރިކާ ހަނދާން ނުނެތޭނެ ކަމަށް ވެސް އޭނާ ވިދާޅުވި އެވެ.\nއިޒްރޭލުގެ ސަފީރު ވިދާޅުވީ ޔުނެސްކޯ އަށް ވެސް އަދި އދ.ގެ އެހެން ގުނަވަނަކަށް ވެސް ޔަހޫދީން ގުދުސާ ދުރު ނުކުރެވޭނެ ކަމަށެވެ. އިޒްރޭލާއި ގުދުސާ ދެމެދު އޮތް ގުޅުމަކީ ވަރަށް ޒަމާންވީ ގުޅުމެއް ކަމަށާއި އެ ގުޅުން އުފެދިފައިވަނީ ދާވޫދުގެފާނާ ހަމައިން ކަމަށް ވެސް އޭނާ ވިދާޅުވި އެވެ. އަދި އެއްވެސް ގަރާރަކުން އެ ގުޅުން ކަނޑައިނުލެވޭނެ ކަމަށް ވެސް އޭނާ ވިދާޅުވި އެވެ.\nއޭނާ ސިފަ ކުރެއްވި ގޮތުގައި މިހާރު އދ. މަޖިލިސް ބޭނުން ކުރަނީ އިޒްރޭލަށް ހަމަލާ ދޭ ސްޓޭޖެއްގެ ގޮތުގަ އެވެ. އަދި އިޒްރޭލުން ވަނީ 1977 ވަނަ އަހަރުން ފެށިގެން ސުލްހައިގެ އަތް އެތައް ފަހަރަކު ދިއްކޮށްފައި ކަމަށާއި އެއިން ކޮންމެ ފަހަރަކު ވެސް އަރަބިން ވަނީ ސުލްހައިގެ ދައުވަތަށް ފުރަގަސްދީފައި ކަމަށް ވެސް އޭނާ ވިދާޅުވި އެވެ.\nޔަމަނުން ހުށަހެޅި މި ގަރާރު އދ.ގެ އާންމު މަޖިލީހުގެ ޚާއްސަ ޖަލްސާގައި މިރޭ ފާސްކުރީ 128 ގައުމުގެ ތާއީދާ އެކުގަ އެވެ. މި ގަރާރާ ދެކޮޅަށް ވޯޓު ދިނީ ނުވަ ގައުމެކެވެ. އަދި 35 ގައުމެއް ވޯޓުގައި ބައިވެރި ނުވެ އެވެ.\nއދގެ ޖެނެރަލް އެސެމްބްލީ އ.ދ. ފަލަސްތީން\n41 ކޮމެންޓް, 312 ރިއެކްޝަންސް\nޙައްޤަށް ވޯޓް ދެއްވި ހުރިހާ ޤައުމަކަށް ވ ބޮޑަށް ޝުކުރިއްޔާ\nއެމެރިކާ އިން މާ ވަރު ދައްކަންޏާ ހުރިހާ ގައުމަކުން އެއްބަސް ކިޔާފަ އެމެރިކާ ޑޮލަރު ދޫކޮއްލަންވީ.. އޭރުން ސައިޒު ވާނެ އެހެން ގައުމުތައް ސައިކުރަން އުޅޭމީހުން..\nއަހަރުމެން ދިވެހިން ދުނިޔޭގެ ޗާޓުން ފޮހެލިޔަސް، ޔަހޫދީންނަށާ، އެމެރިކާއަށް، ބޯނުލަންބާނަން، ގުދުސްގެ މައްސަލައިގައިވިޔަސް އެހެން ކަމެއްވިޔަސް!\nއަހަރެން އެމެރިކާއަށް ގޮންޖަހަށް.\nއެމްޑީޕީ ސަރުކާރުނެއްކަން އެއީ އަމަނަސީބު.\nގައުމު އެކީ އެކަތިގަނޑަކަށްވާ މިފަދަ ދަނޑިވަޅުތަކުގައި ދެރައީ ރައްޔިތުންގެ މިނިވަންކަމަށް އެންމެ ވަކާލާތު ކުރާ ވެރިންގެ އެއްވެސް ހިލަމެއް ނުވާތާ ހެޔޮއެދުމެއްގެ ޓުވީޓެއްހާ ހިސާބުވެސް ކޮށްނުލެވޭތީ. އިންސާނީ ހައްގުވެސް އެމީހުންނަށް އެއީ ވަކިކަހަލަ ގޮތްގޮތަށް އުޅުން. ގަދަ ބާރުން ބިމަކަށް ވެރިވެގަނެ ގަތުލު އާއްމު ހިންގިއަސް އިންސާނީ ހައްގަށް އަރައިގަތުން ކަމަށް ނުވެ. ވެދާނެ އިސްލާމުން ކަމުގައި ވާތީކަމަށް. ހައްގަށް ވަކާލާތުކުރާ ވެރިންގެ ވެރިކަމުގައި މިފަދަ ވޯޓުގައި ބައިވެރި ނުވިތަން ވަނީ ފެނިފައި. ބަޔަކުގެ ގޮތް އެންމެ ރަގަޅަށް ވަޒަންކުރެވޭނީ އެބައެއް އުޅޭ އުޅުމުން ކަރަށް ބާރުލާފަ ދައްކާ ވާހަކައަކުން ނޫން.\nމި ގަރާރަކީ އަސްލު އެއްވެސް ކަމެއް ހާސިލް ވާނެ ޤަރާރެއް ނޫން. ޢިތުރައް ހަމަ ނުޖެހުމަށް ފުރުސަތު ހުޅުވާލެވިގެން ނުވާނެ.\nއިދިކޮޅަަށް ވޯޓު ދިނީ ގުއެޓުމާލާ, ހޮންޑޫރަސް, އިޒްރޭލު, މާޝެލް އައިލެންޑްސް, މިކްރޯނޭޝިއާ, ޕަލައު, ޓޯގޯ އަދި އެމެރިކާ.\nމިތާކު ނެތެއްނު ގައުމަކަށްވާ ކަހަލަ ގައުމެއް


BREAKING: Covid Jehigen Ithuru Meehaku Niyaa Vejje - Vaguthu\nރާއްޖެ އިން ކޮވިޑް ބަލީގައި އިތުރު މީހަކު މިއަދު ނިޔާވެއްޖެއެވެ.\nމިއީ މިއަދު އެ ބަލީގައި ނިޔާވި ދެ ވަނަ މީހާއެވެ. މިހާތަނަށް އައިއިރު ރާއްޖެ އިން ކޮވިޑް ބަލީގައި 150 މީހުން ދުނިޔެ ދޫކޮށްފައިވެއެވެ.\n"ވަގުތަށް" އެނގިފައިވާ ގޮތުގައި ނިޔާވެފައި ވަނީ އައިޖީއެމްއެޗްގެ އީއާރަށް ގެންދިޔަ 79 އަހަރުގެ ދިވެހި ފިރިހެނެކެވެ. ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފައިވާ ގޮތުގައި އެމީހާ ނިޔާވެފައި ވަނީ މިއަދު ހެނދުނު 7:55 ގައެވެ.\nކޮވިޑް ޖެހިގެން މެއި މަހު ރާއްޖެ އިން ނިޔާވި މީހުންގެ އަދަދު ވަނީ ވަރަށް ބޮޑަށް އިތުރުވެފައެވެ. އެގޮތުން މި މެއި މަހުގެ މިހާތަނަށް 77 މީހަކު ވަނީ ކޮވިޑް ބަލީގައި މި ދުނިޔެ ދޫކޮށްފައެވެ. މި މެއި މަހަކީ އެންމެ ގިނަ ބަޔަކު ކޮވިޑް ބަލީގައި ނިޔާވި މަހެވެ.\nމި ބަލީގައި މިހާތަނަށް ނިޔާވި މީހުންނަކީ 134 ދިވެހިންނާއި، 16 ބިދޭސީންނެވެ.\nރާއްޖޭގައި މިހާތަނަށް އެންމެ ގިނަ ބަޔަކު އެއް ދުވަހެއްގައި ނިޔާވެފައިވަނީ މިމަހުގެ 24 ވަނަ ދުވަހުއެވެ. އެދުވަހު 13 މީހަކު ވަނީ ކޮވިޑްގައި ނިޔާވެފައެވެ. ރާއްޖޭގައި ކޮވިޑް ބަލީގައި ނިޔާވެފައި ވަނީ އުމުރުން ދުވަސްވީ މީހުންނެވެ.\nނިޔާވި މީހުންގެ ތެރޭގައި ވެކްސިންގެ އެއްވެސް ޑޯޒެއް ނުޖަހާ މީހުން ވެސް ހިމެނެއެވެ.\nރާއްޖޭގަ މިހާތަނަށް 59،000 އަށްވުރެ ގިނަ މީހުން ކޮވިޑަށް ފައްސިވެފައިވާ އިރު، މިވަގުތު ބަލި ޖެހިފައި ތިބި މީހުންގެ އަދަދު 24،000 އަށްވުރެ މައްޗެވެ. އަދި ހޮސްޕިޓަލްގައި އެޑްމިޓްކޮށްގެން ފަރުވާދޭ މީހުންގެ އަދަދު ވަނީ 285 އަށް އަރައެވެ.\nރާއްޖޭގައި ކޮވިޑް ފެތުރުން ކޮންޓްރޯލް ކުރުމަށް ވަނީ ހަރުކަށި ފިޔަވަޅުތަކެއް އަޅައިފައެވެ. އެގޮތުން އެންމެ ބޮޑަށް ފާހަގަކޮށްލެވެނީ މާލޭގައި އަޅާފައި ހުރި ފިޔަވަޅުތަކަށެވެ. މާލޭގައި ހަވީރު 4:00 އިން ފެށިގެން ހެނދުނު 8:00 އަށް ކާފިއު ގަޑި ވަނީ އިއުލާންކޮށްފައެވެ. ކާފިއު ގަޑި ނޫނަސް، ގެއިން ބޭރަށް ނުކުމެވޭނީ ޒަރޫރީ ބޭނުމެއްގައެވެ. އަދި ބޭރަށް ނުކުންނަ ނަމަ، ފުލުހުންގެ ހުއްދަ ހޯދަން ޖެހެއެވެ.\nމެއި 27, 2021 13:57\nމިހާރު މިއޮތީ ބޭނުން ގޮތަކަށް އުޅު މުގެ ހުއްދަ ލިބިފަ އެބުނަނީ ބަލި ރަގަޅުވި ކަމުގެ ނޯޓެއް ނުފޮނުވާ ނަމޭ މުއްދަތު ހަމަވީމަ އަމިއްލައަށް ނުކުންނަން ވީއޭ. ބަލި ހުއްޓަ ސް ނުކުމެ އުޅޭތަން ދެން ފެންނާނީ


"ޓައިގާ ޒިންދާހޭ" 500 ކްރޯޑް ކުލަބަށް - Voice of Meedhoo\nބޮކްސް އޮފީހުގައި ބޮޑު ކާމިޔާބީއެއް ހޯދަމުން އަންނަ ‘ޓައިގާ ޒިންދާހޭ’ 500 ކްރޯޑް ކްލަބާ ގާތަށް ޖެހިލައިފިއެވެ.\nބޮލީވުޑްގައި އުފައްދާފައިވާ 500 ކްރޯޑް ކްލަބަށް އެންމެފަހުން ވަދެފައިވާ ފިލްމަކީ ‘ބަހޫބަލީ 2’ ކެވެ. އެ ފިލްމަށްފަހު ދެން އެންމެ އަވަހަށް މި ކްލަބާ ގުޅޭނެ ކަމަށް ބެލެވެނީ 500 ކްރޯޑާއި ދާދި ގާތްކޮށްފައިވާ ސަލްމާން ހާންގެ ‘ޓައިގާ ޒިންދާހޭ’ އެވެ.\nފިލުމު އަޅުވަން ފެށިފަހުން 15 ދުސްވެފައިވާއިރު ފިލުމުގެ އާމްދަނީ 500 ކްރޯޑާއި ކައިރިކޮށްފައިވާ ‘ޓައިގާ ޒިންދާހޭ’ އަކީ ‘އޭކް ތާ ޓައިގާ’ ގެ ސީކްއަލް އެކެވެ.\nކެޓްރީނާ ކައިފް އާއި ސަލްމާން ހާން އެކުގައި ފެނިގެންދާ މިފިލުމަކީ އެކްޝަން ތްރިލާ އެކެވެ. ފިލްމުގެ ގިނަ މަންޒަރުތަކުގައި ދައްކަނީ ހަނގުރާމައިގެ އުކުޅުތަކެވެ.\nމިއީ ކިޑްނެޕްކޮށްފައިވާ ނަރުހުންތަކެއް ސަލާމަތް ކުރުމަށް ކެޓްރީނާ އާއި ސަލްމާން އައިސިސް ހަނގުރާމަވެރިންނާ ދެކޮޅަށްކުރާ ހަނގުރާމަ ދައްކުވައިދޭ ފިލްމެކެވެ. މި މިފިލްމަށް އިންޑިއާގެ އިތުރުން އެހެން ގައުމުތަކުންވެސް ވަރަށް ބޮޑު ތަރުހީބެއް ލިބެމުން އާދެއެވެ.\nމިދިޔަ އަހަރު ނިކުތް ސަލްމާންގެ ފިލްމުތަކަށް އާންމުންގެ ފަރާތުން ބޮޑު ތަރްހީބެއް ނުލިބި އޮއްވާ 22 ޑިސެމްބަރުގައި ޕްރިމިއާ ކުރި ‘ޓައިގާ ޒިންދާހޭ’ އަކީ ބާހުބަލީ އަށްފަހު 500 ކްރޯޑް ކްލަބަށް ވަންނަ ހަތްވަނަ ފިލްމެވެ. ‘ދަންގަލް’، ‘ޕީކޭ’، ‘ބަޖްރަންގީ ބައިޖާން’، ‘ސުލްތާން’ އަދި ‘ދޫމް-3’ މިއީ 500 ކްރޯޑް ކްލަބުގައި ހިމެނޭ ފިލުމުތަކެވެ.\nޔާސް ރާޖް ފިލްމްސް އިން އުފައްދާ އަދިތްޔާ ޗޯޕްރާ ޕްރޮޑިއުސް ކޮށްފައިވާ މިފިލްމަކީ އެކުންފުނީގެ އެންމެ ކާމިޔާބު ފިލްމެވެ.\nގާލާ ރައުންޑުގެ ތިންވަނަ ޝޯވ ރޭ ދައްކައިފި\nމޯލްޑިވިއަން އައިޑަލް ސީޒަން ތިނެއްގެ ގަދަ9ބައިވެރިންގެ ހުށައެޅުންތަކަކާއެކު ގާލާ ރައުންޑުގެ ތިންވަނަ ޝޯވ ރޭ ދައްކައިފިއެވެ. ...


Furathama EU Vahmeyzu Mashvaraathah Fashaifi - Vaguthu\nކޮވިޑް-19: އަދަދުތައް އެއްވަރެއްގައި! - 24 މިނެޓް ކުރިން\nފުރަތަމަ އީޔޫ ވަށްމޭޒު މަޝްވަރާތަށް ފަށައިފި\nރާއްޖޭގައި ހުރި އިންވެސްޓްމެންޓްގެ ފުރުސަތުތަކާއި ވިޔަފާރީގެ ފުރުސަތުތަކަށް މައުލޫމާތު ދިނުމަށް "އިންވެސްޓިންގް އިން މޯލްޑިވްސް"ގެ ނަމުގައި ވަށްމޭޒު މަޝްވަރާތަކެއް މިއަދު ފަށައިފިއެވެ.\nހޮޓެލް ޖެންގައި ކުރިއަށްދާ ރަސްމިއަޔާތުގައި މަޝްވަރާތަކުގެ ރިޔާސަތު ބަލަހައްޓައިދެއްވަނީ އިކޮނޮމިކް މިނިސްޓަރ ފައްޔާޒު އިސްމާއިލް އަދި ޔޫރަޕިއަން ޔޫނިއަން އިން ރާއްޖެ އަށް ކަނޑައަޅާފައި ހުންނަވާ ސަފީރު ޓަންގް ލައި މާގް އެވެ. މިއީ އީޔޫއާއެކު ރާއްޖެއިން މިފަދަ މަޝްވަރާތައް ކުރިއަށްގެންދާ ފުރަތަމަ ފަހަރެވެ.\nމި ބައްދަލުވުން ފެއްޓުމުގެ ގޮތުން ވާހަކަ ދައްކަވަމުން އިކޮނޮމިކް މިނިސްޓަރ ފައްޔާޒު ވިދާޅުވީ، ރާއްޖޭގެ ފަތުރުވެރިކަމުގައި ޔޫރަޕްގެ ހިއްސާ ވަރަށް ބޮޑު ކަމަށާއި ފަތުރުވެރިކަން އިތުރަށް ފުޅާކުރުމަށް ޔޫރަޕްގެ ގައުމުތަކަށް ބަލަމުން އަންނަ ކަމަށެެވެ. މި ވާހަކައިގައި ފައްޔާޒު ވަނީ ރާއްޖޭގައި އިންވެސްޓް ކުރުމާއި ވިޔަފާރި ކުރުމުގައި ރާއްޖެއިން ކުރަން ވިސްނާ ކަންކަމާއި ކުރިއަށް އޮތް ތަނުގައި ރަނގަޅު ކުރަން ޖެހޭ ކަންކަން ފާހަގަ ކޮށްފައެވެ.\nރާއްޖޭގެ އިކޮނޮމީގައި ފަތުރުވެރިކަމުގެ ހިއްސާ އިތުރުކުރަން މަސައްކަަތް ކުރާއިރު ޔޫރަޕު ގައުމުތަކާ ގުޅުން ބަދަހިކުރާނެ ކަމަށް ފައްޔާޒުގެ ވާހަކަފުޅު ގައި ހިމަނާފައިވެއެވެ. އަދި ރާއްޖޭގެ މައި ޓްރޭޑިން ޕާޓްނަރުންގެ ގޮތުގައި އީޔޫ ހިމެނޭ އިރު ބައެއް ގޮންޖެހުން ތަކެއް ހުރި ކަންވެސް ފައްޔާޒު ވަނީ ފާހަގަކޮށްފައެވެ.\nމި ބައްދަލުވުން ކުރިއަށްގެންދަނީ ރާއްޖޭގައި އިންވެސްޓް ކުރުމާއި ގުޅޭގޮތުން ހުރި ފުރުސަތުތަކާއި ގުޅޭގޮތުންނާއި ރާއްޖޭގެ އިގްތިސޯދުގައި ހުރި ފުރުސަތުތަށް ތަކާއި ގުޅޭގޮތުންނެވެ. އެގޮތުން މިކަމާއި ގުޅޭގޮތު ޕްރެޒެންޓޭޝަނެއްވެސް ދޭން ވަނީ ނިންމާފައެވެ. މޯލްޑިވްސް ފަންޑް މެނޭޖްމެންޓް ކޯޕަރޭޝަނުން ލޯންޗް ކުރާ ފަންޑްތަކާއި ގުޅޭގޮތުންވެސް މައުލޫމާތު މި މަޝްވަރާ ބައްދަލުވުމުގައި ދިނުމަށް ވަނީ ހަމަޖެހިފައެވެ.\nމިއަދު އަލަށް މި ފެށި އީޔޫ ވަށްމޭޒު މަޝްވަރާ ކުރިއަށްގެންދާނެ ކަމަށް އިއުލާނުކޮށްފައިވަނީ އީޔޫގެ ހައި ރެޕްރެޒެންޓޭޓިވް ފޯ ފޮރިން އެފެއާޒް އެންޑް ސެކިޔުރިޓީ ޕޮލިސީ ފްރެޑްރިކާ މުގްރީނީ މިއަހަރު އޮގަސްޓް މަހު ރާއްޖެއަށް ކުރެއްވި ދަތުރުފުޅުގައެވެ. މި ބައްދަލުވުމުގެ މަގްސަދަކީ ރާއްޖޭގައި ހުރި ވިޔަފާރިއާއި އިންވެސްޓްމެންޓްގެ ފުރުސަތުތަކާއި ބެހޭގޮތުން މައުލޫމާތު ހިއްސާކުރުމެވެ..


PHOTO GALLERY: N. Kendhikulhudhoogai alah imaaraaiy kohfaivaa "Masjid Al rahmath" miskiy rasmeekoh hulhuvun. | Mihaaru\nކެނދިކުޅުދޫ އާ މިސްކިތް ރަސްމީކޮށް ހުޅުވުން\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށް ބޭއްވި ރަސްމިއްޔާތު: 550 މީހުންގެ ޖާގައިގެ މި މިސްކިތަކީ ހެޔޮ އެދޭ ފަރާތަކުން ކެނދިކުޅުދޫގައި އިމާރާތްކޮށްފައިވާ މިސްކިތެއް.-- ފޮޓޯ: ރައީސް އޮފީސް\n09 ޖެނުއަރީ 2020 - 09:03\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރައީސް އިބްރާހިމް މުހައްމަދު ސޯލިހު ރަސްމީކޮށް ހުޅުވައިދެއްވަނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ބައިވެރިވެ ވަޑައިގަތުމަށް ރައީސް އިބްރާހިމް މުހައްމަދު ސޯލިހު އެ ރަށަށް ވަޑައިގަތުމުން، އެ ރަށުގެ ބައެއް މީހުން އެމަނިކުފާނަށް މަރުހަބާ ދަންނަވަނީ-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ބައިވެރިވެ ވަޑައިގަތުމަށް ރައީސް އިބްރާހިމް މުހައްމަދު ސޯލިހު އެ ރަށަށް ވަޑައިގެން، އެ ރަށުގައި ހަދާފައިވާ ގިޑިގެއެއްގައި ރަށުގެ އިސްވެރިންނާއެކު މަޑުކޮށްލައްވައިގެން.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށްފަހު، މިސްކިތުގައި ކުރި ފުރަތަމަ ނަމާދުގައި ރައީސް އިބްރާހިމް މުހައްމަދު ސޯލިހު ބައިވެރިވެ ވަޑައިގަންނަވަނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވައި ދެއްވުމަށްފަހު. އެ މިސްކިތުގައި ކުރި ފުރަތަމަ ނަމާދުގައި ބައިވެރިވެ ވަޑައިގަތުމަށް ރައީސް އިބްރާހިމް މުހައްމަދު ސޯލިހު ވަޑައިގަންނަވަނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށް ރައީސް އިބްރާހިމް މުހައްމަދު ސޯލިހު ވަޑައިގަންނަވަނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ބައިވެރިވެ ވަޑައިގަންނަވަނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށްފަހު، ރައީސް އިބްރާހިމް މުހައްމަދު ސޯލިހު މިސްކިތު ގޯތިތެރޭގައި ގަހެއް އިންދަވަނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށްފަހު، މިސްކިތު ގޯތިތެރޭގައި ގަހެއް އިންދަނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ހަނދާނީ ފިލައެއް ދެނީ.-- ފޮޓޯ: ރައީސް އޮފީސް\nނ. ކެނދިކުޅުދޫ: ޖެނުއަރީ 8، 2020: ނ. ކެނދިކުޅުދޫގައި އަލަށް އިމާރާތް ކޮށްފައިވާ "މަސްޖިދުއްރަޙްމަތު" މިސްކިތް ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ވާހަކަ ދައްކަވަނީ.-- ފޮޓޯ: ރައީސް އޮފީސް


މީގެ ކުރިން ވެސް ފުލުހުން ވަނީ އިސްވެރިންނަށް ނޭގި ރިލްވާންއަށް ފާރަލާފަ\n4 September 9th, 2019 - 3:47 PM\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ފާރަލަނީ އަނދިރި ދައުލަތަށް ނިސްބަތްވާ ފުލުހުންކަމަށް މި ދަންނަވަނީ ސަބަބުތަކެއް ނެތިއެއް ނޫނެވެ.\nމަރާލެވިފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަން (މަރު ކޮމިޝަން) އިން ވަނީ ފުލުހުންގެ އިންޓެލް ދެ ފުލުހަކު ނޫސްވެރިއާ އަހުމަދު ރިލްވާން މަރާލުމުގެ ކުރިން އޭނާއަށް ފާރަލަމުން ގެންގޮސްފައިވާކަމަށް ބުނެފައެވެ. އަދި ފަހުން ރިލްވާން މަރުވި ފަހުން އޭނާ ސީރިއާއަށް ގޮސް އޭނާ މަރާލުވިކަން ދެއްކުމަށް ރިލްވާންގެ ފޭކު ޕާސްޕޯޓެއް ހެދުމަށް މަސައްކަތް ކުރިއެވެ.\nރިލްވާން އަށް ފާރަލާން އިންޓެލް ފުލުހުން ކޯޓު އަމުރު ހޯދައި އޭނާގެ ފޯނު އަޑުއެހުން ފަދަ ކަންކަން ކޮށްފައިވަނީ އިންޓެލްގެ އިސްވެރިންނަށް ނޭގިކަން މަރު ކޮމިޝަންގެ ރިޕޯޓުން ހާމަވެއެވެ.\nއެމްޑީޕީ ގައުމީ މަޖިލީހުގަ ރޭ ރައީސް މުހައްމަދު ނަޝީދު ވިދާޅުވީ އެމަނިކުފާނަށް ފުލުހުން ފާރަލާކަށް ސިފައިން ބުނެފައިވާކަމަށެވެ.\nރައީސް ނަޝީދަކީ ކުރިން ރައީސްކަން ކުރެއްވި އެއްއިރެއްގައި ސިފައިންގެ އެންމެ އިސްވެރިއާއެވެ. އަދި ރައީސް ނަޝީދުގެ އަރުހިގަ 24 ގަޑީރު ހަށިފާރަވެރިންގެ ގޮތުގައި ސިފައިން މިހާރުވެސް ހަރަކާތްތެރިވެއެވެ. މިހެންކަމުން ރަސްމީ ހައިސިއްޔަތުން ރައީސް ނަޝީދަށް ފުލުހުން ފާރަލާކަމަށް ސިފައިން ނުބި ނަމަވެސް، އެ މައުލޫމާތު އެ މަނިކުފާނަށް ލިބިވަޑައިގަންނަވާނެ ކިތަންމެ ގޮތެއް އެބައޮތެވެ.\nhus dhogu. pic.twitter.com/jBZK5tAXDS\n— Mujoo🎈 (@mujookeynee) September 9, 2019\nރައީސް ނަޝީދު ދެއްކެވި ވާހަކަ ފުޅަށް ރައްދު ދީ ސިފައިންނާ ފުލުހުން ނެރުނު ބަޔާނުގައި އެމަނިކުފާނަށް ތްރެޓް ނެތްކަން ދޭހަވާގޮތަށް އޮތުން ނަމަވެސް އެއީ ކަނޑައެޅިގެން ދޮގެއްކަން ޔަގީނެވެ. ގައުމެއްގެ ރައްޔިތުންގެ މަޖިލީހުގެ ރައީސް އަށް އަދި ކުރީގެ ރައީސް އަކަށް އަބަދުވެސް ތްރެޓް އޮންނާނެއެވެ. އަދި ރައީސް ނަޝީދު ގެންދަވަނީ އަނދިރި ދައުލަތުގެ ވާހަގަ އަޑު އަހުރުކޮށް ދައްކަވައި އަޅަންޖެހޭ ފިޔަވަޅުތައް އެޅުމުގެ އަމަލީ މަސައްކަތް މަޖިލީހުގެ ތެރެއިން ކުރައްވަމުންނެވެ. މިހެންވީރު އެމަނިކުފާނަށް ތްރެޓް ނެތްކަމަށް ބުނެވޭނީ ކިހިނެއްތޯއެވެ؟\nފުލުހުންގެ އިސްވެރިންނަށް ނޭގި ކުރިން ވެސް ވަނީ މީސްމީހުނަށް ފާރަލާފައެވެ.\nއެއް ފުޅަންމަތިން ފުންމާލި ބަކަރި ދެވަނަ ފުޅަށްމަތިންވެސް ފުންމާ ނުލާނެތޯއެވެ؟\nMeege aharuthakeh kureen Raees Nasheed Raajjeyga terrorist jamaa'aiy/group thakeh oiy kamah bunumun ves Fuluhunnaai Sifain ekan dhogu kuri, eyruge Sarukaarun tourism halaaku koh Raajje badhunaamu kuran ulhenee kamah buni.\nFahu vaguthu ekaneothee thedhah vefa.#visna\n— Nauty🎈⚖❓ (@nautymatox) September 9, 2019\nއަހަރެން ގެ ރައްޓެހިން ކުރުވާ ކަމެއްވެއްޖެއްޔާ މަށަށް އިނގޭނެ. އެ މޭރުމުން ރ. ނަޝީދުއަށް ހަރުކަށި ފިކުރުގެ މީހުން އުޅޭއަދަދަށް ދާންދެން އިނގެނީ. ފައްލި ތަކުން ފަންޑު ކޮށްގެން ހިންގާ ޕްރޮގްރާމް އެއް އެއީ.\nތިޔަބުނާ އަނދިރި ދައުލަތުގެ ވެރިޔަކީ އަންނިއެއް ނޫންތަ\nޢަންދިރި ދައުލަތުގެ ބައެއްވީ ސީރިއާގައި


އެމްޑީޕީ އެތެރޭގެ އިންތިޚާބު: ނަތީޖާ އިޢުލާންކުރަން ފަށައިފި އެމްޑީޕީ އެތެރޭގެ އިންތިޚާބު: ނަތީޖާ އިޢުލާންކުރަން ފަށައިފި\nއެމްޑީޕީ އެތެރޭގެ އިންތިޚާބު: ނަތީޖާ އިޢުލާންކުރަން ފަށައިފި\nމިއަދު ވާދަވެރިކަމާއެކު ކުރިއަށްގެންދިޔަ އެމްޑީޕީގެ އެތެރޭގެ އިންތިޚާބުގެ ނަތީޖާ އިއުލާންކުރަން ފަށައިފިއެވެ.\nވޯޓުލާ މަރުކަޒުތަކުގައި އިރުއޮއްސި 6:00 ޖެހުމުން ވޯޓުލުން ބަންދުކުރުމަށްފަހު މިހާރު އަންނަނީ މަރުކަޒުތަކުގައި ނަތީޖާ އިއުލާންކުރަމުންނެވެ.\nމިއަދު ހެނދުނު 9:00 ޖެހިއިރު ވޯޓުލާން ފެށި އެމްޑީޕީގެ އެތެރޭގެ އިންތިޚާބު 4:00 ޖެހުމާއި ހަމައަށް ކުރިއަށް ގެންދަން ނިންމިނަމަވެސް، ވިއްސާރަވުމުގެ ސަބަބުން ގިނަބަޔަކު ވޯޓުލުމަށް ފުރުޞަތު ދިނުމަށް އިންތިޚާބުގެ ވަގުތު އިތުރުކުރިއެވެ. އެގޮތުން ދެ ގަޑިއިރު އިތުރުކުރުމަށްފަހު 6:00 ޖެހުމުން ވަނީ ވޯޓުލުން ބަންދުކޮށްފައެވެ.\nއެމްޑީޕީގެ 17 އަހަރުގެ ތާރީޚުގައި އެންމެ ވާދަވެރި އިންތިޚާބުގައި ވާދަވެރިކަން އެންމެ ބޮޑީ ޗެއަރޕާސަންގެ މަޤާމަށް ބޭފުލަކު އިންތިޚާބުކުރުމުގައެވެ. އެމްޑީޕީގެ ޗެއަރޕާސަންގެ މަޤާމަށް ވާދަކުރެއްވީ އިކޮނޮމިކް މިނިސްޓަރ ފައްޔާޟް އިސްމާޢީލާއި، މާފަންނު އުތުރު ދާއިރާގެ މެންބަރު އިމްތިޔާޒް ފަހުމީއެވެ. މީގެއިތުރުން މި އިންތިޚާބުގައި އެމްޑީޕީގެ އަންހެނުންގެ ރޫހުގެ ރައީސްކަމާއި ޒުވާނުން ހިތްވަރުގެ ރައީސަކު ހޮވުންވެސް ކުރއަށްދިޔައެވެ. އަންހެނުންގެ ރޫހުގެ ރައީސްކަމަށް ވާދަކުރެއްވީ ރައްޔިތުން މަޖިލީހުގެ މީދޫ ދާއިރާގެ މެމްބަރު ރޮޒައިނާ އާދަމާއި ސަފާތު އަޙްމަދެވެ. ޒުވާނުންގެ ހިތްވަރުގެ ރައީސްކަމަށް ވާދަކުރެއްވީ މުހައްމަދު އަންސާރާއި ރިފްގާ ޝިހާމްއެވެ.\nމި އިންތިޚާބުގައި ވޯޓުލުމަށްޓަކާ ޖުމްލަ 194 ރަށެއްގައި އެމް.ޑީ.ޕީން ވަނީ ވޯޓު ފޮށި ބަހައްޓާފައެވެ. އޭގެތެރެއިން މާލޭގައި 87 ފޮށި ބަހައްޓާފައިވެއެވެ. މީގެއިތުރުން ރާއްޖޭގެ މީހުން ދިރިއުޅޭ ހުރިހާ ރަށެއްގައިވެސް ވޯޓު ފޮށި ބަހައްޓާފައިވެއެވެ. ޗެއަރޕާސަން އިންތިޚާބުކުރަން ވޯޓުލުމުގެ ޙައްޤު ލިބިފައިވަނީ 94211 މެމްބަރުންނަށެވެ. އަންހެނުންގެ ރޫހުގެ ރައީސް އިންތިޚާބުކުރަން 41027 މެމްބަރުންނަށް ވޯޓުލުމުގެ ޙައްޤު ލިބިގެންވެއެވެ. އަދި ޔޫތު ވިންގުގެ ރައީސް އިންތިޚާބުކުރަން 32057 މެމްބަރުންނަށް ވޯޓުލެވޭނެއެވެ.\nމި އިންތިޚާބު ކާމިޔާބުކުރި ކެނޑިޑޭޓުން މިރޭ ކަށަވަރުވާނެކަމަށް ބެލެވެއެވެ.


Gellunu kappi hoadhumuge masakkaiy adhives kuriah | Mihaaru\nގެއްލުނު ކައްޕި ހޯދުމުގެ މަސައްކަތް އަދިވެސް ކުރިއަށް\n23 ޖެނުއަރީ 2020 - 11:30 1 comment\nއާޒިމް މިއަދު ވިދާޅުވީ މުހައްމަދު ހޯދަން ކުރާ މަސައްކަތް އަދިވެސް ކުރިއަށްދާ ކަމަށާއި ނަމަވެސް މުހައްމަދާ ގުޅުން ހުރި އެއްވެސް އެއްޗެއް ފަހުން ނުފެންނަ ކަމަށެވެ.\nFarah eri fahun ves dhoanee gai kappi huri?\nމުހައްމަދު ހޯދުމުގެ މަސައްކަތް ސިފައިން އަދިވެސް ކުރަމުން އަންނަ އިރު، އޭނާ ގެއްލުނު ގޮތާ ބެހޭ ގޮތުން އުފެދުނު ގިނަ ސުވާލުތަކަށް އަދިވެސް އޮތީ ޖަވާބު ނުލިބި އެވެ. އެ މައްސަލަ ތަހުގީގު ކުރަމުން އަންނަ ކަމަށް ފުލުހުން އޭރު ބުނި ނަމަވެސް އެކަމާ ބެހޭ އިތުރު އެއްވެސް ތަފްސީލެއް އަދި ހާމައެއް ނުކުރެ އެވެ.\nމުހައްމަދު ގެއްލުނު ގޮތާ މެދު ސުވާލު އުފެދުނީ އޭނާ ދަތުރުކުރި ދޯނި ފަރަށް އެރިތާ އެއް ދުވަސް ވީ އިރު ވެސް އެކަން ކޯސްޓްގާޑަށާއި ދޯނީގެ ވެރިފަރާތަށް ވެސް ނާންގާ އޮތުމުންނެވެ. އެ ދޯނި ފަރަށް އެރިކަން އެނގުނީ މުހައްމަދު ގެއްލިގެން އެންގުމުން، އޭނާ ހޯދަން ސިފައިން އެ ސަރަހައްދަށް ދިއުމުންނެވެ.\nސިފައިންނަށް އޭރު އެންގީ އޭގައި ތިބީ މުހައްމަދާއި ބިދޭސީ ދެ ފަޅުވެރިން އެކަނި ކަމަށެވެ. އެކަމަކު އެ ސަރަހައްދުން ދަތުރުކުރި ބައެއް އުޅަނދުފަހަރުގެ މީހުން ބުނެފައިވާ ގޮތުގައި ދޯނި ފަރަށް އެރި އިރު، މުހައްމަދުގެ އިތުރުން އެހެން ދިވެއްސަަކާ އެކު ހަތަރު މީހަކު ތިއްބެވެ. އެކަން ފުލުހުން ވެސް ވަނީ ފަހުން ކަށަވަރުކޮށްދީފަ އެވެ.\nބައެއް ކައްޕިން ބުނީ ދޯނި ފަރަށް އަރާފައި އޮއްވައި ގާތްކޮށް، އެހީތެރިކަން ދޭން އުޅުމުން އެ އެހީތެރިކަން ބޭނުން ނުކުރި ކަމަށެވެ. ދޯނި ފަރަށް އެރިކަން ކޯސްޓްގާޑަށް ނުވަތަ ވެރިފަރާތަށް އަންގާފައިވާ ކަމަށް އެހެން ކައްޕިން ބެލީ މިހެންވެ އެވެ.\nމުހައްްމަދު ގެއްލުނު ސަރަހައްދުން މިހާތަނަށް ފެނިފައި ވަނީ ފޯނަކާއި ވަޅިއެއް ލާފައިވާ ކަޅު ކޮތަޅަކާއި ލޭ ހޭކިފައިވާ ތުވާލިކޮޅެކެވެ. ސިފައިން ވަނީ އެތަކެތި ފުލުހުންނާ ހަވާލުކޮށްފަ އެވެ. އެ މައްސަލައިގެ ތަހުގީގު ގޮސްފައިވާ ހިސާބަކާ ބެހޭ ގޮތުން ފުލުހުންނާ މިއަދު ސުވާލުކުރި ނަމަވެސް އަދި ޖަވާބެއް ނުލިބެ އެވެ.\nއިތުރު ލިޔުންތައް ޕޮލިސް އެމްއެންޑީއެފް ބޯޓް އަޑިއަށްދިޔުން ގެއްލިގެން ހޯދާ މީހުން ކޯސްޓް ގާޑް ކަނޑުމަތީގެ ހާދިސާ އެކްސިޑެންޓް


Rishmy aai Ravi ge gulhumeh nei, ekamaku ekugai | Mihaaru\nރިޝްމީ އާއި ރަވީ: ދެ މީހުންގެ ލޯބީގެ ގުޅުން މިހާރު ވަނީ ނިމުމަކަށް އައިސްފައި.\n19 ޖޫން 2016 - 09:07 13 comments\nއެކަމަކު އެ ހިސާބަށް ނުދަނީސް ގުޅުން ޖެހުނީ ނިމުމަކަށް ގެންނާށެވެ. ފިލްމީ އާއިލާއަކަށް ނިސްބަތްވާ މި ދެ ތަރިން ޑޭޓް ކުރި ކަމަށް ރަވީ އާއި ރިޝްމީ ވެސް އެއްބަސްވެ އެވެ. އެކަމަކު ކައިވެންޏަކާ ހަމައަށް އެ ގުޅުން ދާ ވަރެއް ނުވި އެވެ.\nސަބަބަކީ ކޮބައި ހެއްޔެވެ؟ ސެލެބްރިޓީންގެ ކައިވެނި މާ ގިނަ ދުވަހަކަށް ދެމެހެއްޓޭ ތަނެއް ރާއްޖެއަކުން ވެސް ނުފެނެ އެވެ. ހާއްސަކޮށް ފިލްމީ ތަރިންގެ ކައިވެނީގެ ހަޔާތަކީ ވަރަށް ކުރު، ވަރަށް ނާކާމިޔާބު ގުޅުންތަކެެއް ކަމަށް ބުނެވިދާނެ އެވެ. މިހާތަނަށް ފެންނަން އޮތީ އެ މަންޒަރެވެ.\nރަވީ އާއި ރިޝްމީ ބުނި ގޮތުގައި އެ ދެ މީހުންގެ ގުޅުން ނިމުމަކަށް އައީ އުންމީދުކުރި ގޮތަށް އެ ގުޅުން "ވޯކްއައުޓް" ނުކުރުމުންނެވެ.\nޓީވީއެމްގެ "ސެލެބްރިޓީ ޓައިމް" ގައި އެ ދެ ތަރިން ބުނި ގޮތުގައި ޑޭޓަކަށް ދިޔައީ ދެ މީހުންގެ ކުރީގެ ކައިވެނި ވެސް ރޫޅިފައި އޮތުމުން ގުޅުމަކާއިގެން ކުރިއަށް ދިއުމުގެ ޝައުގުވެރިކަން އޮތުމުންނެވެ.\nރިޝްމީ އާއި ރަވީ "ސެލެބްރިޓީ ޓައިމް" ގައި: ދެ މީހުން މިހާރު ތިބީ ހުސްކޮށް.\nރިޝްމީ ކުރިން ކައިވެނިކޮށްގެން އުޅުނީ އެކްޓަރު އަހުމަދު އަޒްމީލް (އަޒޭ) އާ އެވެ. ދަރިއަކު ވެސް ލިބުނު ފަހުން ކައިވެނީ ރޫޅުނީ އެވެ.\nރަވީގެ ދެ ކައިވެނި ވެސް ރޫޅި އޭނާ މިހާރު ހުރީ ހުސްކޮށެވެ. ރަވީ ފުރަތަމަ ކައިވެނިކުރީ ލަވަ ކިޔުންތެރިޔާ ލަހްފާ ފާއިޒާ އެެވެ. އެ ކައިވެނި ރޫޅުމުން، ކުރި ދެވަނަ ކައިވެންޏަށް ދެ ދަރިން ލިބުނު ފަހުން އެ ކައިވެނި ވެސް ރޫޅުނުތާ މިހާރު ކިތަންމެ ދުވަހެކެވެ.\nރިޝްމީ އާއި ރަވީ ދުވަސްތަކެއް ވަންދެން ޑޭޓް ކުރުމަށް ފަހު، ދެ މީހުން މިހާރު ތިބީ ހުސްކޮށެވެ. އެކަމަކު ލޯބީގެ ގުޅުމުގައި ސިއްކަ ޖެހުނަސް، ޕްރޮފެޝަނަލް ގުޅުމަކަށް އެކަމަކުން އެއްވެސް އަސަރެއް ނުކުރެ އެވެ.\n"ލަވް ސްޓޯރީ" އާއި "14 ވިލޭރޭ" ފަދަ ފިލްމްތައް ކުޅެފައިވާ ބަތަލާ ބުނީ ރަވީއަކީ ވަރަށް "ކެއަރިން" މީހެއް ކަމަށެވެ. އަދި ރަވީ އެހާމެ "ސްވީޓް" ކަމަށް ވެސް އޭނާ ބުންޏެވެ.\n"ދެ މީހުންގެ ކައިވެނި ރޫޅިފައި އޮތީމަ އޭރު ދެން އިންޓްރަސްޓް ހުރީމަ ޑޭޓް ކުރަން ފެށީ." ރިޝްމީ ބުންޏެވެ. "އެކަމަކު ދެން އޭތި ވޯކްއައުޓް ނުކުރީމަ ކްއިޓް ކުރަން ޖެހުނީ."\nކުރީގެ ފިރިމީހާ އަޒޭއާ ބެހޭ ގޮތުން ރިޝްމީ ބުނީ "އަޒޭ އާ އަލުން ގުޅެން ހިތަކު ނެތް" ކަމަށެވެ. އެހެން ނަމަވެސް ދެ މީހުންގެ ދަރިއަކު ހުރީމަ، ޕޭރަންޓުންގެ ގޮތުގައި އޮންނަން ޖެހޭ ގުޅުން ވަރަށް ރަނގަޅަށް އަބަދުވެސް އޮންނަ ކަމަށް އޭނާ ބުންޏެވެ.\n"ހުރީމޭ އިންތިޒާރުގައި" އިން ފިލްމީ ދާއިރާ އަށް ނިކުތް ރަވީ ސިފަކުރި ގޮތުގައި ރިޝްމީއަކީ ވަރަށް "ބިއުޓިފުލް" އަދި އެހާމެ "ކެއަރިން" އަންހެނެކެވެ. އަދި އޭނާއަކީ ސާފު ތާހިރު ކަމަށް ލޯބި ކުރާ މީހެކެވެ.\nރަވީ ބުނީ ރިޝްމީއަކީ ވަރަށް އަވަހަށް ނިދޭ މީހެއް ކަމަށާއި ނިދީގައި ކުރެވޭ ކަންކަން ހަނދާން ވެސް ނެތޭ މީހެއް ކަމަށެވެ.\nރަވީ: ދެވަނަ ކައިވެނި ވެސް ރޫޅި އޭނާ ވެސް މިހާރު ހުރީ ހުސްކޮށް.\nރަވީ އާއި ރިޝްމީގެ ލޯބީގެ ގުޅުން ނިމުމަކަށް އަޔަސް ފޭނުން އަދި މާޔޫސްވާކަށް ނުޖެހެ އެވެ. އެ ދެ މީހުން އެކުގައި ކުޅެފައިވާ ފުރަތަމަ ފިލްމް އަންނަ އޮގަސްޓް މަހުގެ ތެރޭގައި ސިނަމާ އަށް އަންނާނެ އެވެ.\nއެއީ ރިޝްމީ ޕްރޮޑިއުސްކޮށް، ރަވީ ޑައިރެކްޓްކޮށްފައިވާ "ވިޝްކާ" އެވެ. މި ފިލްމުގެ ފުރަތަމަ ޓީޒާ ވެސް ބެލުންތެރިންނަށް މިހާރު ވާނީ ފެނިފަ އެވެ. އެހެންވެ މި ދެ ތަރިންގެ ކެމިސްޓްރީ ހުރި ގޮތެއް ވެސް އެނގި ދާނެ އެވެ.\n"ވިޝްކާ" ގައި ދައްކުވައި ދޭނީ ވަރަށް ވިޔާނުދާ، އުޅުމެއް ނެތް ފިރިހެނަކާ ހިތާވެވި، ލޯތްބަށްޓަކައި އޭނާ ހަމަ މަގަށް އަޅުވަން މަސައްކަތް ކުރާ އަންހެނަކު އެތައް މަޅިއެއްގައި ބެދި އޭނާގެ ދިރިއުޅުން ހަލާކުވެގެންދާ ގޮތެވެ.\nފިލްމްގެ ޓައިޓްލް ރޯލުން ފެނިގެން ދާނީ ރިޝްމީ އެވެ. "ވިޝްކާ" އަކީ ރަވީ އާ އެކު ރިޝްމީ ކުރި މަސައްކަތެއް ނޫނެވެ. އޭނާ މީގެ ކުރިން ރަވީ އާ އެކު ވީޑިއޯ ލަވަ ވެސް ކުޅެފައި އެވެ.\n"ވިޝްކާ" ގެ ޓީޒާ: މިއީ ރަވީ އާއި ރިޝްމީ އެކުގައި ކުޅުނު ފުރަތަމަ ފިލްމް\nއަދި ރަވީ އެންމެ ފަހުން ޑައިރެކްޓް ކުރި "މިކޮއެ ބައްޕަ ބައޭބައޭ" ގެ ބަތަލާއަކީ ވެސް ރިޝްމީ އެވެ. "ވިޝްކާ" އަކީ ރިޝްމީ އާއި ރަވީ ފީޗާ ފިލްމަކުން އެކުގައި ފެންނަ ފުރަތަމަ ފަހަރެވެ.\nފިލްމަށް އިންތިޒާރު ކުރަމާ ހިނގާށެވެ. ޔާރާ ޕްރޮޑަކްޝަނުން އުފައްދާފައިވާ "ވިޝްކާ" އޮގަސްޓް މަހުގެ ކުރީކޮޅު ސިނަމާ އަށް އަންނާނެ އެވެ. އެ ޔަގީންކަން ރަވީ އާއި ރިޝްމީ ވެސް ދެ އެވެ.


Jacqueline Ge Aiy Dhabas Kudayas Agu Varah Bodu - Vaguthu\nއުއްމީދީ ނަމްބަރަކަށް 100، ދޮޅު އަހަރަށްފަހު އާފެށުމެއް! -9ގަޑިއިރު ކުރިން\nޖެކުއެލިންގެ އަތް ދަބަސް ކުޑަޔަސް އަގު ވަރަށް ބޮޑު\nފިލުމު ''ކިކް'' ގެ ބަތަލާ ޖެކުއެލިން ފެނާންޑަޒްއަކީ އެކުޓު ކުރުމުގެ އިތުރުން ފެޝަނަށް ލޯބިކުރުމުގައި ވެސް ފާހަގަ ކޮށްލެވޭ ފަންނާނެކެެވެ. ތަންތަނަށް ދަތުރު ކުރުމުގައި އާއި އެއާޕޯޓަށް ދިޔުމުގައި އާއި ގެއިން ބޭރަށް ނިކުތުމުގައި ވެސް ހެދުން އެޅުމުގައި ބަލާލަން ހިތްގައިމު ފެޝަނެއް ގެންގުޅޭ ފަންނާނެކެވެ.\nމީގެ ދުވަސްކޮޅެއް ކުރިން ޖެކުއެލިން ލާފައިވާ ކުލަކުލައިން ފަރުމާ ކޮށްފައިވާ ހެދުމާއި އަރައިގެން ހުރި ހުދު ކުލައިގެ ސްނިކާޒްއާ އެކު ހިފައިގެން ހުރި ކުޑަކުޑަ އަތް ދަބަހަށް އެތައް ބައެއްގެ ސަމާލުކަން ވަނީ ހުއްޓިފައެވެ. ސަބަބެއް ނެތިއެއް ނޫނެވެ. ދަަބަސް ކުޑަ ނަމަވެސް ދަބަހުގެ އަގުބޮޑު ކަމުންނެވެ.\nފިޔާތޮށި ކުލައިގެ މިނީ ހެމްސް ކެލީ މި އަތްދަަބަހުގެ އަގަކީ 8000 ޑޮލަރެވެ. މިއަށްވުރެ ވެސް މި ދަބަހުގެ އަގުބޮޑުވާނެ ކަމަށް ބައެއް ފަރާތްތަކުން ބުނެފައިވެއެވެ. ސަބަބަކަށް ވަނީ ހެމްސް ކެލީ މިނީ ދަބަހުގެ އެންމެ ދަށް އަގަކީ ވެސް 8000 ޑޮލަރު ކަމަށްވާތީއެެވެ.\nމި ކުޑަ އަތްދަބަހަކީ ތަޅުދަނޑިއާއި ލިޕްސްޓިކްއާއި އަދި ފޯނެއް ލެވޭވަރުގެ ކުޑަ ދަބަހެކެވެ. ޖެކުއެލިންއަކީ އަތް ދަބަހަށް ލޯބިކުރާ ފަންނާނެކެވެ. އޭނާގެ ވާޑްރޯބްގައި އެންމެ މޮޅު އެންމެ މަޝްހޫރު ބުރޭންޑުތަކުގެ އަތް ދަބަސް ހުންނަ ކަމަށް އިންޑިއާގެ ނޫހެއްގައިވެއެވެ.\nޖެކުއެލިންގެ ފިލުމީ މަސައްކަތަށް ބަލާއިރު، އޭނާގެ ކުރިއަށް ހުރި ފިލުމުތަކުގެ ތެރޭގައި ހިމެނެނީ ބޫތު ޕޮލިސް، އެޓޭކް، ބައްޗަން ޕާންޑޭ، ރާމު ސޭޓްއާއި ކިކް2އެވެ. މީގެއިތުރުން ސަލްމާން ޚާންގެ ފިލުމު ''ރާދޭ'' އިން ވެސް ޖެކުއެލިންގެ ހާއްސަ ފެނިލުމެއް ފެނިގެންދާނެއެވެ.\nއޭޕްރީލް 26, 2021 22:37\nއަތް ދަބަސް އެކަނިތަ ކުޑައީ...؟؟


މާލޭ ސިޓީގެ މޭޔަރ ވިލިމާލޭ ރައްޔިތުންނާ ބައްދަލުކުރައްވައިފި - Male' City Council\nމާލޭ ސިޓީގެ މޭޔަރ ވިލިމާލޭ ރައްޔިތުންނާ ބައްދަލުކުރައްވައިފި\nމާލޭ ސިޓީގެ ތަރައްޤީގެ ޕްލޭނާއި، ފައިނޭންޝަލް ޕްލޭނާއި، އަންނަ އަހަރަށް ލަފާކުރާ ބަޖެޓާއި، އެކްޝަން ޕްލޭނަށް ޚިޔާލު ހޯދުމުގެ ވިލިމާލޭ ރައްޔިތުންގެ ބައްދަލުވުން ބާއްވައިފިއެވެ. މި އޮގަސްޓް މަހުގެ 8 ވަނަ ދުވަހުގެރޭ މި ބައްދަލުވުން އޮތީ ވިލިމާލޭ މުޙުޔިއްދީން ސްކޫލު ހޯލުގައެވެ.\nމޭޔަރ ޑރ. މުޙައްމަދު މުޢިއްޒު، މި ބައްދަލުވުމުގައި ކައުންސިލްގެ ޕްލޭނާއި އަދި 2022 ވަނަ އަހަރުގެ ބަޖެޓް ހުށަހެޅުއްވިއެވެ. މީގެ އިތުރުން މިހާރު ހިނގަމުންދާ ބައެއް މަޝްރޫޢު ތައް ތަފްޞީލްކޮށްދެއްވިއެވެ. ޚާއްޞަކޮށް ވިލިމާލެއަށް ހުރި މަޝްޜޫޢުތައް ހާމަކުރެއްވިއެވެ. އަދި ވިލިމާލެއާބެހޭގޮތުން ކައުންސިލުން މި ދައުރުގައި ނިންމާފައިވާ މުހިއްމު ނިންމުންތަކުގެ ތަފްޞީލްދެއްވިއެވެ. މޭޔަރ ވިދާޅުވީ ވިލިމާލެ އޮތީ ވަރަށް ބޮޑަށް އިހުމާލުވެފައިކަމަށެވެ. މި ކައުންސިލުން ވިލިމާލޭ އޮފީސް ޑިޕާޓްމަންޓަކަށް ބަދަލުކުރައްވައި މާލެއިން ލިބޭ ހުރިހާ ޚިދުމަތެއް ދިނުމަށް ވަރަށް އަވަހަށް ފައްޓަވާނެކަމަށް ވިދާޅުވިއެވެ.\nވިލިމާލޭގެ ގިނަ ޢަދަދެއްގެ ރައްޔިތުން ބައިވެރިވި މި ބައްދަލުވުމުގައިސިޓީ ކައުންސިލްގެ މަސައްކަތްތަކާބެހޭ ގޮތުންނާއި އަދި އެކިއެކި ކަންކަމާމެދު ދެކޭ ގޮތް ހުށަހެޅުއްވިއެވެ. މޭޔަރގެ އިތުރުން ވިލިމާލޭ ދާއިރާގެ ކައުންސިލަރ ނަހުލާ ޢަލީ މި ބައްދަލުވުމުގައި ރައްޔިތުންނާ މުޚާޠަބްކުރެއްވިއެވެ.\nބައްދަލުވުންތައް ތާވަލުކުރެވިފައިވާގޮތުން ދެން އެންމެ އަވަހަށް އޮންނާނީ މައްޗަންގޮޅީގެ ބައްދަލުވުމެވެ. އެ ބައްދަލުވުން އޮންނާނީ 10 ވަނަ ދުވަހުގެރޭ 8:30 ގައި ބާ ޖަމާލުއްދީން ސްކޫލުގެ ހޯލުގައެވެ. މާފަންނު ބައްދަލުވުން އޮންނާނީ 12 ވަނަ ދުވަހުގެރޭ 8:30 ގައެވެ. ހެންވޭރު ބައްދަލުވުން އޮންނާނީ 14 ވަނަ ދުވަހުގެރޭ 8:30 ގައެވެ. ހުޅުމާލޭ ބައްދަލުވުން އޮންނާނީ 22 ވަނަ ދުވަހުގެރޭ 8:30 ގައެވެ. މި ބައްދަލުވުންތައް އޮންނަ ތަން ފަހުން އިޢުލާންކުރެވޭނެއެވެ.


2019 އޮގަސްޓް 24 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ޖުޑީޝަލް ސަރވިސް ކޮމިޝަނަށް، ދަށުކޯޓުތަކުގެ ފަނޑިޔާރުންގެ ތެރެއިން އެ ކޯޓުތަކުން އިންތިޚާބުކުރާ ފަނޑިޔާރަކު ހޮވުމަށް ބާއްވާ އިންތިޚާބުގައި، ވާދަކުރާ ކެންޑިޑޭޓުންގެ ނަންތައް ތަރުތީބު ކުރުމަށްފަހު، ކެންޑިޑޭޓުންގެ ނަންތައް މިއަދު ޢާންމު ކޮށްފިއެވެ.\nމިގޮތުން، ކެންޑިޑޭޓް ނަންބަރު 01 ލިބިވަޑައިގެންނެވީ ޢަބްދުއްރައްޒާޤު މުޙައްމަދު، ދިލްބަހާރުގެ / ގދ. ފިޔޯރީ އަށެވެ. ކެންޑިޑޭޓް ނަންބަރު 02 އަޙްމަދު ހައިލަމް، އޯޝަންލީޑް / ސ. ހިތަދޫ އަށް ލިބިވަޑައިގެންނެވިއިރު، ކެންޑިޑޭޓް ނަންބަރު 03 ލިބިވަޑައިގެންނެވީ ޢަލީ ޝަރީފް، އީރާފް / ލ. ކަލައިދޫ އަށެވެ.\nއިލެކްޝަންސް ކޮމިޝަނުގެ އެހީތެރިކަމާއެކު ކުރިއަށް ގެންދާ މި އިންތިޚާބުގެ ވޯޓުނެގުން ކުރިއަށްދާނީ 2019 އޮގަސްޓް 24 ވާ ހޮނިހިރު ދުވަހުގެ ހެނދުނު 0900 އިން ހަވީރު 1700 އަށެވެ.


BREAKING NEWS: Covid-19: France Aai German Furabandhu Kuran Ninmaifi - Vaguthu\nކޮވިޑް-19: ނުރައްކާ ބޮޑުވުމުން ފްރާންސާއި ޖަރުމަން ފުރަބަންދު ކުރަން ނިންމައިފި\nކޮވިޑް-19 ފެތުރުން އިތުރުވެ، ބަލީގެ ނުރައްކާ އިތުރަށް ބޮޑުވުމުން ފްރާންސާއި ޖަރުމަން ފުރަބަންދު ކުރަން އެގައުމުތަކުގެ ސަރުކާރުން ނިންމައިފިއެވެ.\nފްރާންސްގެ ރައީސް އެމަނުއެލް މެކްރޯން ގައުމާއި މުހާތަބު ކުރައްވާ ދެއްވި ތަޤުރީރެއްގައި ވިދާޅުވީ ފުރަބަންދުގެ އުސޫލުތަކަށް ހުކުރު ދުވަހުން ފެށިގެން އެގައުމުގައި އަމަލު ކުރަން ފަށާނެ ކަމަށެވެ. ފުރަބަންދު އެންމެ އަވަހަށް ވެސް ނިމުމަކަށް ގެންނާނީ ޑިސެމްބަރ މަހުގެ 01 ވަނަ ދުވަހު ކަމަށް ވެސް މެކްރޯން ވިދާޅުވިއެވެ.\nފުރަބަންދުގައި ފްރާންސްގެ އެއްވެސް މީހަކު ކޮންމެހެން ގަންނަން ބޭނުންވާ އެއްޗެއް ގަތުމަށާއި ސިއްހީ ފަރުވާ ހޯދުމަށާއި ކޮންމެ ދުވަހަކު އެއްގަޑިއިރު ކަސްރަތު ކުރަން ފިޔަވައި ގެއިން ބޭރަށް ނިކުތުން ވަނީ މަނާކޮށްފައެވެ. ރެސްޓޯރެންޓްތަކާއި ބާތަކާއި ކޮންމެހެން ބޭނުންވާ ތަކެތި ފިޔަވައި އެހެން ތަކެތި ވިއްކާ ފިހާރަތައް ވެސް ބަންދު ކުރަން ވަނީ ނިންމާފައެވެ.\nއަދި ފްރާންސްގެ އެއް ރީޖަން އިން އަނެއް ރީޖަން އަށް ދަތުރު ކުރުމާއި ބައެއް ސަރަހައްދުތަކުން އެހެން ގައުމުތަކަށް ދަތުރު ކުރުން ވެސް ވަނީ މަނާ ކޮށްފައެވެ. މީގެ އިތުރުން ޔުނިވަސިޓީތަކުގެ ކިޔެވުން އޮންލައިންކޮށް ކުރިއަށް ގެންދަން ސަރުކާރުން ވަނީ އަންގާފައެވެ. ނަމަވެސް ސްކޫލްތައް ބަންދު ކުރާކަށް އަދި ނުނިންމައެވެ.\nފްރާންސްގެ މީޑިއާތަކުން ބުނާ ގޮތުގައި ކޮންމެހެން ގެއިން ނިކުންނަން ޖެހިގެން ގެއިން ނިކުންނަ މީހުން ވެސް އެމީހަކު ގެއިން ނިކުންނަނީ ކޮން ބޭނުމެއްގައި ކަން އަންގައިދޭ ހުއްދައެއް އަތުގައި އޮންނަން ޖެހޭނެއެވެ. އަދި ގެއިން ބޭރަށް ނިކުންނަ މީހަކަށް ވެސް ދެވޭނީ ގެއާއި އެއްކިލޯމީޓަރު ދުރަށް ކަމަށް ވެސް ފްރާންސްގެ މީޑިއާތަކުން ބުނެއެވެ.\nޖަރުމަންވިލާތުގެ ޗާންސެލާ އެންޖެލާ މާކެލް ވިދާޅުވީ ޖަރުމަންވިލާތް ފުރަބަންދު ކުރާނީ ނޮވެމްބަރ މަހުގެ 02 ވަނަ ދުވަހުން ފެށިގެން ހަތަރު ހަފްތާގެ މުއްދަތަކަށް ކަމަށެވެ.\nޖަރުމަންވިލާތް ފުރަބަންދުކޮށް އަޅަން ނިންމި ފިޔަވަޅުތަކުގެ ތެރޭގައި ބާތަކާއި ޕަބްސްތައް ބަންދު ކުރުމާއި ރެސްޓޯރެންޓްތައް ބަންދު ކުރުން ހިމެނެއެވެ. ނަމަވެސް ރެސްޓޯރެންޓްތަކުން ޓޭކް އަވޭގެ ޚިދުމަތް ލިބޭނެއެވެ. ޖިމްތަކާއި ސިނަމާތަކާއި ތިއޭޓަރުތައް ވެސް ބަންދު ކުރަން ވަނީ ނިންމާފައެވެ.\nއަމިއްލަ އަށް ގޭގައި ބާއްވާ ބައްދަލުވުންތަކުގައި ވެސް ދިހަ މީހުންނަށްވުރެ ގިނަ މީހުން ބައިވެރިވުން ވަނީ މަނާ ކޮށްފައެވެ. އަދި އެފަދަ ބައްދަލުވުމެއްގައި ބައިވެރިވެވޭނީ އެންމެ ގިނަ ވެގެން ދެގެއެއްގެ މީހުންނަށް ކަމަށް ވެސް ވަނީ ނިންމާފައެވެ. ފަތުރުވެރިންނަށް ޚިދުމަތްދޭ ހޮޓާތައް ވެސް ވަނީ ބަންދު ކޮށްފައެވެ. ނަމަވެސް ކޮންމެހެން ހޮޓަލެއްގައި ހުންނަން ޖެހޭ މީހަކަށް ހޮޓަލެއްގައި ހުރުމުގެ ހުއްދަ ދޭން ވަނީ ނިންމާފައެވެ.\nފިހާރަތައް ބަންދު ނުކުރަން ޖަރުމަންވިލާތުން ވަނީ ނިންމާފައެވެ. ނަމަވެސް ފިހާރަތަކުގެ ތެރޭގައި އިޖުތިމާއީ ގައިދުރުކަން ބަހައްޓަން ވަނީ އަންގާފައެވެ.\nޔޫރަޕްގެ ގައުމުތަކުގައި ކޮވިޑް-19 އަށް ފައްސިވާ މީހުންގެ އަދަދު މިހާރު އަންނަނީ ދުވަހުން ދުވަހަށް އިތުރު ވަމުންނެވެ. އިއްޔެ ދުނިޔެ އިން 504،419 (ފަސްލައްކަ ހަތަރުހާސް ހަތަރުސަތޭކަ ނަވާރަ) މީހަކު ކޮވިޑް-19 އަށް ފައްސިވިއިރު އޭގެ ތެރޭގައި ޔޫރަޕުން ފައްސިވި 245,787 (ދެލައްކަ ސާޅީސް ފަސްހާސް ހަތްސަތޭކަ އަށްޑިހަ ހަތެއް) މީހުން ހިމެނެއެވެ.\nއޮކްޓޯބަރ 29, 2020 10:56\nފްރާންސް ގެ ރައީސް އަށް އެބަ ޖެހޭ ލެސަން އެއް ނަގާދެން\nއޮކްޓޯބަރ 29, 2020 11:27


Raajapaksage majority kashavarukuran Majlis gai voat eh nagan govaalaifi\nރާޖަޕަކްސާގެ މެޖޯރިޓީ ކަށަވަރުކުރަން މަޖިލީހުގައި ވޯޓެއް ނަގަން ގޮވާލައިފި\nރަނިލްގެ ފަހަތުގައި ތިއްބެވި މެމްބަރުންގެ ތެރެއިން މިހާރުވެސް ނުވަ މެމްބަރުންގެ ތާއީދު ރާޖަޕަކްސާ ހޯއްދަވާފައި. --\nކޮލޮމްބޯ (ނޮވެމްބަރު 8) - ސްރީލަންކާގެ ބޮޑު ވަޒީރުކަމުން ރަނިލް ވިކްރަމަސިންހަ ވަކިކޮށް، އާ ބޮޑުވަޒީރަކަށް ކުރީގެ ރައީސް މަހިންދަ ރާޖަޕަކްސާ އައްޔަނުކޮށްފައިވާއިރު، މަޖިލީހުގެ މެޖޯރިޓީ ރާޖަޕަކްސާއަށް އޮތްކަން ސާބިތުކުރަން މެމްބަރުންގެ މެދުގައި ވޯޓެއް ނަގަން ބޭނުންވާކަމަށް މަޖިލީހުގެ ރައީސް ކަރޫ ޖަޔަސޫރިޔާ ވިދާޅުވެއްޖެ އެވެ.\nމިމަހުގެ 14 ވަނަ ދުވަހު މަޖިލީސް އަލުން ބާއްވަން، ސްރީލަންކާގެ ރައީސް މައިތިރިޕާލާ ސިރިސޭނާ އަންގަވާފައިވާއިރު، އެ ދުވަހުގެ އެޖެންޑާ ކަނޑައެޅުމަށް ޖަޔަސޫރިޔާ ވަނީ ޕާޓީގެ އިސް އޮފިޝަލުންނާއި ބައްދަލުކުރައްވާފައި އެވެ.\nސިރިސޭނާގެ އެ ނިންމެވުމަކީ ގާނޫނު އަސާސީ އާއި ހިލާފު ނިންމެވުމެއްކަމަށް ޖަޔަސޫރިޔާ ތަކުރާރުކޮށް ވިދާޅުވަމުން ގެންދަވާއިރު، މެމްބަރުންގެ މެދުގައި ވޯޓެއް ނަގައި، ރާޖަޕަކްސާއަށް މެޖޯރިޓީ ތާއީދުއޮތްކަން ސާބިތުނުކުރެވެނީސް، ރާޖަޕަކްސާއަކީ އާ ބޮޑުވަޒީރު ކަމުގައި ބަލައިނުގަންނަވާނެކަމަށް މަޖިލީހުގެ ރައީސް ވިދާޅުވެފައިވެ އެވެ.\nނަމަވެސް، ޖަޔަސޫރިޔާގެ އެ ހުށަހެޅުއްވުމަށް ސިރިސޭނާގެ ސަރުކާރުން އެއްބަސްވިކަމެއް ނޭނގެ އެވެ.\nއޮކްޓޯބަރު 26 ވަނަ ދުވަހު ރަނިލް ލަންކާގެ ބޮޑުވަޒީރު ކަމުން ވަކިވެފައިވާ ކަމަށް ރައީސް މައިތިރިޕާލާ ސިރިސޭނާ ނިންމަވައި، އެމާގަމަށް ރާޖަޕަކްސާ ވަނީ އައްޔަނު ކުރައްވައިފަ އެވެ.\nސިރިސޭނާގެ އެ ނިންމެވުމަކީ ދުސްތޫރީ ބަޣާވާތެއްކަމަށް ގިނަ ބަޔަކު ދަނީ ސިފަކުރަމުންނެވެ. އަދި އެ ނިންމެވުމާ ދެކޮޅަށް ރަނިލްގެ އެތަކެއް ހާސް ބަޔަކު ވަނީ މަގު މައްޗަށް ނުކުމެފައި އެވެ.\nސިރިސޭނާ މަޖިލީސް ސަސްޕެންޑު ކުރެއްވީ، މެޖޯރިޓީ ރާޖަޕަކްސާ އަށް ހޯއްދެވުމުގެ ފުރުސަތު ފަހިކުރުމަށް ކަމަށް ގިނަ ބަޔަކު ދަނީ ތުހުމަތު ކުރަމުންނެވެ.\nރަނިލްގެ ފަހަތުގައި ތިއްބެވި މެމްބަރުންގެ ތެރެއިން މިހާރުވެސް ނުވަ މެމްބަރުންގެ ތާއީދު ރާޖަޕަކްސާ ހޯއްދަވާފައިވާއިރު، އިތުރު މެމްބަރުން ކޮޅު ބަދަލުކުރުމަށް ފައިސާ އާއި ސަރުކާރުގެ އިސް މަގާމުތައް ހުށަހަޅަމުންދާ ކަމުގެ ތުހުމަތުތައް ވެސް ވަނީ ކުރެވިފައި އެވެ.\nނަމަވެސް، މެޖޯރިޓީ ހޯދުމަށް ބޭނުންވާ 113 މެމްބަރުންގެ ތާއީދު އަދިވެސް ރާޖަޕަކްސާއަށް ކަށަވަރު ނުކުރެވޭކަމަށް މަސްރަހު ދިރާސާ ކުރައްވާ ފަރާތްތަކުން ވަނީ ބުނެފަ އެވެ.\nބާރުތައް ސަސްޕެންޑު ކުރުމުން ރާޖަޕަކްސާ ކޯޓަށް


SunOnline: Boss: Nubalaa dhookohleveykah neh!\nބޮސް: ނުބަލާ ދޫކޮށްލެވޭކަށް ނެތް!\nއައިޝަތު ފަރީޙާ 02 Nov 2017, 09:49\nއައިޝަތު ރިޝްމީ ރަމީޒް ޑައިރެކްޓްކޮށް، ފާތިމަތު ނަހުލާ ޕްރޮޑިއުސްކުރާ ދިވެހި ފިލްމު "ބޮސް"ގެ ލީޑުރޯލުން ފެނިގެން ދާނީ، މަރިޔަމް އައްޒަ އާއި މުހައްމަދު ޔުނާން-- ސަން ފޮޓޯ: ކްރިސްޓަލްއެންޓަޓެއިންމަންޓް\nކްރިސްޓަލް އެންޓަޓެއިންމެންޓުގެ ފިލްމު "ބޮސް" އިއްޔެ ރޭ ރިލީޒްކޮށްފައިވާއިރު މިއީ އަސަރު ގަދަ ފިލްމެއް ކަމަށް ފިލްމު ބަލަން ރޭ އޮލިމްޕަހަށް ދިޔަ ބެލުންތެރިން ވަނީ ބުނެފައެވެ.\nފާތިމަތު ނަހުލާގެ ވާހަކައެއްގެ މައްޗަށް އޭނާ ޕްރޮޑިއުސްކޮށް އާއިޝަތު ރިޝްމީ ޑައިރެކްޓްކުރި މި ފިލްމަކީ ލޯތްބާ، ހަސަދަ، ކުލުނާ ރުޅިވެރިކަން ދައްކައިދޭ ފިލްމެކެވެ. ފިލްމުގެ އެޑިޓިންގެ މަސައްކަތް ކޮށްފައިވަނީ ރަވީ ފާރޫގެވެ. ކޮސްޓިއުމް ޑިޒައިނަރަކީ ޖާދުﷲ އެވެ. މޭކަޕް އާޓިސްޓަކީ ހުސައިން ޝަދްޔާން (ސޭންޑީީ) އެވެ. ސޭންޑީގެ ހާއްސަ ފެނިލުމެއްވެސް ބޮސް އިން ފެނިގެންދެއެވެ.\nބޮސްގެ ޕްރިމިއާ ނައިޓްގައި ފިލްމުގެ މޭކަޕް އާޓިސްޓު ސޭންޑީ މީޑިއާ އާ ވާހަކަ ދައްކަނީ -- ސަންފޮޓޯ/ ފަޔާޒު މޫސާ\nފިލްމުގެ ނަން "ބޮސް" އިޝާރަތް ކުރަނީ ބޮސް ދިނުމަށެވެ. "ލޯތްބަށްޓަކައި ދޭ ބޮސް ގެ ބާރު" މި ފިލްމުން ދައްކައިދެއެވެ. މީގެ އިތުރުން އިހްލާސްތެރި ދުއާގެ ބާރުވެސް މި ފިލްމުން ފެންނާނެއެވެ.\nމުހައްމަދު ޔުނާން (ރާއިދު)، މަރިޔަމް އައްޒަ (އިބާ)، ފާތިމަތު އާޒިފާ (ޖޫން)، އިބްރާހިމް ޖިހާދު (މާއިޝް) އަލީ އާޒިމް (އަބޯ)، އަލީ ޝަމީލް (މާއިޝްގެ ބައްޕަ)\nއައިޝަތު ރިޝްމީ ރަމީޒް ޑައިރެކްޓްކޮށް، ފާތިމަތު ނަހުލާ ޕްރޮޑިއުސްކުރާ ދިވެހި ފިލްމު "ބޮސް"ގެ ލީޑުރޯލުން ފެނިގެން ދާނީ، މަރިޔަމް އައްޒަ އާއި މުހައްމަދު ޔުނާން -- ސަން ފޮޓޯ: ކްރިސްޓަލްއެންޓަޓެއިންމަންޓް\nމިއީ ނަހުލާގެ އަސަރުގަދަ ވާހަކައެއްގެ މައްޗަށް އޭނާ ސްކްރިޕްޓް ލިޔެ ޕްރޮޑިއުސްކޮށްފައިވާ ފިލްމެކެވެ. ފިލްމުގައި ފެނިގެންދަނީ މުއްސަނދި އަންހެއްކުއްޖެއްގެ މުދާގަނޑުގެ މައްޗަށް ގަދަވެގަތުމަށް ބަޔަކު ކުރާ މަސައްކަތެވެ. ކުޑައިރު މަންމަ ނިޔާވެފައިވާ އަންހެން ކުއްޖަކު، ހަމައެކަނި ބައްޕަގެ ލޯބި ލިބިގެން ބޮޑުވެ ކުއްލިއަކަށް އެ ބައްޕަ ނިޔާވުމުން އެކުއްޖާއަށް ނަފްސާނީ ގޮތުން ކުރާ އަސަރާ، އެކަމުން އަރައިގަތުމަށް ގިރާކުރާ ގޮންޖެހުންތަކެވެ. އެކަންތަކުން ސަލާމަތްވުމަށްފަހު ކުރެވޭ މަޖުބޫރީ ކައިވެންޏަކާ އެކައިވެނިން ލިބޭ ހިތްދަތިކަން އަދި ލޯބިވާ މީހާ ނުލިބުމުން ކުރާ ހިތްދަތި އަސަރުވެސް ބޮސް ފިލްމުން ފެނިގެންދާނެއެވެ. ތެދުވެރި ލޯތްބަށްޓަކައި ވާ ގުރުބާނީން، ބެލުންތެރީންގެ ލޯތައް ހަމަ ރަނގަޅަށް ވެސް ކަރުނައިން ފުރިގެންދާވަރު ވެއެވެ.\nމިއީ ހަމައެކަނި ލޯބީގެ ފިލްމެއް ނޫނެވެ. އަޅުގަނޑުމެންގެ މުޖްތަމައުތެރޭގައި މީހުންނަށް ވަރަށް ބޮޑަށް އޮޅުން އަރާފައިވާ، ވަރަށް މުހިންމު މައްސަލައެއް މި ފިލްމުން މީހުންގެ ސަމާލުކަމަށް ގެނެސްދީ ހޭލުންތެރިކުރުވައެވެ. އެއީ ކޮންމެ މީހަކަށް ކޮންމެ ފަދަ ހާލަތެއްގައި ވެސް ދިމާވެދާނެ ކަމެއްކަމަށްވާއިރު، މިފަދަ ކަންކަމުގައި އަމަލުކުރާންވީ ކިހިނެތްކަން ބުނެދީ ވަރަށް ފުރިހަމަ މެސެޖެއް މި ފިލްމުން ބެލުންތެރީންނާއި މުޅި މުޖްތަމައަށްވެސް ދޫކޮށްލައެވެ.\nބޮސްގެ ބައެއް ތަރީންނާއެކު ޑައިރެކްޓަރު ރިޝްމީ -- ފޮޓޯ: ކްރިސްޓަލްއެންޓަޓެއިންމެންޓް\nބޮސް ފިލްމުގެ މަންޒަރުތައް ނަގާފައިވަނީ މާލެ ހުޅުމާލެ އަދި ބައެއް ރިސޯޓްތަކުގައެވެ. ސިނެސްޓޯމް އިން ސިނެމޮޓޯގްރަފީ ހަދާފައިވާ މި ފިލްމަކީ 5ކޭ ކޮލެޓީގެ ފިލްމެކެވެ. މިއީ މި ކޮލެޓީގައި ރާއްޖޭގައި އެޅުވި ފުރަތަމަ ފިލްމެވެ.\nބޮސްގައި އަށް ލަވަ ހިމެނޭއިރު ލަވަތައް ފާހަގަ ކުރެވުނީ "ފިލްމުގެ ބައެއް"ގެ ގޮތުގައި ހިމަނާފައިވާކަމެވެ. އެހެންކަމުން ފިލްމަކީ ލަވަ ގިނަ ފިލްމެއްގެ ގޮތުގައި ފާހަގައެއް ނުކުރެވުނެވެ.\nބޮސްގެ ޕްރޮޑިއުސަރު ނަހުލާ ރޭގެ ޕްރިމިއާ އިވެންޓްގައި-- ސަން ފޮޓޯ/ ފަޔާޒު މޫސާ\nބޮސް ރިލީޒްކުރުމަށް ރޭ ބޭއްވި ޕްރިމިއާ ހަފްލާގައި ވާހަކަ ދައްކަމުން ނަހުލާ ބުނީ 2008 ވަނަ އަހަރު ރިލީޒްކުރި އޭނާގެ ފިލްމު ޔޫސުފް އަށްފަހު ދިވެހި ފިލްމު ބަލާހިތްވާ މީހުންނަށް ކަމުދާ ކަހަލަ ފިލްމެއް ނުނިކުންނަ ކަމަށް އެމީހުން ބުނަމުން އައި ކަމަށާއި ރޭ ރިލީޒް ކުރެވުނީ "ދިވެހި ފިލްމު ބަލަން ލޯބިކުރާ އޯޑިއަންސަކުން ބޭނުންވާނެ ފަދަ އަސަރުގަދަ ފިލްމެއް" ކަމަށެވެ.\nބޮސް ފިލްމު އެ އަސަރުގައި ގެނެސްދިނުމަށް މިދިޔަ އަހަރު ނަހުލާ ގެނެސްދިން 4426 އަސް ވުރެ ބުރަ މަސައްކަތް ކުރަން ޖެހުނު ކަމަށްވެސް ނަހުލާ ބުންޏެވެ.\nބޮސް އިން ފިލްމީ ދާއިރާ އަށް ތައާރަފްވި ޔުނާން އާ ބެހޭގޮތުން ނަހުލާ ބުނީ ފިލްމުގެ ލީޑް ތަރިއަކަށް ޔުނާން ނެގުމުން ގިނަ ފާޑުކިޔުންތައް ކުރިމަތިވި ކަމަށާ "ބެލުންތެރިން ބޭނުންވާކަހަލަ އަސަރު ގެނެސްދޭ ފިލްމަކަށް ބޮސް ހެދުމަށް، ފިލްމުގެ ލީޑް ތަރިއަކަށް ޔުނާން ނެގުމަކީ ރަނގަޅު ޑިސިޝަން އެއް" ކަން ސާބިތުކޮށްދޭނެ ކަމަށެވެ.\nރޭގެ ފިލްމަށްފަހު ބެލުންތެރިން ވަނީ ޔުނާންގެ އެކްޓިންއަށް ތައުރީފްކޮށްފައެވެ. ގައިމުވެސް ޔުނާންގެ "އިނޮސެންޓް މޫނަކީ" މި ފިލްމުގެ އިމޯޝަންސް ބެލުންތެރިންނަށް ޑެލިވާ ކޮށްދިނުމަށް ނަހުލާއަށާ ރިޝްމީއަށް ލިބުނު ނަސީބެކެވެ.\nބޮސް ގެ މުހިއްމު ރޯލަކުން ފެނިގެންދާ އަޒޫ -- ސަންފޮޓީ / ފަޔާޒު މޫސާ\nޔުނާންގެ އިތުރުން އަޒޫ އާއި ޖިމީގެ އެކްޓިން އަށްވެސް ސާބަސް ދޭހާވެއެވެ. ޖިމީ އަކީ އާންމުކޮށް ނެގެޓިވް ރޯލުތަކުން ފެންނަ މޫނަކަށް ވިޔަސް އަޒޫ ފެނިގެން ގޮސްފައިވަނީ އާންމުކޮށް ނުފެންނަކަހަލަ ރޯލަކުންނެވެ.\nދިވެހި ފިލްމު "ބޮސް"ގެ މަންޒަރެއް. މި ފިލްމު ރޭ ވަނީ ރިލީޒްކޮށްފައި -- ސަން ފޮޓޯ: ބޮސް\nފިލްމަށް ފުރިހަމަކަން ގެނެސްދިނީ އިމޯޝަނަލް ސީންތަކުގައިވެސް ދޮން އައްޔަގެ ފަރާތުން ފެނިގެންދާ މަޖާ ޖޯކު ވާހަކަތަކުންނެވެ. އެހެންވީމާ ދޮންއައްޔަ އަށްވެސް ސާބަހެވެ. 186 މިނެޓްގެ ފިލްމު ބަލައިގެން އޮލިމްޕަހުން ނިކުންނަ އިރު ދިގު ފިލްމެއް ބެލި ކަމުގެ އިހްސާސެއް ނުކުރެވޭނެއެވެ. މިއީ ދިވެހި ސިނަމާތަކުން އާންމުކޮށް ފެންނަ ޖޯންރާ އެއްގެ ފިލްމެއް ނަމަވެސް ތަފާތު ޕްލޮޓެއްގެ ފިލްމެކެވެ.\nބޮސްގެ ކުރިއަށް ހުރި ޝޯތައް ހައުސްފުލްވަމުން އަންނަ އިރު ފިލްމަކީ ބަލައިނުލާ ދޫކޮށްލާވަރުގެ ފިލްމެއް ނޫނެވެ.\nނައިބު ރައީސްކަމަށް ނަހުލާގެ ނަން ހުށަހެޅީ އެހެން ބަޔަކު\nނަހޫގެ "ހުވާ" އަސަރުގަދަ، ޓިޝޫގެ ބޭނުންޖެހޭނެ!\n"ހުވާ"ގެ ލަވަތަކުގެ މައިޓޯން މިހާރު ލިބެން ހުންނާނެ!


ކުޑަކުދިންނަށް ކުރާ އަނިޔާތަކާއި ދެކޮޅަށް މަސައްކަތްކުރާ އ.ދ. ގެ ޚާއްޞަ މަންދޫބު، ރައީސުލްޖުމްހޫރިއްޔާގެ އަނބިކަނބަލުންގެ އަރިހަށް އިޙުތިރާމުގެ ޒިޔާރަތެއް ކުރައްވައިފި - The President's Office\nކުޑަކުދިންނަށް ކުރާ އަނިޔާތަކާއި ދެކޮޅަށް މަސައްކަތްކުރާ އ.ދ. ގެ ޚާއްޞަ މަންދޫބު، ރައީސުލްޖުމްހޫރިއްޔާގެ އަނބިކަނބަލުންގެ އަރިހަށް އިޙުތިރާމުގެ ޒިޔާރަތެއް ކުރައްވައިފި\n8 މާރިޗު 2020، ރިފަރެންސް: 2020-112\nކުޑަކުދިންނަށް ކުރާ އަނިޔާތަކާއި ކުޑަކުދިންނަށް ކުރާ އަނިޔާތަކާއި ދެކޮޅަށް މަސައްކަތްކުރުމަށް އ.ދ. ގެ ސެކްރެޓަރީ ޖެނެރަލް ކަނޑައަޅާފައި ހުންނަވާ ޚާއްޞަ މަންދޫބު، ޑޮކްޓަރ ނަޖަތް މާއްލާ މަޖީދް، ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދުގެ އަރިހަށް އިޙުތިރާމުގެ ޒިޔާރަތެއް ކުރައްވައިފިއެވެ. މި ބައްދަލުކުރެއްވުން ބާއްވަވާފައިވަނީ މިއަދު ހެނދުނު ރައީސުލްޖުމްހޫރިއްޔާގެ ރަސްމީ ގެކޮޅު ކަމުގައިވާ މުލީއާގޭގައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާގެ އަނބިކަނބަލުން ވަނީ ކުޑަކުދިންނަށް ކުރާ އަނިޔާތަކާއި ދެކޮޅަށް ޑޮކްޓަރ ނަޖަތް މާއްލާ މަޖީދް ބައިނަލްއަޤްވާމީ މައިދާނުގައި ކުރައްވަމުން ގެންދަވާ މަސައްކަތްޕުޅު ފާހަގަކުރައްވާ އެކަމަނާއަށް ޝުކުރު ދަންނަވާފައެވެ.\nމި ބައްދަލުކުރެއްވުމުގައި ދެ ބޭކަނބަލުން ވަނީ ކުޑަކުދިންނަށް ކުރާ އަނިޔާތަށް ހުއްޓުވުމާއި ގުޅޭގޮތުން ފުޅާ ދާއިރާއެއްގައި މަޝްވަރާކުރައްވާފައެވެ.\nމިގޮތުން، ރައީސުލްޖުމްހޫރިއްޔާގެ އަނބިކަނބަލުންގެ ވާހަކަފުޅުގައި މިފަދަ ހިތާމަވެރި ކަންކަން ހުއްޓުވައި ކުޑަކުދިންގެ ރައްކާތެރިކަން ކަށަވަރުކުރުމަށް ސަރުކާރުން ކަނޑައަޅުއްވާ ސިޔާސަތުތަށް ތަންފީޒުކުރުމުގައި ދިމާވާ ގޮންޖެހުންތަކަށް އަލިއަޅުއްވާލެއްވިއެވެ. އޭގެ ތެރޭގައި އިޖުތިމާޢީ ޙިދުމަތުގެ ފަންނު ތަރައްޤީކުރުމަށް އޮތް ބޭނުން ފާހަގަކުރައްވާފައެވެ. މީގެ އިތުރުން، ރާއްޖޭގެ ތަޢުލީމީ ދާއިރާ ކުރިއަރުވައި ތަރައްޤީކުރުމުގައި މިނިސްޓްރީ އޮފް އެޑިއުކޭޝަނާއި ޔުނިސެފް ގުޅިގެން ދަރިވަރުން ގެ ބަހާއި އެކު ތައުލީމީ ދާއިރާ ތަރައްޤީކުރުމަށް ކުރައްވަމުން ގެންދަވާ މަސައްކަތް ފާހަގަކުރައްވާ ރައީސުލްޖުމްހޫރިއްޔާގެ އަނބިކަނބަލުންވަނީ އެކަމަށްޓަކައި ޝުކުރު އަދާކުރައްވާފައެވެ.\nމި ބައްދަލުކުރެއްވުމުގައި ވާހަކަފުޅު ދައްކަވަމުން ޑޮކްޓަރ މަޖީދް ވަނީ، ކުޑަކުދިންގެ ޙައްޤުތަށް ކަށަވަރުކޮށް، ކުޑަކުދިންނަށް ކުރާ އަނިޔާތަށް ހުއްޓުވުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙާއި ދިވެހި ސަރުކާރުން ކުރައްވަމުން ގެންދަވާ އަގުހުރި މަސައްކަތްތަށް ފާހަގަކުރައްވާފައެވެ. އަދި، ކުޑަކުދިންގެ ޙައްޤުތަށް ރައްކާތެރިކުރުމަށް އެކުލަވައިލި ޤާނޫނާއި، "ކުޑަކުދީންނަށް ކުރާ އަނިޔާތަކުގެ މައްސަލަތައް ބަލާ ކޮމިޝަން" ގެ ނަމުގައި ރައީސުލްޖުމްހޫރިއްޔާ އުފެއްދެވި ރިޔާސީ ކޮމިޝަންގެ މަސައްކަތްތަށް އެކަމަނާ ޚާއްޞަ ގޮތެއްގައި ފާހަގަކުރެއްވިއެވެ. މީގެ އިތުރުން އެކަމަނާ ވަނީ، ކުޑަކުދިންނަށް ދިމާވާ ތަފާތު މައްސަލަތައް ޙައްލުކުރެއްވުމުގައި ރައީސުލްޖުމްހޫރިއްޔާގެ އަނބިކަނބަލުން އިސްނަންގަވައިގެން ކުރައްވަމުން ގެންދަވާ ބުރަ މަސައްކަތްޕުޅު ފާހަގަކުރައްވައި އެކަމަށް ތަޢުރީފުކުރައްވާފައެވެ. ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދަކީ ކުޑަކުދިންގެ ޙައްޤުތަށް ރައްކާތެރިކުރުމަށް ޔުނިސެފްގެ ފަރާތުން ކަނޑައަޅުއްވާފައިވާ ސަފީރެކެވެ.\nމި ބައްދަލުކުރެއްވުމުގައި، ޑޮކްޓަރ ނަޖަތް މާއްލާ މަޖީދްގެ އަރިހުގައި، ރާއްޖޭގައި ހަރަކާތްތެރިވާ އ.ދ. ގެ އެހެނިހެން އިދާރާތައް ތަމްސީލު ކުރައްވާ ބޭފުޅުންވެސް ބައިވެރިވެ ވަޑައިގެންނެވިއެވެ.


Muizzu, Raees Yameen aa eku siyaasee masakkaiy kuravvan PPM ah | Mihaaru\nމުއިއްޒު، ޕީޕީއެމަށް ސޮއި ކުރައްވައި އެ ޕާޓީގެ ދެ ނައިބު ރައީސުންނާ ފޯމު ހަވާލު ކުރައްވަނީ.\nމުއިއްޒު، ރައީސް ޔާމީނާ އެކު ސިޔާސީ މަސައްކަތް ކުރައްވަން ޕީޕީއެމަށް\n25 ސެޕްޓެމްބަރ 2018 - 12:40 56 comments\nރައީސް ޔާމީންގެ މި ވެރިކަމުގައި ހިންގެވި ތަރައްގީގެ ގިނަ މަޝްރޫއުތަކުގައި އެންމެ އިސްކޮށް ހަރަކާތްތެރިވެވަޑައިގަތް މުއިއްޒު ޕީޕީއެމާ ގުޅިވަޑައިގަތީ، މިދިޔަ އާދިއްތަ ދުވަހު ބޭއްވި ރިޔާސީ އިންތިޚާބުގައި ރައީސް ޔާމީނަށް ނާކާމިޔާބީއާ ކުރިމަތިލާން ޖެހިވަޑައިގެންފައި ވަނިކޮށެވެ. މި ނާކާމިޔާބީއާ އެކު، ދެން އިދިކޮޅު ޕާޓީއެއްގެ ގޮތުގައި ހަރަކާތްތެރިވާން ޕީޕީއެމްގެ ކައުންސިލުން އިއްޔެ ވަނީ ނިންމައިފަ އެވެ.\nޕީޕީއެމްގެ މިސްރާބު ކަނޑައެޅުމަށް ވަރަށް އަވަހަށް ކޮންގްރެސްއެއް ބާއްވާގޮތަށް ވަނީ ހަމަޖައްސައިފަ އެވެ. މި ކޮންގްރެސްގައި ޕާޓީގެ މަގާމްތަކަށް ބޭފުޅުން އައްޔަންކުރާނެ ކަމަށް ބެލެވެ އެވެ.\nރައީސް ޔާމީން، 2013ގެ އިންތިޚާބު ކާމިޔާބު ކުރެއްވީ، އެމްޑީއޭ ވެސް ހިމެނޭ ގޮތަށް އެކުލަވައިލި ކޯލިޝަނަކުންނެވެ. މި ސަރުކާރުގެ ހައުސިން މިނިސްޓަރަކަށް މުއިއްޒު ވަޑައިގަތީ އެމްޑީއޭގެ ސްލޮޓެއްގަ އެވެ.\nރައީސް ޔާމީނާ އެކު މުއިއްޒު: މި ސަރުކާރުގައި ހިންގި ގިނަ މަޝްރޫއުތަކެއްގައި އިސްކޮށް މުއިއްޒު ހަރަކާތްތެރިވެވަޑައިގަތް.\nއެ އިންތިޚާބަށް ފަހު ޕީޕީއެމާއި އެމްޑީއޭ އިން އެކުލަވާލި އެއްބަސްވުމުގެ އެންމެ މުހިއްމު އެއް ކަމަކީ، އިންތިޚާބުތައް ކާމިޔާބު ކުރަން އެކުގައި މަސައްކަތް ކުރުމެވެ. އެކަމަކު މި އިންތިޚާބު ކުރިމަތިވިއިރު، އެމްޑީއޭ އާއި ޕީޕީއެމާ ދެމެދު މައްސަލަތަކެއް ވަނީ އުފެދިފަ އެވެ. މުއިއްޒު ފިޔަވައި އެމްޑީއޭގެ އެހެން އެއްވެސް ބޭފުޅަކު ރައީސް ޔާމީންގެ ކެމްޕޭންގައި އަމަލީ ގޮތުން ބައިވެރިވެވަޑައެއް ނުގަނެ އެވެ.\nރައީސް ޔާމީނާ އެކު ކެމްޕޭން ދަތުރުތަކުގައި ރަށްތަކަށް ވަޑައިގެން، އެމަނިކުފާނަށް މި އިންތިޚާބު ކާމިޔާބު ކޮށްދެއްވުމަށް ވެސް މުއިއްޒަކީ އެންމެ ބޮޑަށް މަސައްކަތް ކުރެއްވި އެއް ބޭފުޅާ އެވެ.\nއެއިން އެއްވެސް ދަތުރެއްގައި އެމްޑީއޭގެ ދައުރެއް ނެތެވެ. އެންމެ ކުޑަމިނުން، ދެ ވަނަ ދައުރަކަށް ރައީސް ޔާމީނަށް ތާއީދު ކުރައްވަމޭ ވެސް އެމްޑީއޭގެ ލީޑަރު އަދި ރައިސް ޔާމީންގެ ގާތް އެކުވެރިޔާ އަހްމަދު ސިޔާމް ވެސް ވިދާޅުވެފައެއް ނުވެ އެވެ. އޭގެ ބަދަލުގައި ފެނުނީ، އެމްޑީއޭގެ ހިންގުން ވެސް ޑެޕިއުޓީ ލީޑަރު އަލީ މައުރޫފްއާ ހަވާލުކުރައްވައި ސިޔާމް އެއްފަރާތްވެވަޑައިގެންނެވި ތަނެވެ.\nއިތުރު ލިޔުންތައް ހައުސިން މިނިސްޓަރު ޕީޕީއެމް ކުރީގެ މިނިސްޓަރު ޑރ. މުހައްމަދު މުއިއްޒު ރައީސް އަބްދުﷲ ޔާމީން އެމްޑީއޭ


BREAKING NEWS: Gym Thah Hulhuvumuge Huhdha Dheyn Ninmaifi - Vaguthu\nޖިމްތައް ހުޅުވުމުގެ ހުއްދަ ދޭން ނިންމައިފި\n3 މަސް ކުރިން ( ޖޫން 22, 2021 )\nހާއްސަ އުސޫލެއްގެ ދަށުން މާލޭ ސަރަހައްދުގެ ޖިމްތައް ހުޅުވުމުގެ ހުއްދަ ދޭން ނިންމައިފިއެވެ.\nރައީސް އޮފީހުގައި މިހާރު ބާއްވަމުންދާ ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާން މުހައްމަދު މަބްރޫކް ވިދާޅުވީ ފަތިހު 05:00 އިން ފެށިގެން ހަވީރު 18:00 އަށް ޖިމްތައް ހުޅުވުމުގެ ހުއްދަ ދޭން ނިންމާފައިވާ ކަމަށެވެ.\nނަމަވެސް ޖިމްތަކުން ހިދުމަތް ދެވޭނީ އެޕޮއިންޓްމެންޓް އުސޫލުން ކަމަށް މަބްރޫކް ވިދާޅުވިއެވެ.\nޖިމްތައް ހުޅުވުމުގެ ހުއްދަ ދޭން ނިންމާފައި ވަނީ ޕްލޭނެއް އެޗްޕީއޭއަށް ހުށަހެޅުމަށް ފަހު އެޕްލޭން ބެލުމަށް ފަހުއެވެ.\nޖިމްތައް ހުޅުވުމުގެ ހުއްދަ ދޭން ސަރުކާރުން މިނިންމީ ޖިންތައް ބަންދުކޮށްފައި ހުރުމުން ޖިމްތަކުގައި މަސައްކަތް ކުރާ އިނިސްޓެކްޓަރުންގެ އާމްދަނީ ހުއްޓި، ގިނަ ބަޔަކަށް ބޮޑެތި މާލީ ގެއްލުންތައް ލިބެމުން ދާތީ އެކަމުގެ ޝަކުވާ އެފަރާތްތަކުން ކުރަމުން ގެންދަނިކޮށެވެ.\nމިރޭގެ ނޫސްވެރިންގެ ބައްދަލުވުމުގައި މަބްރޫކް ވިދާޅުވީ ކޮވިޑް-19 އަށް މިހާރު ފައްސިވަމުންދާ އަދަދުތަކަށް ބަލާއިރު އަންނަ އަންނަ ހަފްތާގައި ވެސް އިތުރު ލުއިތަކެއް ދެވޭނެ ކަމަށް އުއްމީދު ކުރައްވާ ކަމަށެވެ. އިތުރު ލުއިތައް ދިނުމަށް މިހާރު ވެސް މަޝްވަރާ ކުރަމުންދާ ކަމަށް މަބްރޫކް ވިދާޅުވިއެވެ.\nކޮވިޑް-19 އަށް މިއަދު ރާއްޖެ އިން ފައްސިވީ 145 މީހުންނެވެ. އޭގެތެރެއިން މާލެ އިން ފައްސިވި މީހުންގެ އަދަދަކީ 61 އެވެ. މިއަދަކީ މާލެ އިން ކޮވިޑަށް ފައްސިވާ މީހުންގެ އަދަދު 100 އިން ދަށުގައި ހުންނަތާ ހަތް ވަނަ ދުވަހެވެ.\nޖޫން 22, 2021 23:15\nހުރި ހިތާމައެއްގެ ބޮޑު ކަމާއެވެ!!😥މިސްކިތް ތަކަކީ ތަޅާފޮޅަން ދާތަނަކަށް ހެދީމަ އަސްލު ވަރަށް ދެރަ...😢😢😥\nޖޫން 23, 2021 00:24\nޖިމްތައް ނުހުަޅުވާ ކަމަކު ނުދާނެ. ހުޅުވާފަ ބަހައްޓާ. ކީއްކުރާނީ ސައްތައިން ސައްތަ މުސްލިމުން.


Dharumavantha School ge agu bodu imaaraiy havaalu kuree selective bidding akun | Mihaaru\nދަރުމަވަންތަ ސްކޫލުގެ އާ އިމާރާތް އެޅުމުގެ އަގު ބޮޑު މަޝްރޫއު އެސްޖޭ ކޮންސްޓްރަކްޝަން ކުންފުންޏާ ހަވާލުކުރުމުގެ އެއްބަސްވުމުގައި ސޮއިކުރެއްވުމަށްފަހު، އެޑިއުކޭޝަން މިނިސްޓަރު ޑރ. އައިޝަތު އަލީ އަދި އެސްޖޭގެ ޑިރެކްޓަރު ޝިހާދު ފޮޓޯއަކަށް ހުއްޓިވަޑައިގެން.-- ފޮޓޯ: އެޑިއުކޭޝަން މިނިސްޓްރީ\nދަރުމަވަންތަ ސްކޫލުގެ އާ އިމާރާތް އެސްޖޭ އަށް ދިނީ ސެލެކްޓިވް ބިޑިންއަކުން\n11 ފެބުރުއަރީ 2020 - 12:32 18 comments\nއެ މިނިސްޓްރީން ބުނީ 74.9 މިލިއަން ރުފިޔާގެ އެ މަސައްކަތް، އާންމު ބިޑަކަށް ނުލައި، ސެލެކްޓިވް ބިޑިންއަކަށް ހުޅުވާލަން ރައީސް އޮފީހުގެ ހުއްދައާ އެކު އެޑިއުކޭޝަން މިނިސްޓްރީން ސިޓީއެއް ހުށަހެޅި ކަމަށެވެ. އެއާއެކު އެއް އަހަރު ދުވަހުގެ ތެރޭގައި އާ އިމާރާތް ނިންމަން އެސްޖޭ އާ ހަވާލުކުރީ ސެލެކްޓިވް ބިޑިންއަކުން ކަމަށް މިނިސްޓްރީން ބުނެ އެވެ.\nދަރުމަވަންތަ އިމާރާތުގެ އިތުރުން، އެސްޖޭ ކޮންސްޓްރަކްޝަނުން މި ފަހުން ވަނީ ތިލަފުށީގައި ގުދަން ހެދުމުގެ މަޝްރޫއު ވެސް ކާމިޔާބުކޮށްފަ އެވެ. އެ މަސައްކަތް ފުރަތަމަ ހަވާލުކުރަން އުޅުނީ ބިޑަށް ހުޅުވާނުލަ އެވެ. ނަމަވެސް އާއްމުންގެ ބޮޑެތި ފާޑުކިޔުންތަކެއް އަމާޒުވުމުން އެތަން ބިޑަށް ހުޅުވައި އެސްޖޭއޭ ހަވާލުކުރީ 9.5 މިލިއަން ރުފިޔާ އަށެވެ.\nފިނޭންސް މިނިސްޓްރީގެ މީޑިއާ އޮފިޝަލަކު ވިދާޅުވީ، ރެސްޓްރިކްޓް ބިޑިން ނުވަތަ ސެލެކްޓިވް ބިޑިންއަކަށް ދިޔައީ، މާލިއްޔަތު ގަވާއިދުގެ ދަށުން އާއްމުކޮށް އިއުލާނުކޮށްގެން ކުރިއަށް ގެންދާނެ އެކަށީގެންވާ ވަގުތު ނެތުމުން ކަމަށެވެ. އެހެންވެ އެ ބީލަމަށް ޝަރުތު ހަމަވާ، ގްރޭޑު އެކެއްގައި ރަޖިސްޓްރީކޮށްފައިވާ ކުންފުނިތަކުގެ ތެރެއިން ނޭޝަނަލް ޓެންޑާއިން ކުރިއަށް ގެންގޮސްފައިވާ ބީލަންތަކުގައި ބައިވެރިވެފައިވާ ނުވަ ކުންފުންޏަކަށް ދައުވަތު ދިނީ ކަމަށް ވިދާޅުވި އެވެ.\nDharumavantha School ge aa imaaraiy alhan MVR 74 million ah SJ\nމާލިއްޔަތު ގަވާއިދުގެ 10.26 ގައި ބުނެފައިވާ ގޮތުން، ކުއްލި ހާލަތެއް ނުވަތަ ކުއްލި ހާލަތެއްގައި ޕްރޮކިއުމަންޓުގެ ކަންތައްތައް ކުރިއަށް ގެންދާނީ، ގާނޫނުގައި ބަޔާންކޮށްފައިވާ ކުއްލި ނުރައްކަލުގެ ހާލަތު އިއުލާނުކުރުމާއި އިންސާނެއްގެ ފުރާނަ އަށް ގެއްލުމެއް ލިބިދާނެ ނުވަތަ ދިމާވާ ހާދިސާއަކާ ގުޅިގެން، ބައެއްގެ ދިރިއުޅުމުގެ ފެންވަރަށް ނުވަތަ ތިމާވެއްޓާ ނުރައްކާތެރި ކަމެއް ކުރިމަތިވުމުންނެވެ. އޭގެ އިތުރުން ރައްޔިތުންނަށް ދޭ އަސާސީ ހިދުމަތަކަށް ހުއްޓުން އަރާ ފަދަ ހާލަތެއް މެދުވެރިވުމާއި ހޯދަން ބޭނުންވެފައިވާ ކުދިކުދި ތަކެތި ނުލިބުމުގެ ސަބަބުން ޕްރޮޖެކްޓެއްގެ މަސައްކަތް އެކަށީގެންވާ ވަރަށް ވުރެ ލަސްވުމުން ކަމަށް ވެސް އެ މާއްދާގައި ބުނެފައި ވެ އެވެ.\nބީލަމުގައި ބައިވެރިވެ އާއްމު އުސޫލުގެ ދަށުން ސުވާލު ހުށަހެޅުމަށް ހުރިހާ ފަރާތްތަކަށް ވެސް ހަމަހަމަ އަށް ފުރުސަތު ދީފައިވާ ކަމަށާއި ބީލަންތައް ހުޅުވާލާފައި ވަނީ ބީލަން ހުށަހެޅި ހަތް ފަރާތުގެ ހާޒިރުގައި ކަމަށް އޮފިޝަލް ވިދާޅުވި އެވެ.\n"އިވެލުއޭޝަން ނިންމުމަށް ފަހު ނޭޝަނަލް ޓެންޑާ ބޯޑަށް ހުށަހެޅި، އެ މަޝްރޫއު ވަނީ އެވޯޑު ކުރެވިފައި،" އޭނާ ވިދާޅުވި އެވެ.\nވިލާ ކޮލެޖު ކުރިމަތީގައި އޮތް ހުސްބިމުގައި އަޅާ ސްކޫލުގެ މަސައްކަތު އެއްބަސްވުމުގައި މިދިޔަ އަންގާރަ ދުވަހު، އެޑިއުކޭޝަން މިނިސްޓަރު ޑރ. އައިޝަތު އަލީ އަދި އެސްޖޭ ކޮންސްޓްރަކްޝަންގެ ޑިރެކްޓަރު ޝިހާދު އިބްރާހިމް ސޮއިކުރައްވާފައި ވެ އެވެ.\nދަރުމަވަންތަ ސްކޫލުގެ އާ އިމާރާތް ޑިޒައިންކޮށްފައި ވަނީ 1،000 ދަރިވަރުންނަށް ކިިޔަވައިދެވޭ ގޮތަށް، 41 ކްލާސް ރޫމް ހިމެނޭ ގޮތަށެވެ. ކޮންމެ ކްލާހެއްގައި ގިނަވެގެން 25 ކުދިން ކިޔަވާނެ އެވެ. ސްކޫލުގައި ދެ ބުރީގެ ލައިބްރަރީއަކާއި އިތުރު ހަރަކާތްތައް ހިންގާނެ ރޫމުތައް ވެސް ހިމެނެ އެވެ.\nއިތުރު ލިޔުންތައް ސްކޫލް ތައުލީމް ފިނޭންސް މިނިސްޓްރީ އެޑިއުކޭޝަން މިނިސްޓްރީ އެސްޖެ ކޮންސްޓްރަކްޝަން ޑރ. އާއިޝަތު އަލީ، އެޑިއުކޭޝަން މިނިސްޓަރު


BREAKING : Mali In Covid-19 Fenijje - Vaguthu\nމާލީ އިން ކޮވިޑް-19 ފެނިއްޖެ\nހުޅަނގު އެފްރިކާގައި އޮންނަ ގައުމެއް ކަމުގައިވާ މާލީ އިން ފުރަތަމަ ފަހަރަށް ކޮވިޑް-19ގެ ކޭހެއް ރިޕޯޓު ކޮށްފިއެވެ.\nއެފްރިކާ ބައްރުގެ 8ވަނަ އަށް އެންމެ ބޮޑު ގައުމު ކަމުގައިވާ މާލީގެ ސަރުކާރުން މިއަދު ހާމަކޮށްފައިވާ ގޮތުގައި އެ ގައުމުން މުޅިން އަލަށް ދެމީހަކު ވަނީ ވައިރަހަށް ފައްސި (ޕޮސިޓިވް) ވެފައެވެ.\nވައިރަހަށް ފައްސިވެފައި ވަނީ 49 އަހަރުގެ އަންހެނަކާއި 62 އަހަރުގެ ފިރިހެނެކެވެ. މި ދެ މީހުންނަކީވެސް މާލީ އަށް ނިސްބަތްވާ ދެމީހުންނެވެ. ނަމަވެސް ފާއިތުވެދިތަ ދުވަސްތަކުގައި މި ދެމީހުންވެސް ވަނީ ގައުމުން ބޭރަށް ދަތުރުކޮށްފައެވެ.\nމިގޮތުން ދެމީހުންވެސް ޒިޔާރަތް ކޮށްފައި ވަނީ މިހާރު ޔޫރަޕްގައި އެންމެ ގަދައަށް ވަައިރަސް ފެތުރެމުން އަންނަ އެއް ގައުމު ކަމުގައިވާ ފްރާންސުންނެވެ. އަދި ދެމީހުންވެސް އެނބުރި ގައުމަށް އައިސްފައި ވަނީ އެއް ހަފްތާ އެއްގައެވެ.\nމި މަހުގެ 12 އާއި 16 ގައި ދެމީހުން އެނބުރި މާލީ އަށް ދިޔައިރު އެގައުމުގެ ކަމާބެހޭ ފަރާތްތަކުން އަންނަނީ ފާއިތުވެދިތަ ދުވަސްތަކުގައި އެމީހުންނާއި ކޮންޓެކްޓުވި މީހުން ހޯދައި ވައިރަހަށް ޓެސްޓު ކުރުމުގެ މަސައްކަތް ކުރަމުންނެވެ. އަދި އެ ދެމީހުންނަށްވެސް މިހާރު އަންނަނީ ހޮސްޕިޓަލުގައި ފަރުވާ ދެމުންނެވެ.\nމުޅި ދުނިޔެއިން މިހައިތަނަށް 439،941 މީހަކު ކޮވިޑް-19 ވައިރަހަށް ފައްސިވެފައި ވާއިރު، 20،000 އާއި ގާތްކުރާ އަދަދަކަށް މީހުންގެ ފުރާނަ ވަނީ ވައިރަހުގެ ސަބަބުން ގެއްލިފައެވެ.\nމާޗް 25, 2020 20:00\nމަހީކުރީ މާލެކަމަށް ނޮޓިފިކޭށަން ފެނުނުތަނާ . ބަލާލީއިރު މާލީ\nމާޗް 25, 2020 20:48\nމަވެސް ހީކުރީ ހަމަ މާލެ ކަމަށް.


Ahnna season'ah fahu Ronaldo Juventus dhookohlanee\nޔުވެންޓަސްއާއެކު ރޮނާލްޑޯ ހަދާފައިވާ އެއްބަސްވުން ހަމަވާނީ 2022 ގައި\nކ. މާލެ 18 އޭޕުރިލް 2019 | ބުރާސްފަތި 23:38 18,973\nކްރިސްޓިއާނޯ ރޮނާލްޑޯ - ރާއްޖެއެމްވީ\nއަންނަ ސީޒަނަށްފަހު ޔުވެންޓަސްއަށް ކުޅެމުން އަންނަ ޕޯޗުގަލްގެ ކެޕްޓަން ކްރިސްޓިއާނޯ ރޮނާލްޑޯ އެ ކްލަބް ދޫކޮށްލަން އުޅޭ ކަމަށް ރިޕޯޓްތައް ބުނެފިއެވެ.\nއިޓަލީގެ ނޫސްތަކުން ބުނީ، އަންނަ ސީޒަނަށްފަހު ޔުވެންޓަސްއާއެކު ރޮނާލްޑޯ ހަދާފައިވާ އެއްބަސްވުން އުވާލަން ނިންމާފައިވާ ކަމަށާއި، އޭނާ އަންނަ ސީޒަނަށްފަހު އެހެން ކްލަބަކަށް ބަދަލުވާނެ ކަމަށެވެ.\nރެއާލް މެޑްރިޑް ދޫކޮށްލުމަށްފަހު މި ސީޒަނުގައި ރޮނާލްޑޯ ޔުވެންޓަސްއާ ގުޅިފައިވާއިރު، އޭނާ ޔުވެންޓަސްއާއެކު ހަދާފައިވާ އެއްބަސްވުން ހަމަވާނީ 2022 ވަނަ އަހަރެވެ.\nބައެއް ރިޕޯޓްތައް ބުނާގޮތުން މި ސީޒަން ނިންމާލުމަށްފަހު ރޮނާލްޑޯ ޔުވެންޓަސް ދޫކޮށްލުމަކީވެސް ކައިރި ކަމެކެވެ. ނަމަވެސް އޭނާ ބަދަލުވާނީ ކޮން ޓީމަކަށް ކަމެއް އަދި ކަށަވަރެއް ނުވެއެވެ.


ޤަބުރަށް ތިން މުށް ވެލިއުކުން – Ilm\nޤަބުރަށް ތިން މުށް ވެލިއުކުން\nވަޅުލުމަށްޓަކައި މައްޔިތާ ކަށްވަޅުގައި ބޭއްވުމަށްފަހު، ފަސްއެޅުމުގައި ޖަނާޒައިގައި ބައިވެރިވާމީހުން ވެލިމުށްތައް އުކުމަކީ ވަޅުލުމުގެ ކަންކަން ފުރިހަމަކުރުމަށްޓަކައި ކުރާ ކަމެކެވެ. އަނަސް ރަޟިޔަﷲ ޢަންހުގެ ކިބައިން އައިސްފައިވާ ޙަދީޘްގައިވެއެވެ. ނަބިއްޔާ ޞައްލަﷲ ޢަލައިހިވަސައްލަމަ ފަސްދާނުވަޑުވައި ނިމުމުން ފާޠިމަތު ރަޟިޔަﷲ ޢަންހާ ވިދާޅުވިއެވެ. ((يَا أَنَسُ، أَطَابَتْ أَنْفُسُكُمْ أَنْ تَحْثُوا عَلَى رَسُولِ اللهِ صلّى الله عليه وسلّم التُّرَابَ؟)) (البخاري: 4462) މާނައީ: “އޭ އަނަސްއެވެ! ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ވެލިމުށް އުކުމަށް ތިޔަބައިމީހުންގެ ނަފްސުތައް ހިތްހަމަޖެހުނު ހެއްޔެވެ؟” ފާޠިމަތުގެފާނުގެ މި ބަސްފުޅުން ދޭހަކޮށްދެނީ މައްޔިތާ ވަޅުލުމަށްޓަކައި ދާމީހުން އެ ޤަބުރުގެ ވެލިތައް އަނބުރާ އެ ޤަބުރަށް އެޅުމަށެވެ.\nމައްޔިތާ ވަޅުލުމަށްޓަކައިދާ ކޮންމެ މީހަކު ޤަބުރަށް ވެލިއުކުން މުސްތަޙައްބުވެގެން ވޭ ހެއްޔެވެ؟\nމި މަސްއަލާގައި ޢިލްމުވެރިންގެ ކިބައިން2ބަސްފުޅެއް އައިސްފައިވެއެވެ.\nމައްޔިތާ ވަޅުލުމަށްޓަކައިދާ ކޮންމެ މީހަކު ޤަބުރަށް ވެލިއެކުމަކީ ހުއްދަކަމެކެވެ. މުސްތަޙައްބުކަމެއް ނޫނެވެ. މިގޮތަށް އިމާމް މާލިކާއި އަޙްމަދުގެ ކިބައިން ބަސްފުޅު ރިވާވެފައިވެއެވެ.(1)\nމި ފަދައިން ވިދާޅުވާ ބޭކަލުންގެ ދަލީލަކީ؛ އެބޭކަލުންނާ ހަމައަށް މިކަމުގެ މުސްތަޙައްބުކަމާގުޅޭ ޙަދީޘެއް ފޯރާފައިނުވުން ކަމުގައި ވެދާނެއެވެ. އެހެނީ، އިމާމް މާލިކުގެ ކިބައިން ނަޤުލުވެފައިވާ ބަސްފުޅެއްގައިވެއެވެ. “ޤަބުރަށް ތިން މުށްވެލި ނުވަތަ އެއަށްވުރެ މަދުން ނުވަތަ އެއަށްވުރެ ގިނައިން އުކުމާމެދު ތިމަންނައަށް އެނގިގެންނުވެއެވެ. އަދި އެކަމަށް އަމުރުކުރާމީހެއްގެ ވާހަކަވެސް ތިމަން ނާހަމެވެ. ވަޅުލުމުގެ ކަންކަމުގައި އިސްކޮށްއުޅޭމީހުން އެ ޤަބުރުގެ ވެލިތައް އެ ޤަބުރަށް ރައްދުކުރާނީއެވެ.”(2)\nމައްޔިތާ ވަޅުލުމަށްޓަކައިދާ ކޮންމެ މީހަކު ޤަބުރަށް، އެމީހާގެ ދެއަތުން ތިން މުށްވެލި އުކުމަކީ މުސްތަޙައްބުކަމެކެވެ. މިއީ ޙަނަފީ މަޛްހަބުގެ ޢިލްމުވެރިންނާއި، މާލިކީ މަޛްހަބުގެ ގިނަ ޢިލްމުވެރިންގެ ބަސްފުޅެވެ. އަދި ޝާފިޢީގެފާނުގެ އަޞްޙާބުން އެގޮތަކަށް އިއްތިފާޤުވެވަޑައިގަންނަވާގޮތެވެ. އަދި މިއީ ޙަންބަލީ މަޛްހަބުގެ ޢިލްމުވެރިންގެ އަރިހުގައިވެސް ޞައްޙަވެގެންވާ އަދި އެންމެ ގިނަ ބޭކަލުން ބުރަވެވަޑައިގަންނަވާ ގޮތެވެ.(3)\nމާލިކީ މަޛްހަބުގެ ޢިލްމުވެރިއެއްކަމަށްވާ އަލްޤަރާފީ ވިދާޅުވެފައިވާގޮތުގައި އުކަންޖެހޭނީ ހަތަރު މުށް ވެއްޔެވެ. އެހެންނަމަވެސް މި ބަސްފުޅަކީ އަލްޤަރާފީ ވިދާޅުވިކަމަށް ސަނަދެއްނެތް ޟައީފު ބަސްފުޅެކެވެ.(4) އަދި ވެލިއުކުން މުސްތަޙައްބުވެގެންވަނީ މައްޔިތާގެ ބޮލާވީކޮޅަށް ވެލިއުކުންކަމުގައި ބުނެވިފައިވެއެވެ.(5) އަދި ބައެއް ޙަންބަލީ މަޛުހަބުގެ ޢިލްމުވެރިންނާއި، މާލިކީ މަޛްހަބުގެ ޢިލްމުވެރިން ވިދާޅުވެލައްވާގޮތުގައި ވެލިއުކުން މުސްތަޙައްބުވެގެންވަނީ ކަށްވަޅުގެ ކައިރީގައި ތިބޭމީހުންނަށް އެކަންޏެވެ.(6)\nމި ބޭކަލުންގެ ދަލީލުތައް:\n(1) އަބޫހުރައިރާ ރަޟިޔަﷲ ޢަންހުގެ ކިބައިން ރިވާވެފައިވެއެވެ. ((أَنَّ رَسُولَ اللهِ صَلَّى الله عَليْهِ وسَلَّمَ صَلَّى عَلَى جِنَازَةٍ، ثُمَّ أَتَى قَبْرَ الْمَيِّتِ، فَحَثَى عَلَيْهِ مِنْ قِبَلِ رَأْسِهِ ثَلاَثًا.)) (سنن ابن ماجه: 1565) މާނައީ: “ހަމަކަށަވަރުން ރަސޫލުﷲ ޞައްލަﷲ ޢަލައިހިވަސައްލަމަ ކަށުނަމާދެއް ކުރެއްވިއެވެ. އަދި އޭގެފަހުގައި މައްޔިތާގެ ޤަބުރު ކައިރިއަށްވަޑައިގެން، އެ މައްޔިތާގެ ބޮލާވީކޮޅުން ތިން މުށްވެލި އުއްކެވިއެވެ.” މި ޙަދީޘުގެ ސަނަދު ރަނގަޅުކަމުގައި އަންނަވަވީ ‘އަލްމަޖުމޫޢު’ ގައި ވިދާޅުވެފައިވެއެވެ. އަދި އަލްޙާފިޡު އިބްނު ޙަޖަރު ‘ތަލްޚީޞުލް ޚަބީރު’ ގައި ވިދާޅުވެފައިވެއެވެ. “މި ޙަދީޘްގެ އިސްނާދު ބޭރުފުށުން ޞައްޙައެވެ. އަދި އެ ސަނަދުގެ ރާވީންނަކީ އިތުބާރުކުރެވޭ ރާވީންނެވެ.” ބައެއް ޢިލްމުވެރިން މި ޙަދީޘްގައި ޢިއްލަތެއްވާކަމަށް ވިދާޅުވެއެވެ. އެހެންނަމަވެސް، އެ ޢިއްލަތަކީ ޙަދީޘްގެ ޞައްޙަކަމަށް އަސަރުކުރުވާފަދަ ޢިއްލަތެއް ނޫނެވެ. އަދި ‘އިރުވާއުލް ޣަލީލު’ އާއި ‘ޞަޙީޙު އިބްނު މާޖާ’ ގައި މިއީ ޞައްޙަ ޙަދީޘެއްކަމަށް ޝެއިޚު އަލްއަލްބާނީ ވިދާޅުވެފައިވެއެވެ. އަދި އަންނަނިވި ޙަދީޘްތަކުންވެސް މިޙަދީޘަށް ބާރު ލިބެއެވެ.\n(2) ޢާމިރު ބިން ރަބީޢާ ރަޟިޔަﷲ ޢަންހު ކިބައިން ރިވާވެފައިވެއެވެ. ޢާމިރު ވިދާޅުވިއެވެ. ((رَأَيْتُ النَّبِىَّ -صلى الله عليه وسلم- حِينَ دُفِنَ عُثْمَانُ بْنُ مَظْعُونٍ رَضِىَ اللَّهُ عَنْهُ فَصَلَّى عَلَيْهِ وَكَبَّرَ عَلَيْهِ أَرْبَعًا وَحَثَا بِيَدَيْهِ ثَلاَثَ حَثَيَاتٍ مِنَ التُّرَابِ وَهُوَ قَائِمٌ عَلَى الْقَبْرِ.)) ((السنن الكبرى للبيهقي: 6730، سنن الدارقطني: 1836) މާނައީ: “ނަބިއްޔާ ޞައްލަﷲ ޢަލައިހިވަސައްލަމަ، ޢުޘްމާން ބުން މަޡްޢޫން ރަޟިޔަﷲ ޢަންހު ވަސްދާނުލެއްވިތަން ތިމަން ދެކުނީމެވެ. ފަހެ، އެކަލޭގެފާނު ޢުޘްމާނު ބުން މަޡްޢޫނުގެ މައްޗަށް ކަށުނަމާދުކުރެއްވިއެވެ. އަދި (އެ ނަމާދުގައި) ހަތަރު ތަކުބީރު ކިޔުއްވިއެވެ. އަދި ޤަބުރުކައިރީ ހުންނަވައިގެން އެކަލޭގެފާނުގެ ދެއަތްޕުޅުން ތިން މުށް ވެލި އުއްކެވިއެވެ.” މި ހަދީޘާ ބެހޭގޮތުން އަލްބައިހަޤީ ވިދާޅުވެފައިވެއެވެ.“މި ޙަދީޘުގެ ސަނަދު ޟަޢީފެވެ. އެހެންނަމަވެސް ޖަޢުފަރު ބުން މުޙައްމަދު، އެނާގެ ބައްޕަގެ ކިބައިން މުރުސަލުކޮށް ރިވާކުރައްވާފައިވާ ޙަދީޘާއި، އަބޫ ހުރައިރާ ރަޟިޔަﷲ ޢަންހު ކިބައިން މަރުފޫޢުކޮށް އައިސްފައިވާ ޙަދީޘް (އެބަހީ؛ ކުރިން ފުރަތަމަ ދަލީލަކަށް މަތީގައި ބަޔާން ކުރެވުނު ޙަދީޘް) މި ޙަދީޘްގެ ހެއްކަކަށް ވެއެވެ.” މި ޙަދީޘަކީ ޟަޢީފު ޙަދީޘެއްކަމަކަށް ‘އިރުވާއުލް ޣަލީލު’ ގައި ޝެއިޚު އަލްއަލްބާނީ ވިދާޅުވެފައިވެއެވެ.\n(3) ޖަޢުފަރު ބުން މުޙައްމަދު، އެކަލޭގެފާނުގެ ބައްޕަގެ ކިބައިން ރިވާކުރެއްވިއެވެ. ((أَنّ النَّبِيَّ صلى الله عليه وسلم حَثَا عَلَى الْمَيِّتِ ثَلاثَ حَثَيَاتٍ بِيَدَيْهِ جَمِيعًا.)) (الأمّ للشافعي: 1685، المراسيل لأبي داود: 211، شرح السنة للبغوي: 1515) މާނައީ: “ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމަ އެކަލޭގެފާނުގެ ދެއަތްޕުޅުން މައްޔިތާއަށް ތިން މުށް ވެލި އުއްކެވިއެވެ.” މިއީ މުރުސަލު ޙަދީޘެކެވެ. އަދި އެއާއެކު ޟަޢީފުކަން ބޮޑު ޙަދީޘެކެވެ.(7)\n(4) އަބޫ އުމާމާ އަލްބާހިލީ ރަޟިޔަﷲ ޢަންހުގެ ކިބައިން ރިވާވެގެންވެއެވެ. އަބޫ އުމާމާ ވިދާޅުވިއެވެ. ((تُوُفِّيَ رَجُلٌ فَلَمْ تُصَبْ لَهُ حَسَنَةٌ، إِلَّا ثَلَاثُ حَثَيَاتٍ حَثَاهَا فِي قَبْرٍ فَغُفِرَتْ لَهُ ذُنُوبُهُ)) (سنن البهقي الكبرى: 6731، الصغرى: 1136) މާނައީ: “ޤަބުރަކަށް މީހަކު އުކާފައިވާ ތިން މުށް ވެލި ފިޔަވައި އިތުރު ހެޔޮކަމެއް ނުލިބި މީހަކު މަރުވިއެވެ. ފަހެ، އެކަމުގެ ސަބަބުން އެމީހާގެ ކުށްފާފަތައް ފުއްސެވުނެވެ.” މިޙަދީޘަކީ މި ބާބުގައި ރަނގަޅު ޙަދީޘެއްކަމުގައި އަލްބައިހަޤީ ވިދާޅުވެފައިވެއެވެ. އަދި އިބްނު ޙަޖަރު ރަޙިމަހުﷲ “ތަލްޚީޞުލް ޚަބީރު” ގައި މި ޙަދީޘަށް ޙުކުމްނުކުރައްވައި ދޫކޮށްލައްވާފައިވެއެވެ.\nމި ހުރިހާ ޙަދީޘްތައް އެއްޙަދީޘް އަނެއް ޙަދީޘަށް ބާރުދެއެވެ. މިކަމުން ދޭހަކޮށްދެނީ ޝަރީޢަތުގައި މިއީ އަޞްލެއްވާކަމެއްކަމެވެ. އަދި ދަލީލުކޮށްދޭގޮތުގައި މުސްތަޙައްބުވެގެންވަނީ ތިން މުށް ވެލި، ދެއަތުން، މައްޔިތާގެ ބޮލާވީކޮޅުން އުކުމެވެ.\n(5) ޞަޙާބީންގެ އަމަލުފުޅުތަކުންވެސް މިކަން ސާބިތުވެއެވެ. އެގޮތުން:\n* ޢަލީ ރަޟިޔަﷲ ޢަންހު މިފަދައިން ޢަމަލުކުރައްވާފައިވެއެވެ. ޢަލީ ރަޟިޔަﷲ ޢަންހު އިބްނު މުކައްފިފުގެ ޤަބުރަށް ދެފަހަރަށް ނުވަތަ ތިން ފަހަރަށް ވެލިމުށް އުއްކަވަނިކޮށް ދެކެވަޑައިގެންކަމަށް ޢުމައިރު ބުން ސަޢީދު ވިދާޅުވެފައިވެއެވެ. (سنن البهقي الكبرى: 6733) މި އަޘަރުގެ ސަނަދު ޞައްޙަކަމުގައި ޝެއިޚް އަލްއަލްބާނީ ‘އިރުވާއުލް ޣަލީލު’ ގައި ވިދާޅުވެފައިވެއެވެ.\n* ހަމަ މިފަދައިން އިބްނު ޢައްބާސް ރަޟިޔަﷲ ޢަންހުމާގެ ކިބައިންވެސް މިކަން ޘާބިތުވެފައިވެއެވެ. ޒައިދު ބުން ޘާބިތު ރަޟިޔަﷲ ޢަންހު ފަސްދާނު ލެއްވުމަށްފަހު، އިބްނު ޢައްބާސް ވެލިމުށް އުއްކެވިއެވެ. އަދި ވިދާޅުވިއެވެ. “ޢިލްމު ނެތިގެންދަނީ މިފަދައިންނެވެ.” (سنن البهقي الكبرى: 6734)\n* އަދި އަބުއްދަރުދާ ރަޟިޔަﷲ ޢަންހު ވިދާޅުވެފައިވެއެވެ. ((مِنْ تَمَامِ أَجْرِ الْجِنَازَةِ أَنْ يَحْثُوَ فِي الْقَبْرِ.)) (مسند ابن أبي شيبة: 11836) މާނައީ: “ޤަބުރަށް ވެލި އުކުމަކީ ޖަނާޒާގެ އަޖުރު ފުރިހަމަވުމުގެ ތެރެއިންވާކަމެކެވެ.”\nމައްޔިތާ ވަޅުލުމަށްޓަކައި އެމީހާގެ ޤަބުރުގެ ކައިރިއަށްދާ ކޮންމެ މީހަކު ތިން މުށް ވެލި އުކުމަކީ މުސްތަޙައްބުކަމެކެވެ. އަދި މުސްތަޙައްބުވެގެންވަނީ ދެއަތުން، މައްޔިތާގެ ބޮލާވީކޮޅުން އުކުމެވެ. އައްޞަންޢާނީ ރަޙިމަހުﷲ ‘ސުބުލުއް ސަލާމް’ ގައި ވިދާޅުވެފައިވެއެވެ. “މި ޙަދީޘްތައް އޭގެ އެއްޙަދީޘް އަނެއް ޙަދީޘަށް ހެކިދެއެވެ. މިކަމުން ދޭހަކޮށްދެނީ ތިން މުށްވެލި އުކުމަކީ މަޝްރޫޢުވެގެންވާކަމެކެވެ. އަދި އުކުން ވަނީ ދެއަތުން އެކުގައެވެ….” އައްޝައިޚު އަލްއަލްބާނީ ރަޙިމަހުﷲ ‘އަޙްކާމުލް ޖަނާއިޒު’ ގައި ވިދާޅުވެފައިވެއެވެ. “ލަޙްދު ވަޅުގަނޑުގެ ގާގަނޑު ބޭއްވުމަށްފަހު، ޤަބުރުކައިރީގައި ހުންނަމީހާ، އެމީހާގެ ދެއަތުން ތިން މުށް ވެލި އުކުމަކީ މުސްތަޙައްބުވެގެންވާ ކަމެކެވެ.”\nއެގޮތަށް ވެލި އުކުން މުސްތަޙަބު ވެގެންވަނީ ހަމައެކަނި ޤަބުރުކައިރީގައި ތިބޭ މީހުންނަށްކަމަށް ވިދާޅުވާ ބޭކަލުންގެ އެފަދައިން އެވިދާޅުވަނީ، ޖަނާޒާއެއްގައި އެތައް ބަޔަކު ބައިވެރިވެ، ހުރިހާ މީހުން ވެލި އުކަން އުޅެއްޖެނަމަ ފިތުމާއި އުދަނގޫވެދާނެކަމަށްޓަކައި ކަމުގައި ވެދާނެއެވެ. އެފަދަ ޖަނާޒައެއްގައި ކައިރީގައި ތިބިމީހުންނަށް އެކަނި ވެލި އުކުން އިސްތިޙުބާބު ކުރެވިދާނެއެވެ. އެހެންނަމަވެސް ޢާއްމުކޮށް ބަލާއިރު، މައްޔިތާ ވަޅުލުމަށްދާ ކޮންމެ މީހަކަށް މުސްތަޙަބުވެގެންވެއެވެ.\nވެލިމުށްތައް އުކާއިރު ވަކި ދުޢާއެއް ކިޔަންޖެހޭތަ؟\nޙަނަފީ މަޛްހަބާއި މާލިކީ މަޛްހަބާއި ޝާފިޢީ މަޛްހަބާއި ޙަންބަލީ މަޛްހަބުގެ ބައެއް ފިޤްހު ޢިލްމުވެރިން ބަޔާންކުރައްވާފައިވާގޮތުގައި؛ ފުރަތަމަ ވެލިމުށާއެކު ((مِنْهَا خَلَقْنَاكُمْ))، އަދި ދެވަނަ މުށާއެކު ((وَفِيهَا نُعِيدُكُمْ))، އަދި ތިންވަނަ މުށާއެކު ((وَمِنْهَا نُخْرِجُكُمْ تَارَةً أُخْرَى)) މިފަދައިން ކިޔުން މުސްތަޙައްބުކަމުގައި ވިދާޅުވެއެވެ. (طه: 55)\nމި ފަދައިން ވިދާޅުވާ ބޭކަލުންގެ ދަލީލަކީ އަބޫ އުމާމާ ރަޟިޔަﷲ ޢަންހުގެ ކިބައިން ރިވާވެފައިވާ ޙަދީޘެކެވެ. އަބޫ އުމާމާ ވިދާޅުވިއެވެ. “ރަސޫލުﷲ ޞައްލަﷲ ޢަލައިހިވަސައްލަމަގެ ދަރިކަނބަލުން އުއްމު ކުލްޘޫމް ޤަބުރުގައި ބޭއްވެވުމަށްފަހު ރަސޫލުﷲ ޞައްލަﷲ ޢަލައިހިވަސައްލަމަ ކިޔަވާ ވިދާޅުވިއެވެ. ((مِنْهَا خَلَقْنَاكُمْ وَفِيهَا نُعِيدُكُمْ وَمِنْهَا نُخْرِجُكُمْ تَارَةً أُخْرَى))” ((أحمد: 22187، سنن البهقي الكبرى: 6733) މި ޙަދީޘާބެހޭގޮތުން އަލްބައިހަޤީ ވިދާޅުވެފައިވެއެވެ. “މިއީ (އެބަހީ؛ ޙަދީޘްގެ ސަނަދަކީ) ޟަޢީފު ސަނަދެކެވެ.” އަދި ‘ތަލްޚީޞުލް ޚަބީރު’ ގައި އިބްނު ޙަޖަރު މި ޙަދީޘް ޟަޢީފުކުރައްވާފައިވެއެވެ. އަދި ‘މަޖުމަޢުއް ޒަވާއިދު’ ގައި އަލްޙައިޘަމީވެސް މި ޙަދީޘްގެ ސަނަދު ޟަޢީފުކުރައްވާފައިވެއެވެ. އަދި އަންނަވަވީ ‘އަލްމަޖުމޫޢު’ ގައި މި ޙަދީޘްގައި ހިމެނޭ ތިން ރާވީންކަމުގައިވާ ޢަބްދުﷲ ބުން ޒަޙްރުއާއި، ޢަލީ ބުން ޒައިދުއާއި، އަބޫ ޢަބްދުއްރަޙްމާން ޤާސިމު އަކީ ޟަޢީފު ރާވީންތަކެއްކަމުގައި ބަޔާންކުރައްވާފައިވެއެވެ. އަދި މިތިން ރާވީން ހިމެނިގެން އަންނަ ޙަދީޘަކީ މައުޟޫޢު ޙަދީޘެއްކަމަށް އިބްނު ޙިއްބާން ‘އަލްމަޖްރޫޙީން’ ގައި ވިދާޅުވެފައިވެއެވެ. (މައުޟޫޢު ޙަދީޘަކީ ރަސޫލާގެ މައްޗަށް ހަދާފައިވާ ދޮގެވެ.)\nއެހެންކަމުން، މި ޙަދީޘަކީ ޟަޢީފުކަން ބޮޑުވެގެންވާ ޙަދީޘެކެވެ. އަދި އިބްނު ޙިއްބާން ފަދަ ބޭކަލުންގެ އަރިހުގައި މައުޟޫޢު ޙަދީޘެކެވެ. އެހެންކަމުން މިފަދަ ޙަދީޘަކުން ޝަރުޢީ ޙުކުމެއް ނެގުން ހުއްދަވެގެންނުވެއެވެ. އަދި ޙަދީޘް ޞައްޙަކަމުގައިވީނަމަވެސް، ވެލިމުށް އުކުމާ މިފަދައިން ކިޔުމާ ގުޅުމެއްވާކަން ޙަދީޘުން ޘާބިތެއްނުވެއެވެ. ކޮންމެ ވެލިމުށަކާއެކު އާޔަތުގެ ވަކިބައެއް ކިޔުމަށް ޙަދީޘުން ދަލީލެއް ނުކުރެއެވެ.\nއެހެންކަމުން، ޞައްޙަގޮތަކީ ވެލިމުށް އުކާއިރު މިފަދައިން ކިޔުމަކީ ބިދުޢައެއްކަމެވެ. އެހެނީ، މިފަދައިން ނުވަތަ އެނޫން އެހެން ދުޢާއެއް ވެލިމުށް އުކާއިރު ޚާއްޞަކޮށް ކިޔުމަށް ޞައްޙަ ޞަރީޙަ ދަލީލެއް ވާރިދުވެފައިނެތެވެ. އައްޝައިޚު އަލްއަލްބާނީ ރަޙިމަހުﷲ ‘އަޙްކާމުލް ޖަނާއިޒު’ ގައި މި މަސްއަލައާގުޅޭ ޙަދީޘްތައް ގެންނެވުމަށްފަހު ވިދާޅުވެފައިވެއެވެ. “މި ފަދައިން ކިޔުމަށް އެއްވެސް އަޞްލެއް މަތީގައި އިޝާރާތްކުރެވުނު ޙަދީޘްތަކުން (ފެންނާކަށް) ނެތެވެ.”\nބަޔާންވެދިޔަ ދަލީލުތަކުން ދަލީލުކޮށްދެނީ، މައްޔިތާ ވަޅުލުމަށް އެ މައްޔިތާގެ ކަށްވަޅުގެ ކައިރީގައި ހުންނަމީހަކު، މައްޔިތާ ވަޅުގައި ބޭއްވުމުން، މައްޔިތާގެ ބޮލާވީކޮޅުން، ދެ އަތުން، ތިން މުށްވެލި އުކުމަކީ މުސްތަޙައްބުކަމެއްކަމެކެވެ. އަދި ވެލިމުށް އުކާއިރު ވަކި ޚާއްޞަ ދުޢާއެއް ޛިކުރެއްކިޔުން ރަސޫލުﷲ ޞައްލަﷲ ޢަލައިހިވަސައްލަމަގެ ކިބައިން ޞައްޙަކޮށް ވާރިދުވެގެންނުވެއެވެ. والله أعلم.\n(1) الذخيرة: 2/ 478، التاج والإكليل: 2/ 228، الفروع: 2/ 270، الإنصاف: 2/ 547.\n(2) التاج والإكليل: 2/ 228.\n(3) الفتاوى الهندية: 1/166، تبيين الحقائق: 1/245، رد المختار: 2/236، مختصر خليل مع التاج والإكليل: 2/228، الذخيرة: 2/478، القوانين الفقهية: ص. 66، الأم: 1/462، المهذب والمجموع: 5/256، 259، المغني: 3/329، المستوعب: 3/ 155، الإنصاف: 2/ 547.\n(4) الذخيرة: 2/ 478.\n(5) الفروع: 2/ 270، الإنصاف: 2/ 537.\n(6) الفروع: 2/ 270، الإنصاف: 2/ 537.\n(7) إرواء الغليل: برقم: 751.\nأحكام المقابر في الشريعة الإسلامية: عبدالله بن عمر بن محمد السحيباني.